
Antiikin tutkimuksen lähtökohta on sama kuin kaiken his- 
toriallisen tutkimuksen: kulttuuri-ihmisen tarve saada jär- 
jestelmällistä tietoa menneisyydestä. Tätä tietoa ei tavoitella 
käytännöllisessä tarkoituksessa, vaan siihen pyrkiminen joh- 
tuu puhtaasti henkisestä tarpeesta, jonka olemassaolon koke- 
mus joka päivä todentaa. Vaikka historiallisesta tiedosta voi 
olla joskus hyötyä asennoitumisessa nykyajan kysymyksiin, 
menneisyyteen ei syvennytä siinä tarkoituksessa, että saatai- 
siin suoranaista apua nykytärkeiden kysymysten ratkaisemi- 
seen. Se vain opettaa paremmin ymmärtämään elämää ja 
ihmisen asemaa siinä ympäristössä, johon luonto on hänet 
asettanut. Ne, joilla on myönteinen henkilökohtainen suh- 
tautuminen antiikkiin, ovat nykyaikaisen sivistyksen kannat- 
tavia voimia, sitä parhaimmistoa, joka on nähnyt syvimmälle 
kulttuurin olemukseen ja sen kehitystä säätäviin edellytyk- 
siin. 

Professori Linkomiehen teos herättää lukijan kulttuuritie- 
toisuuteen, saattaa hänet tuntemaan elämänsä rikkaaksi ja 
täyteläiseksi, sukupolvien vaiheiden erottamattomaksi osaksi. 
Esitys on laadittu sellaiseen muotoon, ettei sen lukeminen 
edellytä esitietoja eikä klassillisten kielten taitoa, vaan avau- 
tuu kirkkaana ja innostavana jokaiselle. 

Tämän kirjan tehtävänä on yleispiirteisesti esitellä suo- 
malaiselle lukijakunnalle muinaisen Kreikan ja Rooman sivis- 
tykseen kohdistuvan tutkimuksen tuloksia. Esitys on laa- 
dittu sellaiseen muotoon, ettei se edellytä esitietoja eikä 
klassillisten kielten taitoa. Sen tarkoituksena on tutustuttaa 
lukija mahdollisimman monipuolisesti antiikin kulttuurin 
tutkimuksen luonteeseen, sen aloihin sekä sen päämääriin, 
menetelmiin ja saavutuksiin. Suomessa suoritettua tutkimus- 
työtä on erityisesti korostettu. Kun vastaavan laatuista teosta 
ci millään kielellä ole olemassa, ei tekijällä ole ollut esikuvia, 
joita hän olisi voinut noudattaa. Aineksen valinta vastaa hänen 
henkilökohtaista käsitystään. Esityksen muutamiin lukuihin 
sisältyvissä katsauksissa antiikin kulttuurialojen kehitykseen 
ei ole tavoiteltukaan kokonaiskuvan piirtämistä, vaan nämä 
suuntaviivat on käsitettävä valtavasta aineistosta valikoiduiksi 
näytteiksi. Tutkimuksen menetelmiä valaisevat esimerkit on 
yleensä otettu tekijän omien tutkimusten piiristä. Antiikin 
lääketiedettä ja matematiikkaa koskeva luku perustuu 
J. L. Heibergin esitykseen suuressa kokoomateoksessa »Ein- 
leitung in die Altertumswissenschaft», joka on paras johdatus 
antiikin kulttuurin tutkimukseen, mutta aivan toiselle poh- 
jalle rakennettu kuin tämä kirjanen. 


Ystäviäni, professori Herman Gummerusta ja tohtori Henrik 
Ramsayta, jotka pyynnöstäni ovat lukeneet käsikirjoituksen, 
kiitän muutamista arvokkaista huomautuksista, jotka mieli- 
hyvin olen ottanut varteen. Samoin kiitän maisteri Karl-Erik 
Henrikssonia erinäisten bibliografisten tietojen tarkistamisesta 
sekä kuva-aineiston hankkimisesta. 


E. 


ANTIIKIN TUTKIMUKSEN KOHDE 


Nimisana antiikki tarkoittaa Kreikan ja Rooman 
muinaisaikaa, so. sitä ajanjaksoa, jona muinaiset kreikkalaiset 
ja roomalaiset olivat inhimillistä kulttuuria kannattavia kan- 
soja. Tämä ajanjakso alkaa kreikkalaisten osalta varsinaisesti 
n. vuoden 800 paikkeilla e. Kr., jolloin kreikkalaisen kulttuurin 
erikoispiirteet alkavat hahmottua näkyviimme, ja roomalais- 
ten osalta n. vuoden 500 vaiheilla e. Kr., josta lähtien Rooman 
kansan valtiollista kehitystä voidaan seurata. Mutta antiikiksi 
nimittämämme ajanjakson alkamista ei kuitenkaan voida 
täten rajoittaa. Antiikin tutkimuksen piiriin näet kuuluu tie- 
tenkin myös kaikki se, mitä eri menetelmiä käyttämällä voidaan 
saada selville kreikkalaisten ja roomalaisten aikaisemmista 
vaiheista ja oloista siitä lähtien, kun he saapuivat niille asuin- 
sijoille, joilla heidät historiallisen kauden alkaessa tavataan. 
Kreikkalaisten esi-isät ovat tutkimuksen nykyisen käsityksen 
mukaan saapuneet Kreikkaan n. v:n 2000 paikkeilla e. Kir. 
Roomalaisten esi-isät taas saapuivat Italiaan niin ikään vii- 
meistään v:n 2000 vaiheilla e. Kr. Antiikiksi nimitetyn ajan- 
jakson alku siirtyy näin huomattavasti taaksepäin. 

Antiikiksi nimittämämme aikakauden päättymistä ymmär- 
rettävästi ei myöskään voida tarkalla vuosiluvulla määrätä. 
Sen voidaan katsoa päättyneen suunnilleen v:n 600 paikkeilla 
j. Kr., jolloin kreikkalais-roomalaisen kulttuurin elinvoimaisten 
ilmaisujen saatetaan todeta tyrehtyneen. Tämä ei kuitenkaan 
merkitse, että antiikin sivistys silloin olisi »kuollut». Itse asiassa 

se jatkuu länsimaissakin edelleen kautta koko keskiajan, jonka 
tiedollinen sivistys oli melkein yksinomaan antiikin kulttuuri- 
perinnön varassa. Keskiaika käytti antiikin keräämää sivis- 
tyspääomaa pyrkimättä uusiin älyllisiin saavutuksiin. Mutta 
varsinkin bysanttilaisessa Itä-Rooman keisarikunnassa antii- 
kin sivistysmuoto sellaisenaan jatkui aina siihen asti, kunnes 
turkkilaiset sen v. 1453 lopullisesti tuhosivat. Sen vuoksi 
bysanttilaisen kulttuurin tutkimus onkin niin läheisessä yhtey- 
dessä antiikin tutkimukseen, että sitä voidaan pitää miltei 
suorastaan antiikin tutkimuksen haarana. Keskiajan latinan- 
kielisen kirjallisuuden tutkimus liittyy sekin läheisesti antiikin 
kirjallisuuden tutkimukseen. 

Antiikkia on myös tapana nimittää klassilliseksi muinais- 
ajaksi ja sen kulttuuria klassilliseksi kulttuuriksi. 
Klassillinen on tässä yhteydessä alkujaan merkinnyt samaa 
kuin esikuvallinen, so. sellaista, joka on laadussaan mallikel- 
poista ja jolla aikakausien vaihtumisesta huolimatta on pysyvä, 
ajasta riippumaton arvo. Tässähän mielessä jokainen kansa 
puhuu omista sklassillisista» kirjailijoistaan ja kirjallisuutensa 
klassillisista tuotteista. Antiikin kulttuurin nimittäminen klas- 
silliseksi on jäännöstä niiltä ajoilta, jolloin sen tuotteita, var- 
sinkin sen kirjallisuutta ja taidetta, pidettiin voittamattomina, 
kaikille aikakausille ja kansoille esikuvaksi kelpaavina. Uuden- 
aikainen historiallinen käsityskanta on monella tavalla tarkista- 
nut suhtautumista antiikin kulttuuriin ja sen tuotteisiin. Nyky- 
aika ei enää katso antiikkiin kuin ihailtuun esikuvaan, vaan 
etsii sieltä henkisen olemuksensa syvimpiä juuria. Mutta siitä 
huolimatta nimitys klassillinen» on yleisessä kielenkäytössä 
säilynyt. Niinpä on tapana edelleen puhua myös klassillisista 
kielistä, joilla tarkoitetaan muinaisten kreikkalaisten ja rooma- 
laisten käyttämiä kieliä, kreikkaa ja latinaa. 


MIKSI ANTIIKIN TUTKIMUSTA 
HARJOITETAAN 


Antiikin kulttuurin tutkimuksen tarkoituksena on muodos- 
taa mahdollisimman todenmukainen kuva antiikin kulttuurin 
eri ilmenemismuodoista ja sen kehityksestä sekä sen vaikutuk- 
sesta myöhempiin ajanjaksoihin. Tämä tutkimus on siis laa- 
jimmassa mielessä käsitettynä osa historian avaraa työkenttää. 
Tältä kannalta katsoen antiikin tutkimuksen lähtökohta on 
sama kuin kaiken historiallisen tutkimuksen: Kulttuuri-ihmisen 
tarve saada järjestelmällistä tietoa menneisyydestä. Sillä 
asteella, jolle juuri antiikin kehitys on ihmisen kohottanut, 
hän ei voi tulla toimeen, jollei hänellä ole tietoa oman kansansa 
ja koko ihmiskunnan, mutta erityisesti sen sivistyspiirin men- 
neisyydestä, jonka jäsen hän on. Tätä tietoa ei tavoitella käy- 
tännöllisessä tarkoituksessa, vaan siihen pyrkiminen johtuu 
puhtaasti henkisestä tarpeesta, jonka olemassaolon kokemus 
joka päivä todentaa. Vaikka historiallisesta tiedosta voi olla 
joskus hyötyä asennoitumisessa nykyajan kysymyksiin, men- 
neisyyteen ei syvennytä siinä tarkoituksessa, että saataisiin 
suoranaista apua nykytärkeiden kysymysten ratkaisemiseen. 
Työmies, joka tutustuu kaikkeen hänen saatavissaan olevaan 
historialliseen kirjallisuuteen, ei tarvitse keräämäänsä tieto- 
määrää ammatissaan, mutta hän tuntee henkensä syventyneen 
ja avartuneen menneisyyteen kohdistuvan tietämyksensä lisään- 
tymisestä. Hän käsittää siten oppineensa paremmin ymmärtä- 
mään elämää ja ihmisen asemaa siinä ympäristössä, johon luonto 
on hänet asettanut. Kulttuuritietoisuuteen herännyt ihminen 

tuntisi elämänsä ilottomaksi ja tyhjäksi, jollei hän voisi liittää 
sitä menneiden sukupolvien vaiheisiin. 

Mutta nämä tosiasiat, joihin kaikki historiallinen tutkimus 
pohjautuu, eivät vielä ilmaise kaikkea sitä, mikä on erityisesti 
antiikin tutkimuksen perusteena. Jos antiikki olisi ainoastaan 
yksi määrätyn pituinen ajanjakso länsimaisten kansojen kehi- 
tyksessä, se ei voisi vaatia itselleen erikoista huomiota. Antiikin 
kulttuurin tutkimus on erikoisasemassa siitä syystä, että sen 
käsittäneenä ajanjaksona laskettiin perustus länsimaiselle 
sivistysmuodolle, joka yhä edelleen on vallitsevana maailman 
kaikkien varsinaisten kulttuurikansojen keskuudessa. Antiikin 
sivistys on pohjana sille kulttuurille, joka sittemmin on val- 
loittanut koko maailman. Kulttuuri korkeammassa mielessä, 
joka ilmenee henkisten voimien tietoisena kaikinpuolisena 
kehittämisenä, syntyikin vasta muinaisessa Kreikassa. Kreikka- 
laisten luomat kulttuuri-ihanteet tekivät mahdolliseksi antiikin 
yhtenäisen kulttuurikehityksen ja ovat olleet välttämättömänä 
edellytyksenä länsimaiselle sivistysyhteydelle. Mikä merkitys 
kreikkalaisten ajattelijain työllä yhä on kaikkein nykyaikaisim- 
mallekin ajattelulle, näkyy esim. sellaisesta johdatuksesta 
nykyaikaiseen logiikkaan ja tietoteoriaan kuin Eino Kailan 
teoksesta »inhimillinen tieto». Siitä ilmenee pitkin matkaa, 
kuinka perustavan merkityksen nykyaikainen kokemusperäi- 
sen sielutieteen ja ajatusmekaniikan tutkija antaa kreikkalai- 
selle ajattelulle. »Kaikki mihin kreikkalaiset käyvät käsiksi, 
kasvaa esikuvalliseksi — niin luovat he eurooppalaisen taiteen 
ja eurooppalaisen tieteen» (s. 32). Antiikkia tutkiessamime 
tulemme siis oman kulttuurimme lähteille, eikä länsimaisen 
sivistysmuotomme syvällinen ymmärtäminen ole lainkaan mah- 
dollinen tutustumatta antiikkiin, jossa ovat sen juuret. 

Roomalaisten merkitys taas on ennen kaikkea kreikkalaisten 
kulttuuriaatteiden levittäjänä länsimaille. Rooman valtakun- 
nan länsiosassa kehittyi yhtenäinen kulttuuri, jonka keskipis- 
teenä oli pääkaupunki, Rooma. Tämän kulttuurin kieli oli latina, 
ja se muodosti perustuksen renessanssin aikana heränneelle 

uudelle kulttuurivirtaukselle, jonka tuloksena on nykyajan 
länsimainen sivistys. Ilman roomalaista kulttuuria ei länsi- 
maiden henkinen kehitys olisi saanut sitä yhtenäistä leimaa, 
joka sille aina on ollut ominainen. Korkeimman henkisen kult- 
tuurin kielenäkin latina pysyi suurelta osalta 1800-luvulle asti. 
Meidänkin maassamme eräät kansallisen kulttuurimme perusta- 
vat teokset, sellaiset kuin Porthanin selitykset Juustenin Piis- 
pain kronikkaan, joista kansallinen historiantutkimus alkaa, 
saman Porthanin tutkimus suomalaisesta kansanrunoudesta ja 
Elias Lönnrotin väitöskirja Väinämöisestä, ovat latinan kielellä 
kirjoitettuja. Roomalaisten perustavasta sivistysvaikutuksesta 
ovat yhä todistamassa lukemattomat latinalaiset sivistyssanat, 
joita on kaikissa länsimaisissa kielissä, varsin runsaasti suomessa- 
kin. $iltä pitkältä ajanjaksolta, jona latina oli kansainvälisen 
kulttuuria yleiskieli, on sivistyneessä puheessa säilynyt moni- 
lukuisia latinankielisiä sananparsia. Niitä kuulee usein sellais- 
tenkin henkilöiden käyttävän, jotka tuntematta kulttuurimme 
peruslaatua ovat valmiit leimaamaan perehtymisen antiikin 
sivistykseen »tarpeettomaksi». Tässä ei tietenkään ole tarkoi- 
tus yksityiskohtaisesti selvitellä kysymystä antiikin merkityk- 
sestä nykvajalle. Viitattakoon ainoastaan kirjoittajan teokseen 
»Keisari Augustus ja Rooman perintö», erityisesti siinä ole- 
viin kirjoituksiin »Klassillinen muinaisuus ja nykyaika» sekä 
»Roomalainen sivistys länsimaisen kulttuurin perustana». 
Antiikin kulttuuri vaatii tietysti huomiota sellaisenaankin, 
historiallisesta asemastaan riippumatta. Sehän tarjoaa esteetti- 
sesti nautittaviksemme tuotteitaan, meidän tarvitsematta niitä 
lainkaan asettaa historialliseen valaistukseen. Antiikin kirjalli- 
suuden parhaat teokset elävät yhä, ja antiikin taiteen mestari- 
luomukset eivät ole lakanneet hämmästyttämästä tarkasteli- 
jaansa. Homeroksen sankarirunot, länsimaisen kirjallisuuden 
ajallisesti ensimmäiset tuotteet, joiden syntyminen on hengen 
maailman suurimpia ihmeitä, vaikuttavat tänä päivänä runolli- 
sesti vastaanottavaan mieleen yhtä voimakkaasti kuin antiikin 
aikana. Eräästä äskettäin suoritetusta kiertokyselystä ilmeni, 

että suomalainen työmies valitsisi niiden kahdenkymmenen kir- 
jan joukkoon, joita vailla hän ei missään tapauksessa tahtoisi 
olla, Homeroksen Iliaan ja Odysseian, Samoin monet muut 
antiikin mestariteokset ovat yhä edelleen elävää maailman- 
kirjallisuutta. Aiskhyloksen Agamemnon, Sofokleen Antigone 
tahi Euripideen Medea — vain eräitä kreikkalaisia murhenäy- 
telmiä mainitakseni — ovat näyttämöllä nähtyinä lukematto- 
mille nykyaikaisille katsojille jääneet mieleen vertaa vailla 
olevina elämyksinä. Eräät Aristofaneen huvinäytelmät ovat 
siitä huolimatta, että ne läheisesti liittyvät silloisen Ateenan 
poliittisiin oloihin, säilyttäneet vastustamattoman vaikutus- 
voimansa nykyajankin teattereissa. Platonin filosofiset dia- 
logit, esim. »Pidot» ja Valtion, levittävät aatteittensa tuoreu- 
della ja väkevällä totuudellisuudellaan vielä nytkin valaistusta 
ihmisajatuksen tielle. Rooman kirjallisuuden tuotteista esim. 
Plautuksen »Kaksosia» voi tänäänkin pitää kevyen huvinäy- 
telmän huippusaavutuksena, ja Catuliuksen rakkausrunot puhu- 
vat yhtä välitöntä kieltä kuin Burnsin tahi Musset'n parhaat 
lemmen ylistykset. Senecan moraalifilosofiset tutkielmat anta- 
vat lukemattomille ihmisille korvaamatonta lohdutusta sielulli- 
sessa hädässä. Antiikin kuvanveistotaiteen parhaiden tuotteit- 
ten edessä pysähtyy nykyaikainen katsoja yhtä hartaana kuin 
aikoinaan kreikkalainen tai roomalainen. Moni tuntija näkee 
niissä edelleen saavuttamattoman ihanteen, ja taiteilijat, kaik- 
kein suurimmatkin, ottavat niistä oppia ja saavat niistä innoi- 
tusta. Ateenan Parthenon on kaikkien aikojen rakennustaiteen 
jaloin luomus, eikä Praksiteleen tahi muiden kreikkalaisten 
kuvanveistäjämestarien saavutuksia ole laadussaan voitettu. 
Roomalainen kuvanveistotaide taas tarjoaa esimerkkejä realisti- 
semmasta yksilöllisten luonteenpiirteitten ilmentämisestä. 
Antiikin kulttuurin, erityisesti sen kirjallisuuden ja taiteen, 
tuotteilla on siis jo sinänsä, katsomatta niiden asemaan oman 
kulttuurimuotonsa ilmentäjinä, tietty »ajaton» merkityksensä. 
Niihin on välttämättömästi syvennyttävä, kun tahdotaan 
omaksua parhain, mitä ihmishenki on luonut. Pelkästään siitä 

syystä täytyy jokaisessa kansassa olla riittävä määrä yksilöitä, 
jotka kykenevät alkukielellä tunkeutumaan antiikin kirjalli- 
suuden tuotteitten perimmäisiin arvoihin ja välittämään vaiku- 
telmansa toisille. Siihen kykenevien yksilöiden lukumäärä ei 
saa olla pieni, sillä heidän joukostaan täytyy nousta niiden, 
joilla on edellytyksiä siirtää antiikin runouden tuotteet kansan 
omalle kielelle, kaikkien ymmärrettävään asuun. Jollei tällaisia 
henkilöitä olisi olemassa, jouduttaisiin pian siihen, että olisi 
turvauduttava käännösten käännöksiin. Silloin ei enää olisi 
vakuutta. siitä, että alkuteoksen ajatukset aitoina ja väärentä- 
mättöminä tulisivat omaan kieleen siirretyiksi. Varsinkin meillä 
Suomessa tällä näkökohdalla on merkitystä, koska vain ani- 
harvat antiikin mestariteoksistakaan vielä on käännetty kie- 
lellemme. Mutta elävän kosketuksen säilyttämiseksi käännök- 
set on tietenkin aika ajoin suoritettava uudelleen, mikä jo 
oman kielen ilmaisukeinojen kehittymisenkin johdosta on tar- 
peellista. Tässä esitetyillä näkökohdilla, jotka perustuvat antii- 
kin kulttuurin tuotteiden suoranaiseen, »ajattomaamn» vaiku- 
tukseen, on antiikin tutkimuksen arvoa määriteltäessä tosin 
vain toissijainen merkitys. Mutta nekin johtavat ikäänkuin 
toista tietä antiikin kulttuuria tutkimaan. Sellaisten mestari- 
teosten kuin Homeroksen sankarirunoelmien edessä herää 
välittömästi kysymys: Kuinka ovat tällaiset tuotteet voineet 
syntyä Kreikan historian aamuhämärässä, aikana, jota mitkään 
historialliset lähteet eivät vielä valaise? Tästäkin siten johtaa 
tie suoraan historialliseen tutkimukseen. 

Usein esitetään maallikkojen taholta väite, että antiikin 
kulttuuri jo on riittävän perusteellisesti ja monipuolisesti tut- 
kittu. On olemassa ammattimiehiäkin, esim. latinan ja kreikan 
kielen tutkijoita, jotka ovat sitä mieltä, että antiikin kulttuurin 
keskeiset alat on siinä määrin tyhjentävästi tutkittu, ettei niiltä 
enää ole löydettävissä hedelmäliisiä tutkimusaiheita, vaan että 
sellaisia on etsittävä periferiasta, niinkuin myöhäislatinasta ja 
bysanttilaisesta kulttuurista. Sellainen käsitys osoittaa, ettei 
sen esittäjä tunne hengentieteiden eikä varsinkaan historialli- 

sen tutkimuksen olemusta. Historiallinen tutkimus ei koskaan 
ole valmista ja lopullista. Tosin sen piirissä on joukko tosi- 
asioita, esim. päivämääriä ja vuosilukuja, jotka ovat muuttu- 
mattomia. Mutta kuva, jonka tutkijat antavat menneisyy- 
destä, muuttuu aikakausien vaihtuessa. Historiallisen tutki- 
muksen tulokset toisin sanoen riippuvat olennaisesti katsomus- 
tavasta, joka menneisyyteen sovelletaan. Vastaus, joka mennei- 
syyden ilmiöistä saadaan, riippuu ratkaisevasti siitä, mitä siltä 
kysytään. Uusi aika ja uusi sukupolvi asettaa menneisyydelle 
uusia kysymyksiä, ja se katselee menneisyyttä aina jossakin 
määrin toisenlaisin silmin. Aikaisempi tutkijapolvi ei ole monesti 
kyenmnytkään tekemään probleemien asetteluaan sellaiseksi, 
että se vastaisi nykyajan tieteen vaatimuksia. 

Näemme, että historiallisen tutkimuksen luonne on olen- 
naisesti riippuvainen sen kulttuurin luonteesta, josta käsin 
tutkimusta harjoitetaan, sekä tutkimuksen kulloinkin saavutta- 
masta asteesta. Mutta asianlaita ei ole toinen muissa hengen- 
tieteissä, eipä edes luonnontieteissäkään. 1uonnon ilmiöt, 
joiden selittämisessä jokin aika sitten uskottiin päästyn lopulli- 
siin, järkkymättömiin tuloksiin, ovatkin kaikkein viimeaikai- 
simmassa tutkimuksessa saaneet aivan toisenlaisen selityksen, 
ja moni luonnon tosiasia, joka vielä eilen näytti aivan yksinker- 
taiselta ja täysin selvitetyltä, saattaa tänään esiintyä mitä moni- 
mutkaisimpana ja erittäin vaikeasti selitettävänä. Kun näin 
on laita niissäkin tieteissä, joiden tutkimuskohteena on kuollut 
luonto, on helposti ymmärrettävissä, että vielä paljon suurem- 
massa määrässä täytyy probleemien asettelun ja ratkaisemisen 
muuttua tieteissä, joiden kohteena on inhimillinen hengentoi- 
minta ja sen vaikutukset. Onhan itsestään selvää, että jokainen 
kulttuurin uusi saavutus, jokainen nykyajassa esiin sukeltautuva 
yhteiskunnallinen ja valtiollinen probleemi muuttaa suhtautu- 
mista menneisyyteen ja että nykyaikaisen kirjallisuudentutki- 
muksen ja taidehistorian tulokset nostavat esiin uusia kysy- 
myksiä, joihin menneisyyden lähteistä etsitään vastauksia. 
Vasta nykyajan yhteiskunnallinen ja taloudellinen harrastus 

on kiinnittänyt huomion antiikin piirissä esiintyneisiin sosiaali- 
siin ja taloudellisiin ilmiöihin, mainitakseni vain yhden esimer- 
kin. Koko antiikin kehitystä nykyaika katselee toisin silmin 
kuin aikaisemmat. sukupolvet, ja sen vuoksi on antiikin kulttuu- 
rin ilmiöistä muodostettava uusi, meidän nykyistä kulttuuri- 
katsomustamme tyydyttävä kuva. 

Antiikin kulttuurin tutkimuksesta puhuttaessa jätetään 
usein huomioon ottamatta, että sen käytettävinä olevat lähteet 
ovat viime vuosikymmenien aikana huomattavasti lisääntyneet 
ja lisääntyvät alinomaa. Arkeologiset kaivaukset ovat paljasta- 
neet Kreikan sankariajan kulttuurin ja asettaneet aivan uuteen 
valaistukseen sen kosketukset Etu-Aasian muinaisiin kulttuu- 
reihin. Pompejissa ja Rooman satamakaupungissa Ostiassa 
toimitetut kaivaukset ovat antaneet kokonaan uuden kuvan Roo- 
man keisariajan kaupunkielämästä ja kaupunkien rakennus- 
tavasta. Egyptin papyruslöydöt ovat tuoneet päivän valoon 
aikaisemmin tuntemattomia kreikkalaisen kirjallisuuden tuot- 
teita sekä tavattoman määrän kirjeitä ja asiakirjoja, jotka ennen 
aavistamattoman monipuolisesti valaisevat antiikin elämää ja 
kulttuurikehitystä. Myöskin piirtokirjoituksia löydetään yhä 
uusia, niiden joukossa monia sivistyshistoriallisesti sangen merki- 
tyksellisiä. Ne saattavat välistä aivan yllättävällä tavalla 
välähdyksenomaisesti valaista jotakin varhemmin vain vailli- 
naisesti tunnettua tapahtumaa tai ilmiötä. Tältäkin kannalta 
katsoen käsitys, ettei antiikki muka enää voi tarjota hedel- 
mällisiä tutkimusaiheita, osoittautuu pintapuoliseksi ja asian- 
tuntemattomuuteen pohjautuvaksi. 

Suomessa kuulee joskus esitettävän väitettä, että antiikin 
kulttuuri on meistä niin kaukana, ettei meillä ole syytä käyt- 
tää voimia sen tutkimiseen. Tutkimus olisi muka kokonaan 
suunnattava läheisempiin kohteisiin. Hengentieteiden alaan 
kuuluva tutkimus olisi rajoitettava lähinnä ns. kansallisiin 
tieteisiin. Tällainen väite ja siihen liittyvä ohjelma on erittäin 
lyhytnäköinen. Sillä jos sitä käytäisiin toteuttamaan, se ennen 
pitkää aiheuttaisi myöskin kansallisten tutkimusalojen näi- 

vettymisen ja surkastumisen. Kansalliset tieteet tarvitsevat 
menestyäkseen hengentieteellisen yleismaaperän, joka tarjoaa 
niiden kasvulle välttämättömän ravinnon. Jollei ole tutkijoita, 
joiden työ kohdistuu kansainvälisiin tutkimusaiheisiin, ei kan- 
sallisten olojen tutkimus saa uusia hedelmällisiä näkökohtia eikä 
joudu tarkistamaan menetelmiään, niinkuin tieteen kasvuvoi- 
maisena pysyttämiseksi on tarpeellista. Länsimaisen kulttuu- 
rin yhteisen perustan, antiikin sivistyksen, tutkiminen tarjoaa 
kokemuksen mukaan sopivimman tuen kansallisten tieteiden 
harjoittajille. Ei ole suinkaan sattuma, että suomalais-ugrilai- 
sen kielentutkimuksen kaksi etevintä edustajaa, E. N. Setälä 
ja Heikki Paasonen, olivat harjoittaneet perusteellisia latinan ja 
kreikan kielen opintoja. Edellinen on eräässä muistelmassaan 
nimenomaisesti huomauttanut, että hän kreikan kielen opinto- 
jensa yhteydessä sai ne kielitieteelliset herätteet, jotka sittem- 
min johtivat hänet hänen kuuluisaan suomalais-ugrilaisten kiel- 
ten astevaihtelua selvittävään teoriaansa. Se menetelmien hie- 
nous ja tarkkuus, joka on kehitetty antiikin kielten ja kirjalli- 
suuksien tutkimisessa, ei voi olla hedelmöittävästi vaikutta- 
matta kansallisten alojen tutkimukseen. On syytä muistaa, että 
H. G. Porthan oli Rooman kirjallisuuden professori ja että 
hän perusti kansallisen historiantutkimuksen soveltamalla antii- 
kin kirjallisuuden tutkimuksessa kehitettyjä menetelmiä Suo- 
men historian lähteisiin. Ja jos mennään tieteiden alan ulkopuo- 
lelle, voidaan todeta, kuinka suuresti klassilliset perinteet ovat 
vaikuttaneet niihin kahteen persoonallisuuteen, joiden varassa 
kansallinen kehityksemme ennen kaikkea on tapahtunut: 
J. V. Snellman säilytti aina vankkumattomana uskonsa huma- 
nistisen ja erityisesti klassillisen sivistyksen ensisijaiseen merki- 
tykseen, ja J. L. Runebergin runous lähtee suureksi osaksi 
antiikin ihanteiden pohjalta. 

Antiikki on perustava osa länsimaiden kulttuurikehitystä. 
Siihen johtavat meidän kansallisenkin sivistyksemme juuret. 
Emme voi täysin ymmärtää omaakaan kulttuuriamme, jol- 
lemme tutkimuksen asein tunkeudu antiikin hedelmälliseen maa- 

perään, josta länsimainen sivistysmuoto on saanut alkunsa 
ja määräävät luonteenpiirteensä. Antiikki on muodostunut 
meidän oman kulttuurimme aineosaksi paljon syvemmässä ja 
olennaisemmassa mielessä kuin yleensä käsitetään. Virheelli- 
seen johtopäätökseen tultaisiin, jos ilman muuta omaksuttaisiin 
käsitys, että pohjoismaisen kulttuuripiirin kansojen tahi oman 
kansan menneisyys on historiallisen ymmärtämyksen kannalta 
merkityksellisempi kuin se ajanjakso, jona länsimainen sivistys 
muodostui. Molemmat ovat yhtä tärkeitä eikä toista tutkimus- 
alaa voida laiminlyödä toisen saamatta siitä vahinkoa. Antiikki 
on riittävän välimatkan päässä voidaksemme nähdä sen kehi- 
tyksen selväpiirteisenä, niin sanoaksemme puhtaaksi viljel- 
tynä, ja kyetäksemme muodostamaan siitä objektiivisen kuvan. 
Sitä paitsi se muodostaa päättyneen kokonaisuuden, jonka 
vaiheissa kokonaisen kulttuurimaailman synty, kasvu ja rap- 
peutuminen voidaan nähdä katkeamattomana ja täydellisenä 
historiallisena kuvasarjana. Sen vuoksi antiikin tutkimus kyke- 
nee kasvattamaan tutkijaa ja terästämään hänen katsettaan 
paremmin kuin uudemman historian ajanjaksot. Tähän seik- 
kaan on esim. hollantilainen Huizinga, joka ei ollut antiikin 
kulttuurin erikoistutkija, kiinnittänyt huomiota historiatieteen 
periaatekysymyksiä käsittelevissä tutkielmissaan. Hänen esit- 
tämiinsä ajatuksiin liittyen on aihetta korostaa, että antiikin 
ajanjakso kieltämättä on ollut koko ihmiskunnan historian 
merkityksellisin. 

ANTIIKIN TUTKIMUKSEN HAARAT 
JA SEN LÄHTEET 


Antiikin kulttuuria tutkiva tiede jakaantuu tutkimuksen 
kohteiden mukaan erityisiin tieteenhaaroihin. Kun tutkimuk- 
sen tarkoituksena on luoda mahdollisimman totuudenmukainen 
kuva antiikin elämän ilmiöistä ja niiden kehityksestä, on tutki- 
musala tavattoman laaja. Yhden tutkijan on mahdotonta yksi- 
tyiskohtaisesti hallita antiikin kaikkiin eri aikakausiin ja sen 
kulttuurin moninaisiin eri ilmiöihin suuntautuvaa tutkimusta. 
Siksi jo käytännöllisistä syistä on työnjako välttämätön, niin- 
kuin on asianlaita muidenkin tieteiden aloilla. Menetelmät 
ovat sitä paitsi eri tutkimusaloilla kehittyneet suuresti toisis- 
taan eroaviksi. Esineelliseen kulttuuriin kohdistuva tutkimus 
käyttää aivan toisenlaisia menetelmiä kuin kulttuurin henkisiin 
tuotteisiin suuntautuva tarkastelu jne. Tutkijain erikoistumi- 
nen tietyille suppeahkoille aloille on täten antiikin tutkimuk- 
sessakin seurauksena käsityksen syvenemisestä ja tieteellisten 
aseiden hienostumisesta. 

Erikoistumisella on tietenkin täällä niinkuin kaikkialla tie- 
teessä omat suuret haittansa. On tarjona vaara, että tutkija 
menettää käsityksen siitä, että hänen oma tutkimusalansa 
muodostaa vain osan suuresta kokonaisuudesta ja että sillä on 
olemassaolon oikeutuskin vain sikäli, kuin se kykenee tätä 
kokonaisuutta palvelemaan. Jotkut tutkijat saattavat vajota 
pikku näpertelyyn, jolla ei ole muuta kuin henkisen askartelun 
arvo. Mutta toiselta puolen on muistettava, että tieteen koko- 
naisrakennus voidaan pystyttää ainoastaan tarkoin punnittu- 


18 


Antiikin tutkimuksen haarat ja sen láhtect 


jen yksityisten osasten varaan. Niin kuin varsinaista raken- 
nusta pystytettäessä jokaisella työmiehellä ei voi olla tietoa 
arkkitehdin suunnitelmista, vaan hänen on suoritettava hänelle 
kuuluva työosuus, niin on tieteessäkin merkitystä sellaisella- 
kin työllä, joka näennäisesti tuntuu tehdyn kokonaisuutta lain- 
kaan ajattelematta. Jokainen antiikin kulttuurin tutkija ei 
voi pitää silmällä suuria linjoja, vaan monet uppoavat omaan 
erikoisalaansa, jota kohtaan he tuntevat viehätystä. Kokonais- 
esitysten laatijat voivat sitten käyttää heidän työtään hyväk- 
seen. Laajasuuntainen tutkimus tarvitsee perustuksekseen tark- 
koja yksityiskohtaisia havaintoja. Jollei sellaisia ole tehty, jää 
yleisesitys riippumaan ilmassa ja kuvittelu joutuu helposti 
korvaamaan puuttuvan tosiasia-aineiston. 

Periaatteessa siis antiikin kulttuurin tutkimus muodostaa 
kokonaisuuden, vaikkei yksityinen tutkija voikaan hallita sen 
kaikkia yksityiskohtia. Laajojen suuntaviivojen esittäjän täy- 
tyy tyytyä tekemään synteesi erikoisalojen tutkijain työn tulok- 
sista. Mutta synteesin tekeminen tieteellisesti tyydyttävällä 
tavalla edellyttää erikoiskysymysten käsittelemisessä saavu- 
tettua katseen terävyyttä ja arvostelun varmuutta. Syntee- 
tikkoa, joka ei olisi kehittänyt tutkimusaseitaan analyysillä, 
ei voi olla olemassa. Synteettisen kokonaisesityksen kirjoittajan 
täytyy siis aina olla tietyn alan tai tiettyjen alojen erikois- 
tutkija, mikäli esitykseltä odotetaan tieteellistä pätevyyttä. 
Aloitteleva tutkija ei voi koskaan ryhtyä suoraa päätä koko- 
naisuuksien hahmottelemiseen, sillä tämä vaatii harjaantunutta 
silmää, joka kehittyy vain tarkoin rajoitettuja erikoisilmiöitä 
tieteellisesti valottamalla. Tieteellisesti kouliintumattomien 
tekijäin kokonaisesityksillä on aniharvoja poikkeuksia lukuun 
ottamatta epäpätevän sommitelman luonne. Toisaalta monet 
etevätkin yksityiskohtaisen tutkimuksen edustajat ovat kykene- 
mättömiä laatimaan kunnollista kokonaisesitystä edes omalta 
rajoitetulta erikoisalaltaan. 

Kun kaiken analyyttisen historiallisen tutkimuksen tarkoi- 
tuksena on palvella kokonaisuutta ja antaa lisiä historiallisen 

yleiskuvan luomiseen, olisi jokaisen tutkijan pyrittävä myös 
kokoaviin esityksiin. Antiikin tutkimuksen etevimmät edusta- 
jat eri maissa ja eri aikoina ovatkin tätä luonnollista vaatimusta 
noudattaneet. Antiikin kulttuurin tutkijain on historiatieteen 
edustajina pysyttävä läheisessä kosketuksessa myöskin oman 
aikansa elämään. Heidän perimmäinen tehtävänsähän on 
antaa nykyaikaiselle kulttuuri-ihmiselle kuva länsimaiden kehi- 
tykselle merkitsevimmän aikakauden ilmiöistä. Sen vuoksi 
antiikin tutkijalla, niinkuin historiallisen tutkimuksen edustajalla 
yleensä, täytyy olla jotakin tarjottavana myös suurelle sivisty- 
neelle yleisölle, eikä hän saa rajoittaa toimintaansa ammatti- 
miesten rajoitettuun piiriin. Tämä ei tietenkään merkitse sitä, 
että antiikin kulttuuriin kohdistuvat detaljitutkimukset voitai- 
siin saattaa jokaisen ymmärrettävään asuun. Se on mahdotonta. 
Mutta yksityiskohtaisten tutkimusten tuloksia on tutkijan 
esitettävä myös ns. kansantajuisessa muodossa. 

Laajin ja yleisluontoisin antiikin kulttuurin tutkimuksen 
haaroista on antiikin historia. Se käsittää periaatteessa kaikki 
antiikin kulttuurin ilmiöt niiden viimeisiä yksityiskohtia myö- 
ten. Tavallisesti kuitenkin käsitetään antiikin historia ahtaam- 
massa merkityksessä siten, että sen piiriin luetaan tapahtumien 
yleinen kulku sekä valtiolliset, yhteiskunnalliset ja taloudelliset 
ilmiöt ynnä sivistyksellisen kehityksen suuntaviivat, kun taas 
henkisen kulttuurin erikoisilmiöt jäävät varsinaisten historian- 
tutkijain tutkimuskohteiden ulkopuolelle, kirjallisuudenhisto- 
rian, uskonnonhistorian, kielenhistorian ja eri tieteenalojen his- 
torian edustajille. Sitä vastoin valtiollisten, yhteiskunnallisten 
ja taloudellisten erikoiskysymystenkin käsitteleminen katsotaan 
yleisesti kuuluvan antiikin historian edustajille. Tarkkoja rajoja 
antiikin historian yleisalan ja eri erikoisalojen välille on mahdo- 
ton vetää. Antiikin historian tutkija voi joutua syvällisesti ja 
perinpohjaisesti käsittelemään uskonnonhistorian tahi kirjalli- 
suudenhistorian alaan kuuluvaa kysymystä, kun taas toisaalta 
kirjallisuudenhistorian edustajan saattaa olla pakko jotakin 
oman alansa probleemia selvittäessään perinjuurin tutkia tiet- 

tyä valtiollisen historian ilmiötä. Suurin piirtein voidaan kui- 
tenkin todeta, että antiikin historian piiriin kuuluvat kehityk- 
sen yleiset suuntaviivat ja sen kulkuun vaikuttaneiden voi- 
mien paljastaminen, kun taas erikoisalojen edustajat suuntautu- 
vat kulttuurin yksityisten ilmiöiden valottamiseen. Antiikin 
historia siis selvittää tapahtumasarjoja ja kokonaistiloja, kun 
taas erikoisalat elävöittävät yksityiskohtia ja täten myös tar- 
joavat historian tutkijalle ainesta. 

Itse asiassa sekä kokonaiskehityksen että erikoisilmiöiden 
tutkijat edustavat samaa historiallista tutkimusta, joka syvem- 
min käsittäen on yksi ja jakamaton. Niinpä antiikin tutkimuk- 
sen yhteydessä on periaatteellisesti mahdotonta erottaa toisis- 
taan historiallista ja filologista tutkimusta. Tavallisen käsityk- 
sen mukaan filologi on lähinnä kielentutkija, jonka tehtävänä 
ensi sijassa on selittää kirjallisten tuotteiden kieliasu ja sisällys. 
Klassillinen filologia ei kuitenkaan ole koskaan täten rajoittanut 
tehtäväänsä. Nykyisin se vielä vähemmän kuin ennen pitää 
päämääränään vain tekstien kielellistä ja sisällyksellistä selittä- 
mistä. Se on laajentunut kulttuuritieteeksi, joka periaatteessa 
pitää kohteenaan kaikkia antiikin kulttuuri-ilmiöitä. Antiikin 
historian ja klassillisen filologian välillä ei ole mitään varsinaista 
raja-aitaa. Korkeintaan voi todeta, että klassillisessa filo- 
logiassa painopiste on kirjallisten tuotteitten kaikinpuolisessa 
selvittämisessä, kun taas antiikin historia mikäli mahdollista 
jättää tämän tehtävän filologille. Antiikin historian ja klas- 
sillisen filologian edustajat niin sanoaksemme lähestyvät samoja 
kysymyksiä eri suunnista: Fdelliset seuraavat tapahtumien vir- 
taa ja kiinnittävät huomiota yksityisilmiöihin sikäli kuin se 
kehityksen yleissuunnan selvittämiseksi on tarpeellista, kun taas 
jälkimmäiset pysähtyvät yksityisen kulttuuri-ilmiön eteen 
asettaen sen tutkimuksessaan kaikinpuoliseen valaistukseen. 
Molempain työ palvelee samaa tarkoitusta: Antiikin kulttuurin 
elävöittämistä. Niinpä ovatkin kaikki antiikin historian ete- 
vimmät edustajat — mainittakoon vain Theodor Mommsen ja 
Eduard Meyer — olleet täydellisesti kouliintuneita filologeja, 

kun taas etevimmät klassilliset filologit — sellaiset kuin Ulrich 
v. Wilamowitz-Moellendorff ja Gilbert Murray — ovat suun- 
nanneet tutkimuksensa myöskin laajoihin historiallisiin yhteyk- 
siin. 

Useasti erotetaan eri tieteenhaaroiksi antiikin historia, antii- 
kin kulttuurihistoria ja klassillinen filologia. Silloin luetaan 
antiikin historian alaan tapahtumien yleinen kulku sekä val- 
tiollisen, yhteiskunnallisen ja taloudellisen elämän ilmiöt, kun 
taas antiikin kulttuurihistorian piiriin sijoitetaan uskonnon, 
filosofian, taiteen, tekniikan ja tieteiden kehitys. Klassilliselle 
filologialle jää tällöin antiikin kirjallisten tuotteiden selittämi- 
nen ja klassillisten kielten tutkimus. Niinkuin ylempänä esite- 
tystä selviää, sellaista jakoa ei voida pitää periaatteellisesti 
oikeana. Raja antiikin historian ja antiikin kulttuurihistorian 
välillä jää tällöin epäselväksi ja mielivaltaiseksi — esim. yhteis- 
kunnallinen ja taloudellinen historia ovat itse asiassa kulttuuri- 
historiaa — eikä myöskään kulttuurihistorian ja klassillisen 
filologian välinen rajankäynti ole mahdollinen. Mutta käytän- 
nössä vallitsee monesti juuri tällainen työnjako, kuitenkin 
vain sikäli, että tutkijain tieteellisen tuotannon painopiste on 
jollakulla näistä kolmesta tutkimusalasta ja että »rajan yli- 
tyksiä» aina tapahtuu. Yleensä voidaan todeta, että klassilli- 
nen filologi, jonka tutkimusten painopiste on kielessä ja kir- 
jallisuudessa, verraten harvoin joutuu käsittelemään esim. 
taloushistorian alaan kuuluvia kysymyksiä, koska niihin syven- 
tyminen edellyttää kansantaloudellista erikoiskoulutusta, jota 
klassillisella filologilla tavallisesti ei ole.  Erikoiskoulutusta 
edellyttää myöskin, vieläpä sangen suuressa määrässä, taide- 
historiallinen ja arkeologinen tutkimus. Sen harjoittamiseen 
antiikin historian tutkijalla tahi klassillisella filologilla ei aina 
ole edellytyksiä. 

Voimme siis todeta, että antiikin kulttuurin tutkimuksen 
yleispiirteinen jakaminen erikoisaloihin tuottaa huomattavia 
vaikeuksia varsinkin periaatteelliselta kannalta. Siitä johtuu, 
että erittäinkin klassillisen filologian käsitettä käytetään mil- 

loin laajemmassa, milloin suppeammassa merkityksessä. Periaat- 
teessa klassillinen filologia käsittää antiikin kulttuurin tutki- 
muksen kokonaisuudessaan, ja myöskin käytännössä klassilli- 
sen filologian edustajat liikkuvat kaikilla antiikin kulttuurin 
tutkimuksen aloilla. Toiseksi muuttuu asia, jos kiinnitetään 
huomio yksityisten tutkijain työn painopisteeseen, niinkuin 
ylempänä olemme esittäneet. Missään tapauksessa klassillista 
filologiaa ei saa käsittää pelkästään klassillisten kielten tutki- 
mukseksi eikä myöskään kirjallisten tuotteiden kielelliseksi 
selittàmiseksi. Kuinka ahtaasti klassillinen filologia käsitettä- 
neenkin, siihen kuuluu kaikissa tapauksissa antiikin kirjallisten 
tuotteiden kaikinpuolinen, sekä kielellinen että asiallinen selittä- 
minen, interpretaatio. Sen tehtävänä on aina osoittaa kirjalli- 
sen tuotteen asema aikansa kulttuurin ilmaisuna, minkä vuoksi 
filologinen tutkimus syvemmässä merkityksessä aina on luon- 
teeltaan kulttuurihistoriallista. Juuri siitä syystä filologian ja 
historian erottaminen toisistaan ei ole periaatteessa mahdollista. 

Laajin antiikin kulttuurin tutkimuksen aloista siison antii- 
kin historia, joka periaatteessa käsittää antiikin tutki- 
muksen kokonaisuudessaan. Antiikin kulttuurin tutkimuksen 
koko alan käsittää periaatteessa myöskin klassillinen filologia, 
joka tässä laajimmassa merkityksessään on samaa kuin antii- 
kin historia. Antiikin tutkimuksen koko alasta on käytetty 
myös nimitystä klassillinen muinaistutkimus 
(saksaksi »Klassische Altertumswissenschaft»), joka ei kuiten- 
kaan ole voinut vakiintua suomalaiseen käyttöön, koska sitä 
muistuttavaa sanaa »muinaistiede» käytetään arkeologian vasti- 
neena. Antiikin historiasta puhutaan myös suppeammassa mer- 
kityksessä, jolloin se tarkoittaa antiikin kehityksen yleisten 
suuntaviivojen selvittämistä. Kun kuitenkin valtiolliset, yhteis- 
kunnalliset ja taloudelliset olot nykyaikaisen historiankäsityk- 
sen mukaan määräävästi vaikuttavat tapahtumien kulkuun, on 
niiden tutkiminen kaikissa tapauksissa katsottava kuuluvaksi 
antiikin historian edustajan tehtäviin. Antiikin historian eri- 
koisaloiksi antautuvatkin täten luonnostaan antiikin val- 

tiollinen, yhteiskunnallinen ja taloudel- 
linen historia, joita tietenkään ei voida erottaa toisis- 
taan selvillä raja-aidoilla. Antiikin kansojen kehityksen esi- 
historiallisten ajanjaksojen tutkimus pohjautuu huomattavalta 
osalta, vaikkakaan ei kokonaan, arkeologisten kaivausten tulok- 
siin. Kaivausten toimittaminen ja niiden tulosten selvittäminen 
vaatii sellaista erikoiskoulutusta, jota varsinaisella historian 
tutkijalla yleensä ei ole. Koska historiassa vaikuttavana tekijänä 
on ihminen, voidaan henkilöhistoria erottaa antiikin 
historian yhdeksi erikoisalaksi. 

Antiikin kulttuurihistoria on tietenkin itse 
asiassa sekin vain osa antiikin historiaa. Kulttuurihistorian 
piiriin kuuluu luonteensa puolesta myös talous- ja yhteiskunta- 
kehitys, vaikka ne tavallisesti luetaan antiikin yleishistorian 
edustajien tutkimuskohteisiin. Antiikin kulttuurihistoria tässä 
käytännöllisistä syistä vakiintuneessa ahtaammassa merkityk- 
sessä kiinnittää huomiota kreikkalaisten ja roomalaisten elin- 
tapoihin ja esineelliseen kulttuuriin sekä heidän henkisen 
elämänsä kehitykseen. Viimeksimainitusta kuitenkin kirjalli - 
suuden ja kielen historia on klassillisen filologian erikoisalaa. 
Antiikin esineelliseen kulttuuriin kohdistuvaa tutkimusta 
on tapana kutsua yhteisnimellä klassilliseksi arkeo- 
logiaksi, vaikka se ainoastaan osittain pohjautuu arkeo- 
logisiin kaivauksiin. Tärkeimmän osan siitä muodostaa antii- 
kin taiteen historia, johon taideteollisuuden his- 
toria elimellisesti liittyy. Läheisessä yhteydessä taidehistoriaan 
on rakennushistoria, joka kuitenkin käsittelee muita- 
kin kuin rakennustaiteellisia kysymyksiä. Esineellisen 
kulttuurin kehityksessä on myös tekniikan historialla 
tärkeä osa. Tähän kuuluva erikoisala on lisäksi numisma- 
tiikka, rahatiede. 

Antiikin henkisessä elämässä oli uskonnolla keskeinen asema. 
Siitä syystä antiikin uskonnonhistoria on sup- 
peasti käsitetyn kulttuurihistorian kenties tärkein osa. Muita 
antiikin kulttuurihistorian aloja ovat antiikin oikeus- 

historia sekä eri tieteiden historia. Viimeksi mainitusta 
kulttuurihistorian alasta on erityisesti mainittava antiikin 
filosofian historia, johon liittyy elämänkatsomuk- 
sen kehitysvaiheet, sekä antiikin lääketieteen ja 
matematiikan historia. Kaikki nämä kulttuuri- 
historian alat edellyttävät tutkijalta asianomaisten erikois- 
alojen yleistä tuntemusta. 

Klassillinen filologia suppeassa merkityksessä 
käsitettynä kohdistaa tutkimuksen antiikin kirjallisiin tuottei- 
siin. Varsinaiseen kirjallisuuteen sisällyksen kannalta suuntau- 
tuessaan se on kirjallisuudenhistoriaa, jonka 
pohjana taas on kaikinpuolinen selittäminen, interpre- 
taatio. Interpretaatioon liittyy tekstikritiikki, jolla 
ymmärretään kirjallisen tuotteen saattamista mahdollisimman 
alkuperäiseen muotoonsa. Tekstikritiikki taas käyttää apunaan 
paleografiaa, oppia kirjoituksen ja kirjainmuotojen kehi- 
tyksestä. Kirjallisuuden tutkimuksessa on merkitystä myös 
runomittaopilla, metriikalla, joka antiikin runouden 
ymmärtämisen kannalta on tärkeä. Erityisiksi klassillisen filo- 
logian haaroiksi ovat aineiston erikoislaadusta johtuen muo- 
dostuneet papyrusteksteihin kohdistuva tutkimus, papyro- 
logia, ja piirtokirjoitusten selittämiseen kohdistuva tutki- 
mus, epigrafiikka. 

Mitä tulee klassillisten kielten tutkimuk- 
seen, palvelee se klassillisen filologian osana kirjallisuuden 
tutkimusta, mutta sitä ei kuitenkaan harjoiteta pelkästään siitä 
syystä. Kieli sinänsä on kulttuurin kuvastin, ja kielen historia 
tarjoaa sen vuoksi tärkeitä kulttuurihistoriallisia näköaloja, 
Latinan ja kreikan kielen historiallisen kehityksen selvittämi- 
nen kuuluu täten välttämättä klassillisen filologian piiriin. Tosin 
joskus erotetaan toisistaan ns. filologinen ja lingvistinen kielen- 
tarkastelu, mutta klassillisten kielten tutkimuksessa tätä eroa 
ei voida tehdä. Sen verran vain voidaan sanoa, että milloin 
latinan tai kreikan kieltä tarkastellaan yleiskielitieteellisenä 
ilmiönä, yleisluontoisten kielellisten lakien ilmentymänä, ei 

enää ole kysymys klassillisesta filologiasta, vaan lingvistiikasta. 
Sitä vastoin vertailevan menetelmän soveltaminen sinänsä ei 
vielä muuta ns. filologista tutkimusta lingvistiseksi, koska klas- 
sillisen filologin useasti on käytettävä vertailevan kielentutki- 
muksen aseita selvittääkseen puhtaasti kulttuurihistoriallisia- 
kin kysymyksiä. 

Vielä on syytä korostaa, että edellä jaoitetut tutkimuksen 
alat eivät ole erillisiä, tarkoin rajamuurein toisistaan eroavia 
tieteenhaaroja, vaan että ne hyvinkin suuressa määrässä peittä- 
vät toisensa. Tähän seikkaan on ylempänä monesti kiinnitetty 
huomiota. Esimerkkinä mainittakoon lisäksi, että papyrologia 
on yhdistelmä useista tieteenhaaroista, joita tässä tapauksessa 
pidetään yhtenä kokonaisuutena, koska papyrustekstien sisäl- 
lyksen selvittäminen edellyttää niiden kaikkien soveltamista. 
Sama on epigrafiikan laita. Jäljempänä seuraavasta eri tieteen- 
aloihin kohdistuvasta yksityiskohtaisesta tarkastelusta ilmenee, 
millaiseksi työnjako käytännössä eri tutkimusalojen kesken 
muodostuu. 

Antiikin kulttuurin tutkimuksen lähteenä on tietenkin kaikki 
se aineisto, joka tätä kulttuuria valaisee. Tämän aineiston 
muodostavat meille säilyneet antiikin kulttuurin tuottect, 
joista kirjalliset muistomerkit ovat tärkeimmät. Kirjallisista 
tuotteista taas huomattavimman osan muodostaa varsinainen 
kirjallisuus, joka yleensä on meille säilynyt keskiajalla jäljennet- 
tyinä käsikirjoituksina. Nämä taas joko välillisesti tahi välittö- 
mästi perustuvat antiikin aikoina liikkeellä olleisiin käsikirjoi- 
tuksiin. Ainoastaan aniharvojen kirjailijain tuotteita on säily- 
nyt antiikin aikuisina käsikirjoituksina. Niitä ovat myös 
papyruslöytöihin sisältyvät kirjallisuuden tuotteet. Papyrus- 
löytöihin sisältyy sitä paitsi tavattoman runsas määrä kirjeitä 
ja asiakirjoja, jotka erittäin monipuolisesti valaisevat antiikin 
myöhäisempien ajanjaksojen kulttuuria varsinkin sellaisena 
kuin se ilmenee Egyptissä. Paitsi käsikirjoituksina, joihin papy- 
ruksetkin on luettava, on kirjallisia tuotteita säilynyt piirto- 
kirjoituksina. Näitä on joko hakattu kiveen tai kaiverrettu 

metalliin taikka sitten uurrettu tahi maalattu saviastioihin. 
Pompejissa ja Ostiassa esiintyy piirtokirjoituksia myös talojen 
seiniin piirrettyinä tai maalattuina. 

Kirjallisten muistomerkkien lisäksi ovat antiikin kulttuurin 
tutkimuksen lähteinä kaikki antiikin ajoilta säilyneet esineet, 
mitä laatua ne lienevätkin: taideteokset, taideteollisuuden tuot- 
teet, rakennukset ja rakennusten jäännökset, hautapatsaat ja 
muut muistomerkit, talous- ja huonekalut, tarve-esineet, rahat 
jne. Mutta paitsi näitä antiikin kulttuurin suoranaisia muisto- 
merkkejä antiikin tutkimus käyttää jossakin määrin hyväkseen 
myöskin latinan kansankielestä polveutuvien romaanisten kiel- 
ten sekä nykyis-kreikan kielen tarjoamia todistuskappaleita. 
Koska nykyiset romaaniset kielet itse asiassa ovat »rahvaan- 
latinaa» sellaisena miksi vuosisatoja jatkunut kulttuurikehitys 
sen eri tahoilla on muodostellut, voidaan niiden ilmiöitä käyttää 
todistuskappaleina latinan kansankielen ominaisuuksien sel- 
vittämiseksi ja sitä tietä roomalaisen kansankulttuurin valai- 
semiseksi. Täten tarjoutuvan aineiston merkitys ei tietenkään 
antiikin kokonaiskulttuurin tutkimuksen kannalta voi olla 
erityisen suuri, mutta rahvaanlatinan luonteen toteamiseksi 
sillä on perustava merkitys. 

Antiikin kehitystä tutkiva tiede käyttää ymmärrettävästi 
samoja menetelmiä kuin historiallinen tutkimus yleensä. Läh- 
teiden erikoisluonteesta kuitenkin johtuu, että tutkimuksella 
on kauttaaltaan niin sanoaksemme filologisempi luonne kuin 
myöhempiin aikakausiin kohdistuvallla historiantutkimuksella. 
Siitä juuri johtuu, ettei antiikin historiaa ja klassillista filologiaa 
periaatteessa voida erottaa toisistaan ja että antiikin historian 
tutkijalla täytyy välttämättömästi olla vankka filologinen koulu- 
tus. Mutta käytännössä historioitsijan ja filologin työllä on eri- 
lainen leima ennen kaikkea sikäli, että edellinen on kauttaal- 
taan synteettisempää. Historioitsija ei voi tyytyä pelkkään 
analyysiin eikä yksistään havaintoihin, vaan hän pyrkii luo- 
maan menneisyydestä kuvan historiallisen esityksen muodossa. 
Kuva ei saata syntyä ilman synteesiä. Varsinkin antiikin kat- 
kelmallinen lähdeaineisto vaatii historioitsijalta yhdistämis- 
taitoa, jonka tietenkin täytyy liikkua tunnettujen tosiasiain 
vankalla pohjalla. Tästäkin johtuu, että antiikin historiallisten 
kysymysten parissa työskenteleminen on kaikille historian tutki- 
joille erittäin opettavaa. 

Antiikin historia tarjoaa tutkijalle ainoalaatuisen ja kokonai- 
sen yleisnäköalan. Siinä tuntuu eräänlaisten kohtalonomaisten 
historiallisten voimien vaikutus ikäänkuin pelkistettynä. 
Ensinnä syntyy osittain historiantakaisen kehityksen tulok- 
sena kreikkalainen kaupunkivaltio, polis, jonka kansanvaltai- 
sessa ilmapiirissä valioyksilöt voivat vapaasti kehittää henki- 

siä voimiaan. Kaupunkivaltiot kilpailevat keskenään siitä, 
mikä niistä kykenee vetämään puoleensa etevimmät kyvyt. 
Näin kehittyy se kreikkalainen kulttuuri, joka ensimmäisen 
kerran pyrkii älyn asein selvittämään luonnon lakeja ja ihmisen 
asemaa luonnon keskellä. Mutta jakaantuminen pieniin kau- 
punkivaltioihin, joilla on omat valtiolliset pyrkimyksensä, 
sisältää samalla tuhon siemenen. Keskinäisissä sodissa uuvute- 
taan voimat ja tuhotaan sitä kulttuuria, joka vaivalla on saatu 
luoduksi. Vain kerran Kreikan valtiot osoittavat riittävää 
yksimielisyyttä: torjuessaan Persian suurkuninkaan hyökkäyk- 
set. Pian tämä tilapäiseen, välittömästi uhanneeseen hengen- 
vaaraan perustunut yksituumaisuus häviää. Peloponnesolais- 
sodassa Kreikan henkisen keskuksen Ateenan poliittinen asema 
saa kuoliniskun. Sen jälkeen on Kreikan kaupunkivaltioiden 
historia vain jatkuvaa rappeutumista. Mutta on omituista, että 
juuri siitä lähtien alkaa kreikkalaisen sivistyksen voittokulku 
kautta maailman. Suuret filosofiset koulukunnat, jotka val- 
litsevat länsimaista ajattelua vuosituhansia, syntyvät vasta 
tänä poliittisen rappion kautena. Mutta kreikkalaisen kulttuu- 
rin leviäminen itämaihin tapahtuu lopulta aseiden voimalla. 
Sen edellytyksenä taas oli, että Makedonia alisti valtaansa 
koko Kreikan. 

Omituista on todeta, että juuri tämä tapahtuma, joka monen 
aikalaisen ja nimenomaisesti helleenien parhaimmiston mielestä 
merkitsi kreikkalaisen kulttuurin häviötä, muodostui valtavaksi 
ponnahdukseksi uusiin aluevaltauksiin. Makedonian kuningas 
"Aleksanteri Suuri, joka piti itseään yhtä hyvänä helleeninä kuin 
kuka varsinainen kreikkalainen tahansa, aloitti sotaretkellään 
Persiaa vastaan uuden aikakauden kreikkalaisen kulttuurin 
historiassa. Hänen voittoisain aseittensa mukana helleeninen 
sivistys levisi kaikkiin itäisen Välimeren rantamaihin. Koko 
lähi-idän sivistys kreikkalaistui, vaikka paikalliset kansankie- 
let säilyivätkin. Aleksanteri Suuren perustama laaja valtakunta 
ei tosin pysynyt koossa hänen elinaikaansa pitemmälle. Mutta 
ne uudet valtiot, joihin se jakaantui, pysyivät kaikki kreikkalais- 

ten kuningassukujen hallittavina. Niiden tärkeimpien kaupun- 
kien johtava väestöaines muodostui kreikankieliseksi, ja näin 
oli helleenisestä sivistyksestä tullut maailmankulttuuri ja krei- 
kan kielestä maailmankieli. Taajalle alalle levinnyt kreikkalai- 
nen sivistys, ns. hellenistinen kulttuuri, teki Kreikasta, Make- 
doniasta, Etu-Aasiasta ja Egyptistä yhtenäisen kulttuuri- 
alueen, jolta kreikkalaisuus saattoi levittää vaikutustaan 
tehokkaammin kuin pieneltä kanta-alueeltaan. 

Hellenististen kuningaskuntien perustaminen oli myös 
omiaan suuresti muuttamaan kreikkalaisten suhtautumista 
valtioonsa. Kaupunkivaltion kansalaisina he olivat sekä ajatte- 
lussaan että toiminnassaan olleet kiinteästi sidottuja pieneen 
kotiyhteiskuntaansa. Mutta hellenistisissä valtakunnissa kreik- 
kalaiset eivät enää olleet kaupunkivaltion vapaita kansalaisia, 
vaan yksinvaltaisen hallitsijan alamaisia, jotka eivät voineet 
vaikuttaa valtion asioihin, jolleivät olleet kuninkaan palveluk- 
sessa virkamiehinä tahi upseereina. Mielenkiinto valtiolliseen 
toimintaan ei sen vuoksi voinut olla vähenemättä. Tämän joh- 
dosta kehittyi kreikkalaisessa maailmassa puhtaasti yksilölli- 
nen katsantotapa, joka ei enää korostanut kansalaisen valtiolli- 
sia velvollisuuksia. Samalla muuttui kreikkalaisten suhtautu- 
minen muihin kansoihin. Muukalainen ei heidän silmissään 
enää ollut pelkkä halveksittava »barbaari» vaan yksinkertai- 
sesti ihminen, jota oli kohdeltava hänen ansionsa mukaan. 
Näin syntyi universalistinen maailmankatsomus, joka on esim. 
stoalaisuudelle ominainen. 

Myöhemmän kehityksen valossa saattaa sellaisen ateenalai- 
sen isämmaanystävän kuin Demostheneen asenne tuntua lyhyt- 
näköiseltä. Vastustihan hän historiallisia voimia, jotka tekivät 
työtään suurempien päämäärien hyväksi. Mutta tällaisen mitta- 
puun soveltaminen Demostheneen toimintaan olisi historiallisen 
arvioinnin väärinkäyttämistä. Asettaessaan koko henkisen 
voimansa Makedonian valtapyyteitä vastaan Kreikan suurin 
puhuja puolusti sellaista, jota on aina ja kaikkialla pidet- 
tävä korkeimpana arvona: valtiollista riippumattomuutta ja 

vapautta. Sen vuoksi Demosthenes taistelunsa toivottomuu- 
desta huolimatta säilyy ihmiskunnan valtiollisen historian suu- 
rena hahmona. Tämä esimerkki samalla erittäin selvästi osoit- 
taa, ettei historian henkilöiden toimintaa saa arvostella koko- 
naiskehityksen suunnan mukaan ja ettei saa pitää suurina vain 
sellaisia henkilöitä, joiden toiminta onnistui. On kiinnitettävä 
ratkaisevaa huomiota toiminnan vaikuttimiin. Sellainenkin 
valtiomies, jonka työ ei tuota tulosta, saattaa edustaa aatteita, 
joilla historiassa on pysyvä, yliajallinen merkitys. 

Jatkaaksemme antiikin historiallisen panoraaman yleispiir- 
teistä esitystä voimme todeta, että irrationaaliset kehityksen 
kulkua suunnanneet voimat edelleen tekivät työtään. Lännessä 
kasvoi Rooma valtatekijäksi, jollaista ei kukaan etukäteen 
olisi voinut luulla siitä muodostuvan. Miksi juuri Roomasta 
tuli Välimeren maiden poliittinen keskus, on rationaalisesti 
yhtä vaikea selittää kuin on sekin, että Kreikasta tuli koko 
maailmaa vallitsevan länsimaisen sivistyksen kehto. Perim- 
mäisiä syitä Rooman kasvamiseen maailmanvallaksi emme 
voi määritellä, voimme vain todeta tämän kasvun ja seurata 
sen kulkua. Yhdistettyään valtaansa koko Italian Rooma ei 
voinut välttää taistelua Kartagon kanssa, jonka valta-alueeseen 
kuului Sisilia. Sitten kun Rooman aseet kerran voitollisesti 
olivat iskeneet yhteen Kartagon voimien kanssa, alkoi rooma- 
laisen imperialismin aikakausi, jota jatkui siihen asti, kunnes 
kaikki Välimeren maat oli yhdistetty Rooman valtakuntaan. 
Imperialismi on eräänlaista ihmisluonnossa olevaa pyrkimystä, 
joka toteuttaa tavoitteensa, mikäli ei voimakkaampi vastustus 
aseta sille estettä. 

Mielenkiintoista on todeta, että jo roomalaiset verhosivat 
imperialistiset pyyteensä oikeudenmukaisuuden verhoon. Alati 
tahdottiin korostaa, ettei Rooma koskaan aloittanut sotaa oikeu- 
denvastaisesti, vaan että se aina pakotettiin sotaan kärsimiensä 
oikeudenloukkauksien johdosta. Rooma oli muka kaikkien 
rauhaa rakastavien kansojen ystävä, mikä käytännössä tiesi 
sitä, että sotaa ei tietenkään ollut tarvis käydä sellaisia valtioita 

vastaan, jotka vapaaehtoisesti alistuivat Rooman yliherruu- 
teen. Erittäin sattuvasti Vergilius on kuvannut roomalaisen 
imperialismin luonnetta sanoessaan kuuluisassa Aeneiksensä 
VI kirjan kohdassa, että Rooman oli muistettava tehtävänsä 
hallita kansoja ja levittää niille rauhallista sivistystä, kohdella 
lempeästi sen valtaan alistuneita kansoja, mutta kukistaa kopeat 
sodalla. Historian perspektiivistä katsoen Rooman valtakunta 
palveli arvokasta sivistystehtävää, mutta tämä toteamus ei 
tee tyhjäksi sitä, että niitä, jotka Rooman valtaa laajensivat, 
ohjasi selvästi havaittava imperialismi. Tämän imperialismin 
voittokulku muodosti perusedellytyksen länsimaisen kulttuurin 
kehittymiselle. Mutta aikalaisille, jotka joutuivat sen kohteiksi, 
se useinkaan ei ollut miellyttävää. Ei voi unohtaa sitä, että 
Rooman vallan levittäminen tuotti monille kansoille ja yksi- 
löille hirvittäviä kärsimyksiä. Kartago on tässä suhteessa vain 
yksi tapaus, joka on kaikkien mielessä siitä syystä, että se oli 
räikein. 

Kartagon voittamisen jälkeen roomalaisten katse suuntau- 
tui itään. Sieltä Roomaa ei voinut uhata minkäänlainen vaara, 
siinä määrin heikkoja olivat jo tällöin, toista sataa vuotta Alek- 
santeri Suuren kuoleman jälkeen, idän hellenistiset valtiot. Vain 
imperialismi johti roomalaiset valtaamaan nämäkin alueet. 
Tapa, jolla suhtauduttiin Makedoniaan ja Kreikkaan, on 
kuvaava esimerkki siitä, kuinka asiat hoidettiin. Rooma esiin- 
tyi Kreikan vapauden puolustajana Makedoniaa vastaan. 
Niinpä kun roomalaiset Makedoniaa vastaan käymässään sodassa 
olivat saavuttaneet voiton, useimmat Kreikan valtiot julistet- 
tiin itsenäisiksi ja Makedoniasta erotetuiksi. Kerrotaan, että 
Kreikan kaupungeissa sen johdosta vallitsi tavaton riemu. Oli- 
han nyt lopulta päästy vapaaksi Makedonian vallasta. Mutta 
ilo kävi lyhytaikaiseksi, sillä tekosyyn nojalla Rooma aloitti 
sodan Kreikan valtioita vastaan. Sellainen sivistyskeskus kuin 
Korintti tuhottiin raakamaisesti ja tuhansia kreikkalaisia myy- 
tiin orjiksi. Ja Kreikka yhdistettiin, niinkuin Makedoniakin, 
Rooman valtakuntaan. Tähän Rooman vallan laajennukseen 

oli vaikuttamassa taloudellisia syitä, niinkuin ne osittain vai- 
kuttivat Kartagon tuhoamiseen. Rooma halusi päästä vallitse- 
maan koko Välimeren alueen kauppaa eikä sietänyt rinnallaan 
kilpailijoita. Sen vuoksi oli sellaiset rikkaat kauppakaupungit 
kuin Kartago ja Korintti hävitettävä. Edellisen tuhoamisen 
pääsyy oli kuitenkin poliittinen: Roomalaiset eivät voineet 
vapautua ajatuksesta, että kartagolaiset, jotka Hannibalin 
johdolla olivat olleet hävittämäisillään Rooman vallan, voisi- 
vat kerran saada heistä yliotteen, jollei Kartagoa pyyhkäistäisi 
maan pinnalta. 

Idässä roomalaisten valtakuntaansa liittämät maat vastasi- 
vat suurin piirtein sitä aluetta, johon kreikkalainen sivistys oli 
levinnyt ja juurtunut. Kreikkalaisuuden leviäminen oli täten 
suorittanut kuin edelläkävijän tehtävää Rooman vallalle. 
Rooman valta taas teki mahdolliseksi kreikkalaisilta omaksu- 
tun sivistyksen leviämisen kaikkialle länteen ja laski täten 
perustuksen erityiselle länsimaiselle sivistysmuodolle. Roo- 
man valtakuntaan tuli siten lopulta kuulumaan kokonainen 
sivistyspiiri. Tässä meillä on historian varrelta ainoa esimerkki 
siitä, että suuri kulttuuripiiri muodostaa yhtenäisen valtiolli- 
senkin kokonaisuuden. Tässäkin suhteessa Rooman valtakun- 
nan kehitys on ainoalaatuisen merkityksellinen. Rooma muo- 
dostui lopulta »kyllástetyksi» valtakunnaksi, se ei tarvinnut 
enää lisäalueita, ja imperialismi menetti käytännöllisessä poli- 
tiikassa merkityksensä. Tähän tilaan oli päästy keisariajan 
alussa, ja Augustus, joka muutenkin viitoitti Rooman tien 
vuosisadoiksi, oli ensimmäinen, joka tämän tajusi ja teki siitä 
käytännölliset johtopäätökset. Ne sodat, joita hän kävi Ger- 
maniassa, eivät enää olleet entisen kaltaisen laajennuspyrki- 
myksen sanelemia, vaan niitä ohjasi pääasiallisesti itsesäilytys- 
vaisto. Tarkoitus oli luoda eräänlainen suoja-alue germaanien 
hyökkäyksiä vastaan ja estää näitä pääsemästä kukoistaviin 
Gallian maakuntiin. Päämäärä ei toteutunut, vaan sen tavoit- 
telemisesta oli pakko lopullisesti luopua sitten kun germaanit 
Teutoburgin metsässä olivat tuhonneet roomalaisen armeijan. 

Kaikkialla antoi sen jälkeen Rooman politiikalle leimaa puo- 
lustukseen ja rajojen vahvistamiseen tähtäävä politiikka. 

Mutta näyttää siltä, että selvä imperialismi suurella valta- 
kunnalla on eräänlainen elinvoiman merkki, Samaan aikaan 
jolloin roomalaisten imperialistinen paine lakkasi, alkoi myös- 
kin rappeutumisen kausi: Tosin keisarikunnan kaksi ensim- 
mäistä vuosisataa oli Välimeren maiden historiassa ennen 
näkemättömän rauhallisen kehityksen ja taloudellisen vau- 
rastumisen aikaa. Rooman valta oli säilyttänyt entisellään 
kaupunkien vapaan itsehallinnon, johon antiikin yhteiskunta- 
elämä oleellisesti perustui. Kaupunkikulttuuri kehittyi yhä 
kukoistavammaksi, ja kaupunkien varakas porvaristo oli keisari- 
vallan yhteiskuntarakenteen tärkein osa. Ajanlaskumme kol- 
mannella vuosisadalla käytyjen yhtämittaisten sisällissotien 
myrskyissä tämä kaupunkikulttuuri sai vaurioita, joita ei enää ` 
kyetty korjaamaan. Siitä oli seurauksena, että valtiorakenteen 
painopiste siirtyi raakaa voimaa edustaville sotajoukoille. Sen 
jälkeen valtakunnan henkinen voima herpaantui herpaantu- 
mistaan. Tuloksena. oli lopulta, ettei suuri valtakunta kyennyt 
puolustamaan rajojaan germaanien yhä uudistuneita hyökkäyk- 
siä vastaan. Germaanit hävittivät lopulta Rooman vallan. 
Ainoastaan valtakunnan itäinen, kreikkalainen puolisko säilyi 
jotenkuten kansainvaellusten hävittävältä vaikutukselta ja 
jäi, tosin ensin arabialaisten, lopulta turkkilaisten jatkuvasti 
pienentämänä, elämään kokonaiseksi vuosituhanneksi sen jäl- 
keen, kun läntinen osa oli joutunut uusien valtiomuodos- 
tusten temmellyskentäksi. 

Rooman valtakunnan häviö on historian kaikkein mielen- 
kiintoisimpia kysymyksiä. Mikä aiheutti Rooman vallan rap- 
peutumisen, niin ettei se enää kyennyt puolustautumaan hyök- 
kääjiä vastaan, jotka kuitenkin olivat sivistyksellisesti, tek- 
nillisesti ja sotataidollisesti paljon alemmalla tasolla? Siihen 
kysymykseen historian tutkijat ovat antaneet erilaisia vastauk- 
sia siitä" lähtien kun englantilainen Gibbon kuuluisassa teokses- 
saan väitti, että kristinusko oli se jäytävä voima, joka murensi 

Rooman vallan perustukset. Sitä kysymystä eivät ole pohti- 
neet ainoastaan antiikin historian tutkijat, vaan se tulee jokai- 
sen ihmiskunnan historian tarkastelijan eteen. Meidän huo- 
mattavin historiantutkijamme Yrjö Koskinenkaan ei ole voinut 
sitä sivuuttaa käsitellessään historian johtavia aatteita. Hän 
ratkaisee kysymyksen Hegelin ja Snellmanin hengessä selittä- 
mällä, ettei Rooman valtakunnan häviö johtunut sen rappeutu- 
misesta, vaan että suusi aate, nimittäin kansallisuusaate, nyt 
oli historiassa astunut esiin, ja tämän voitollepääsy oli Rooman 
keisarikunnan kukistus». Tämä selitys edellyttää tapahtumien 
takana ja yläpuolella vaikuttavaa »henkeä», joka toteuttaa 
itseään historiassa. Sitä voi tietysti toiselta näkökannalta nimit- 
tää »kohtaloksis, niinkuin tekee saksalainen Oswald Spengler 
kuuluisassa teoksessaan »Untergang des Abendlandess. Spengle- 
rin mukaan kulttuuri syntyy, kasvaa ja kuolee niinkuin elimistö- 
kin. Jo syntyessä siihen sisältyy kuoleman siemen. Häviävän 
kulttuurin sijalle syntyy uusi, joka taas aikansa elettyään lakas- 
tuu ja sammuu. Antiikinkin kulttuurin häviö johtuu täten 
Spenglerin mielestä kulttuurin omasta olemuksesta eikä siis 
syvimmässä mielessä kaipaa selitystä. 

Ei voidakaan kieltää, että erityisesti antiikin historiassa on 
havaittavana eräänlaista »kohtalonomaisuutta», joka ilmenee 
kehityksen kulkuna määrättyyn, selvästi ilmenevään suuntaan. 
Näyttää myöskin siltä, että niinkuin Spengler väittää, uuden 
ajan historiassa on nähtävänä eräitä antiikin kehityksen rin- 
nakkaisilmiöitä. Mutta selvänä voi lopulta pitää ainoastaan 
sitä, että kulttuurin kasvu ei koskaan jatku loppumattomiin, 
vaan että kukoistuskausia seuraavat rappeutumisen ajat. 
Kehitys ei voi niin sanoaksemme ikuisesti jatkua »nousevaan» 
suuntaan, vaan laskukausia esiintyy tuon tuostakin. Mutta ei 
voida myöntää, että historiantutkimus voisi tapahtumisessa 
osoittaa luonnonlakeihin verrattavaa säännönmukaisuutta. His- 
toriantutkimuksen on paljastettava menneisyyden ilmiöt sel- 
laisina, kuin ne ovat olleet olemassa, ja muodostettava niistä 
mahdollisimman elävä kuva. Rooman valtakunnan rappeutu- 

misilmiötkin säilyvät täten jatkuvasti historiallisen mielenkiin- 
non kohteena. Nehän kaikissa tapauksissa olivat edellytyksenä 
Rooman vallan hajoamiseen, vaikka ne eivät ilmaisisikaan perim- 
mäisiä kehityksen kulkuun vaikuttaneita voimia. Tällöin voi- 
daan todeta, että tekijöitä, jotka johtivat Rooman valtakun- 
nan häviöön, oli monia. Hyvin vaikuttavana tekijänä oli talou- 
dellinen lamaantuminen, josta 200-luvulta lähtien voimme 
havaita runsaasti todistuksia. Mikä sen aiheutti, ei ole vielä 
selvitetty, mutta tutkimus edistyy nimenomaan tällä antiikin 
historian erikoisalalla ripeästi. On esitetty, että orjien pitämi- 
seen perustuva talous luhistui, kun orjia yhä enemmän vapautet- 
tiin ja kun ei enää käyty valloitussotia, jotka olisivat lisänneet. 
orjien lukumäärää. Tämä on tietenkin varteen otettava seikka, 
vaikka se ei yksistään riitä selittämään taloudellista rappiota. 
Sillä jos talous muuten olisi ollut terveellä pohjalla, olisi se tie- 
tenkin joustavasti voinut sopeutua palkatun työvoiman käyttä- 
miseen. Vielä vähemmän tyydyttävä on selitys, että taloudelli- 
set voimavarat ehtyivät, kun pääomaa ja työtä liiaksi sidottiin 
tuottamattomaan rakennustoimintaan, temppeleihin ja muihin 
julkisiin rakennuksiin. Yleisenä rappeutumisilmiönä taas on 
esitetty, että johtavat kansanluokat tuhottiin hirmuvallan ja 
kansalaissotien aikana. Niin epäilemättä tapahtui laajassa 
mitassa, mutta jos yhteiskunta muuten olisi ollut elinvoimainen, 
olisi uusi kykenevä johtaja-aines noussut alemmista kansan- 
luokista. Fi myöskään hallitusjärjestelmän muuttuminen yhä 
yksinvaltaisemmaksi voinut tuottaa tuhoa, niinkuin joskus on 
esitetty. Hyvin tärkeä Rooman vallan tuhoon vaikuttanut 
seikka oli epäilemättä se, että valtakunnan kanta-alueen, 
Italian, väestö muutti täydellisesti luonnettaan rotusekoituksen 
johdosta. Italiaan tuotettiin suunnattomat määrät itämaalai- 
sia orjia, jotka sekaantuivat kantaväestöön. Tämä rotusekoitus 
luonnollisesti heikonsi italialaista kansanluonnetta ja aiheutti 
niiden ominaisuuksien häviämisen, jotka olivat tehneet Italian 
asukkaat maailman valtiaiksi. Mutta tämäkin tekijä selittää 
vain yhden puolen siitä kehityksestä, joka johti Rooman maail- 

manvallan elinvoiman ehtymiseen. Kun siis Rooman valtakun- 
nan häviön syitä ei vielä ole voitu kaikinpuolisesti selvittää, 
säilyy kysymys edelleen antiikin historian suurten probleemien 
joukossa. Siihen saatavalla vastauksella on epäilemättä aivan 
aktuaalistakin mielenkiintoa. 

Eräs antiikin historian, niinkuin kaiken historiallisen tutki- 
muksen tärkeimpiä kysymyksiä on, missä määrin yksityinen 
henkilö vaikuttaa historian kulkuun. Siinä suhteessa tutkijat 
edustavat toisistaan jyrkästi poikkeavia näkökantoja. Tämän 
vuosisadan alkuvuosikymmeninä pääsi yhä vallitsevammaksi 
yleisessä historian tutkimuksessa kollektiivinen käsityskanta, 
jonka mukaan historian kulun määräävät lopullisesti »massat», 
suuret yhteisöt, ja että yksilöllä on vain eräänlainen toimeen- 
panijan tehtävä. Viimeisimmät maailmanhistorialliset tapahtu- 
mat ovat kuitenkin osoittaneet, mikä merkitys sittenkin on 
yksilöllä kehityksen suunnan määrääjänä. Viitattakoon vain 
Saksan kansan kohtaloon. Antiikin historian tutkijat eivät 
olekaan, jotakin yksinäistä poikkeusta lukuun ottamatta, har- 
hautuneet yksipuolisen kollektivistisen käsityksen lumoihin. 
Antiikin historiassa näkyy riittävän selvästi useita johtajaper- 
soonallisuuksia, joiden vaikutus tapahtumien kulkuun on oliut 
ratkaiseva. Sellaisia ovat esim. Perikles, Aleksanteri Suuri, 
Gaius Julius Caesar ja Octavianus Augustus. Aleksanteri Suuri 
on kenties koko ihmiskunnan historian loistavin esimerkki per- 
soonallisuuden suunnattomasta merkityksestä. Avatessaan lähi- 
idän Intiaa myöten kreikkalaiselle sivistykselle Makedonian nuori 
sankarikuningas suoritti teon, jolla ilmän hänen rohkeaa otet- 
taan tuskin olisi ollut toteutumisen mahdollisuuksia. Niin hän 
aloitti kokonaisen uuden maailmanhistoriallisen aikakauden ja 
loi edellytykset kristinuskon syntymiselle ja nopealle leviämi- 
selle itämaihin. Augustus taas ikäänkuin täydensi hänen työnsä 
lujittaessaan suuren Rooman valtakunnan rakenteellisen 
perustan. 

Antiikin tutkimuksen edustajat eivät myöskään ole antautu- 
neet siihen harhakuvitelmaan, että sotien historia olisi kokonais- 

kehityksen kannalta suhteellisen merkityksetön. Siinäkin suh- 
teessa ovat viimeaikaiset tapahtumat oikaisseet eräitä »uuden- 
aikaisia» mielipiteitä. Sodilla on ollut ja on edelleen, niin kauan 
kun niitä on pakko käydä, syvälle ulottuva vaikutus kansojen 
elämään. Sen havaitsemme persialaissodista, peloponnesolais- 
sodasta, Aleksanteri Suuren sotaretkistä, puunilaissodista ja 
muista roomalaisten käymistä lukemattomista sodista. Äskeisen 
maailmansodan kokemusten ja sitä seuranneiden tapausten jäl- 
keen ei ainakaan lähitulevaisuudessa kenelläkään ajattelevalla 
tutkijalla ole halua kieltää tätä tosiasiaa. Viimeaikaiset 
tapahtumat ovat niin ikään osoittaneet, että valtiollista histo- 
riaa ei suinkaan voida yksipuolisesti syrjäyttää ns. kulttuuri- 
historian teiltä. Valtiollinen kehitys muodostaa edellytykset 
sekä aineellisen että henkisen kulttuurin edistymiselle. Se on 
tosiasia, joka antiikin historiasta saa monipuolista valaisua. 
Sen yleiskehityksen puitteissa, jonka ylempänä hahmoitte- 
limme, liikkuu antiikin historian tutkimus. Yksityiset tutkijat 
kohdistavat tutkimustyönsä joko johonkin antiikin ajanjak- 
soon tahi yksityisiin historiallisiin probleemeihin. Nämä ovat 
yhtä moninaiset kuin on ollut antiikin elämä. Ainoastaan har- 
vat tutkijat joutuvat kirjoittamaan yleisesityksiä pitemmistä 
ajanjaksoista. Tutkimusmenetelmä on tietysti kriitillinen, mikä 
merkitsee, että lähteiden todistusarvo on aina tarkasti punnit- 
tava. Antiikin historian tutkijain työn pohjana on luonnollisesti 
antiikin historiallisten kirjailijain teokset sekä kaikki muut 
kirjalliset tuotteet, jotka valaisevat antiikin oloja. Ottaen 
huomioon lähteiden yleisen niukkuuden sekä osittaisen epä- 
luotettavuuden kysyy pätevään tulokseen pääseminen tarkkaa 
huomiokykyä sekä etevää kombinaatiotaitoa. Monet antiikin 
tutkijat ovat antaneet mestarillisia näytteitä siitä, miten aivan 
vähäisistä tiedonsirpaleista voidaan luoda vakuuttava kuva, 
joka tuo kerran olleen menneisyyden elävänä eteemme. Mutta 
paitsi kirjallisia tuotteita antiikin historian on osittain hyvin- 
kin runsaasti nojauduttava esineellisiin muistomerkkeihin. 
Tämä koskee etenkin varhaisinta historiaa, jota eivät kirjalliset 

tiedot valaise tai joka antiikin kirjallisissa lähteissä on joutunut 
tarujen peittoon. Klassillisella arkeologialla on tämän johdosta 
antiikin historian tutkijalle ensiarvoinen merkitys. Missä arkeo- 
logiset löydötkään eivät anna ohjausta, voidaan saada apua 
kielitieteen tekemistä johtopäätöksistä. Myöskin myöhemmän 
ajan olojen perusteella voidaan tarpeellista varovaisuutta käyt- 
täen tehdä joitakin johtopäätöksiä aikaisemmin vallinneesta 
olotilasta ja varhaisemmasta kehityksestä, jota mikään tieto- 
aines ei ole suoranaisesti valaisemassa. Niinpä esim. Kreikan 
heimojen myöhäisemmistä asuma-alueista voidaan päätellä, 
missä järjestyksessä siirtyminen niille on tapahtunut. Samoin 
Roomassa tasavallan aikana esiintyvä »uhrikuningas» on todis- 
tuksena siitä, että kuningasvallan aikana kuningas oli myös 
korkein uskonnollinen viranomainen. 

Antiikin historian tehtävänä siis on osoittaa, miten antiikin 
tapahtumat ovat seuranneet toisiaan, miten olosuhteet ovat 
kehittyneet ja mikä on ollut minkin antiikin ilmiön todellinen 
luonne. Tätä tehtävää suorittaessaan se seuloo ja tarkistaa 
kaiken käytettävän lähdeaineiston. Antiikin historian edusta- 
jien on myös koottava yhtenäisesti tajuttavaksi kokonais- 
kuvaksi kaikki se aines, minkä erikoisalojen tutkimus tulok- 
sissaan tarjoaa. 


VALTIOLLINEN HISTORIA 


Poliittinen historia jää epäilemättä aina olemaan historian 
tärkein ala. Jo se tosiasia, että ajassa tapahtuvat poliittiset 
muutokset muodostavat historiallisen kehityksen ulkonaiset 
puitteet, on omiaan tekemään valtiollisen historian jokaisen 
historiallisen esityksen rungoksi. Tosin sellaisena aikana, jona 
poliittisia muutoksia suhteellisen vähän tapahtuu, saattaa 
näyttää siltä, että valtiollinen historia on jotenkin merkitykse- 
töntä, mutta erityisesti suurten poliittisten mullistusten tapah- 
duttua oivalletaan jälleen valtiollisten olosuhteiden perustava 
merkitys. Niin on käynyt taas niiden poliittisten maailman- 
tapahtumien jälkeen, joiden todistajana nykyinen sukupolvi 
on ollut ja edelleenkin on. Kulttuurihistorian alalla kehitys 
on tasaisemmin jatkuvaa, minkä vuoksi voi tuntua siltä, kuin 
siihen sisältyisi historia syvimmässä mielessä. Osittain tällaisella 
käsityksellä voi olla oikeutusta. Mutta kun historialla on 
ymmärrettävä menneisyyden kokonaiskehitystä ja historian 
tutkijan on annettava kuva menneisyydestä sellaisena, kuin 
se kerran todellisuudessa on ollut, täytyy poliittiseen kehityk- 
seen kiinnittää ensisijainen huomio. Sillä sen ovat aikalaiset 
selvimmin tajunneet, niinkuin omasta kokemuksesta havait- 
semme, ja poliittisten olosuhteiden muutokset ovat syvällisesti 
vaikuttaneet myös kulttuurikehitykseen. Historianfilosofinen 
kysymys siitä, mikä on kaikessa kehityksessä primäärisesti vai- 
kuttava voima, ei ole ratkaistavissa, eikä siihen annettava sub- 
jektiivisluontoinen vastaus voi tehdä tyhjäksi tosiasiaa, että 

menneisyyden ihmiset, joiden toiminnasta ja oloista historian 
on annettava kuva, ovat tajunneet poliittiset tapahtumat yhteis- 
ten asioittensa kannalta kaikkein tärkeimmiksi. 

Antiikin aikakausi tarjoaa runsaasti valtiollisen historian 
kannalta varsin mielenkiintoisia ja opettavia tutkimuskohteita. 
Kreikan pienten kaupunkivaltioiden politiikka on kuin uuden 
ajan Euroopan valtojen välisten kiistojen ennakoimista. Jokai- 
sella Kreikan valtiolla, miten pieni ja mitätön se sinänsä olikin, 
oli omat valtapyrkimyksensä, jotka sen ajan poliitikoista näytti- 
vät maailman tärkeimmiltä. »Suurvallat» Ateena ja Sparta 
koettivat luoda valtioliittoja, joissa niillä oli määräävä asema. 
Nämä valtioliitot olivat alkujaan tarkoitetut yhteisten etujen 
puolustamiseksi, mutta ennen pitkää ne saivat toisilleen viha- 
mielisen luonteen. Sotaa ei lopulta voitu välttää. Niinkuin 
monesti myöhemmin, sen syttymistä ei aiheuttanut päävalto- 
jen välinen suoranainen riitakysymys, vaan periferiassa tapah- 
tunut sotainen selkkaus. Niin syttyi peloponnesolaissota, joka 
sai koko Kreikalle niin tuhoisat seuraukset ja kerta kaikkiaan 
lopetti Kreikan henkisen keskuksen, Ateenan, kasvun ja vaiku- 
tusvallan. Meillä on juuri peloponnesolaissodan syistä ja vai- 
heista yksityiskohtaiset tiedot sen johdosta, että ateenalainen 
Thukydides on kirjoittanut sen historian kriitillisesti ja erittäin 
vaikuttavasti. Thukydideen historiateos on loistavimpia saavu- 
tuksia, mihin menneisyyden kuvaus koskaan on päässyt. Yhä 
edelleen se on historiallisen viisauden tyhjentymätön lähde. 
Uudemman ajan tapahtumille saa siitä runsaasti vertauskohtia, 
jotka välähdyksen tavoin valaisevat tosiasiaa, ettei mitään peri- 
aatteellisesti uutta ole tullut ihmisten välisiin suhteisiin. Valit- 
semme monien joukosta yhden esimerkin. 

Kun spartalaiset piirittivät Ateenan johtamaan valtioliittoon 
kuulunutta, itsenäisen kaupunkivaltion muodostanutta Plataiaa 
ja kaupunki oli nälänhädän partaalla, spartalaisten joukkojen 
päällikkö lähetti kaupunkiin airuen ilmoittamaan, että jos 
asukkaat vapaaehtoisesti antautuisivat ja alistuisivat spartalais- 
ten tuomittaviksi, ainoastaan rikolliset rangaistaisiin, mutta ei 

ketään oikeudenvastaisesti. Kun spartalaiset siten saivat kau- 
pungin haltuunsa, saapui Spartasta viisi tuomaria, jotka kut- 
suivat eteensä kaikki Plataian huomattavat kansalaiset ja 
kysyivät näiltä, olivatko he sodan kestäessä suorittaneet 
spartalaisille tahi heidän liittolaisilleen joitakin palveluk- 
sia. Tähän huomauttivat plataialaiset (suomennos on tehty 
vapaasti): 

Olemme luovuttaneet teille kaupunkimme luullen, ettei 
oikeudellinen menettely olisi tällainen, vaan että sillä olisi sään- 
nöllisempi luonne, ja suostuimme teidän tuomittaviksenne siinä 
uskossa, että saisimme puolueettoman tuomion. Mutta nyt pel- 
käämme, että olemme erehtyneet molemmissa suhteissa. Sillä 
aavistamme, että meidän on käytävä kamppailua henkemme 
hädässä ja ettette te ole oikeudenmukaisia. Päättelemme tämän 
siitä, ettei meitä vastaan ole tehty mitään syytöstä, johon voi- 
simme vastata. Meille tehty kysymys taas on niin lyhyt, että 
todenmukainen vastaus käy meille langettavaksi ja valheellinen 
taas on osoitettavissa vääräksi. Jouduttuamme täten kaikin 
puolin pulmalliseen asemaan meidän on pakko puhua, vaikka 
siten antaudummekin vaaralle alttiiksi; se näyttää sittenkin 
varmimmalta. Sillä jollei tällaisen asiaintilan vallitessa mitään 
lausuntoa annettaisi, voitaisiin jälkeenpäin otaksua, että jos 
sellainen olisi annettu, se olisi tuottanut pelastuksen. Muun 
lisäksi meidän on vaikea saada teitä vakuuttuneiksi. Jos näet 
olisimme outoja toisillemme, voisimme me eduksemme esittää 
todistuksia, joita te ette tuntisi. Mutta nyt meidän on puhut- 
tava henkilöille, jotka tietävät kaikki seikat. Meidän ei siis 
tarvitse pelätä teidän panneen meidät syytteeseen sen vuoksi, 
että pitäisitte meitä vähemmän oikeudentuntoisina kuin 
itseänne, vaan pelkäämme sitä, että meidät toisten mieliksi on 
asetettu jo langetetun tuomion eteen. 

»Esittàmáünne lyhyeen kysymykseen, olemmeko tämän 
sodan kestäessä tehneet palveluksia spartalaisille ja heidän liitto- 
laisilleen, vastaamme, että jos kysytte sitä vihollisina, teillä ei 
ole ollut oikeutta odottaa meiltä ystävän palveluksia, mutta jos 

pidätte itseänne ystävinä, olette te menetelleet väärin ryhtyes- 
süune sotaan meitä vastaan.» 

Plataialaiset esittivät sitten katsauksen tapahtumiin, jotka 
olivat pakottaneet heidät yhtymään sotaan. Mutta heidän 
naapurinsa tecbalaiset, jotka olibat spartalaisten liittolaisia ja 
tavoittelivat Plataian aluetta, tahtoivat perusteellisesti kostaa 
plataialaisille ja yllyttivät spartalaisia langettamaan ankarim- 
man mahdollisen tuomion. Niinpä kaksisataa Plataian johto- 
miestä tuomittiin kuolemaan. Myöhemmin hävitettiin kau- 
punkikin maan tasalle. Koko tämän »oikeudenkäynnim kuvaus 
on historiallisesti erittäin valaiseva ja osoittaa, millaisia myö- 
hempien tapahtumien rinnakkaisilmiöitä antiikin historia tar- 
joaa. Thukydideen esitystä luettaessa on vain pidettävä mie- 
lessä, ettei hän julkaise puheita sellaisina kuin ne todellisuu- 
dessa on pidetty — siihen hänellä ei olisi ollut mahdollisuutta- 
kaan, koska alkuperäiset puheet eivät olleet hänen käytettä- 
vänään —, vaan että hän on ne vapaasti muovaillut käytettä- 
vissään olleen aineiston perusteella. Hän pyrki puheissa ilmen- 
tämään kussakin tilanteessa vaikuttavien henkilöiden ajatuk- 
sia ja vaikuttimia sellaisina, kuin hän totuutta tavoittelevana 
historioitsijana käsitti niiden olleen. Ne antavat siis samalla 
erinomaisen kuvan siitä, mikä terävä havaintojen tekijä ja ihmis- 
ten sielullisten tilojen ymmärtäjä Thukydides oli. 

Suurpolitiikkaan tutustumme seuratessamme Kreikan val- 
tioiden suhdetta Persian valtakuntaan. Mutta varsinainen 
suurvaltapolitiikka tulee tarkastelijan eteen vasta Rooman 
laajentumista seuratessa. Syventyessään antiikin valtioiden 
välisiin suhteisiin tutkijalla ei ole käytettävissään sellaisia 
alkuperäislähteitä kuin uudemmilta aikakausilta. Ei ole säily- 
nyt diplomaattista kirjeenvaihtoa, jollei oteta lukuun joitakin 
otteita tahi selostuksia, joita jotkut antiikin historioitsijat poik- 
keustapauksissa ovat liittäneet esitykseensä. Yleensä ei myös- 
kään ole säilynyt valtioiden välisien sopimuksien tekstejä, paitsi 
mikäli sattuma on suonut löytää sellaisen kiveen hakattuna 
piirtokirjoituksena. Historiailinen kuvaus on usein rakennettava 

vaillinaisen tosiasia-aineiston varaan. Sitä varmempaa silmää 
ja perusteellisempaa syventymistä sekä voimakkaampaa eläyty- 
mistä tutkijalta vaaditaan. 

Myöskin antiikin valtioiden sisäinen historia tarjoaa run- 
saasti mielenkiintoa. Näemme, kuinka Kreikassa vaellusaikojen 
heimoyhteiskunnasta kehittyi yksinvaltius, jonka näkyvinä 
muistomerkkeinä ovat mykeeneläisajan valtavat kuninkaan- 
linnat. Sittemmin saavat vasallisuhteessa olleet paikalliset 
mahtimiehet yhä itsenäisemmän aseman, vapautuen lopulta 
kokonaan keskusvallan otteesta. Siitä seuraa pysyvästi Kreikan 
hajoaminen pieniin kaupunkivaltioihin, joita ensiksi hallitse- 
vat kuninkaat. Vähitellen kuitenkin kaupunkivaltioiden yli- 
mystö saa käsiinsä yhä suuremman vallan ja syrjäyttää lopulta 
kuninkuuden melkein kaikkialla. Näin muodostuu harvain- 
~ valta, joka tilapäisesti usein antaa tilaa yksinvaltiudelle. Kun- 
nianhimoiset ylimykset näet nousevat kansan avulla hallitsijan 
asemaan. Mutta sellaisen vallankaappauksen tuloksena oleva 
tila jää yleensä lyhytaikaiseksi. Sitä vastoin pääsevät ne kan- 
sanluokat, jotka aikaisemmin ovat olleet vailla valtiollista vaiku- 
tusta, ajan kuluessa yhä enemmän etualalle, ja muodostuu 
kaikkien vapaiden miesten periaatteellisesti yhtäläiseen pää- 
täntävaltaan perustuva demokratia. Tämä kehitys näkyy sel- 
vimmin Ateenassa, jonka valtiollisia vaiheita meille säilyneet 
lähteet parhaiten valaisevat. Saamme niistä elävän kuvan 
kreikkalaisen kaupunkivaltion sisäisistä probleemeista, kansan- 
johtajien vaikutuksesta ja demokratian ainaisesta oikullisuu- 
desta. Kysymyksessä ovat samat ikuiset poliittiset kysymyk- 
set, jotka vapaissa oloissa esiintyvät kaikkina aikakausina ja 
kaikilla kansoilla, myös kaikkein uusimpana aikana. Erityisen 
mielenkiinnon Kreikan poliittiselle kehitykselle antaa se, että 
nämä ilmiöt siellä esiintyvät ensimmäistä kertaa länsimaiden 
ja koko ihmiskunnan historiassa. 

Valtion rakenteeseen ja eri valtiomuotojen keskinäiseen ver- 
tailuun kiinnitetään tällöin myös ensimmäistä kertaa huomiota. 
Platon ja Aristoteles laskevat perustuksen valtiotieteelle, edelli- 

nen ideaoppinsa mukaisesti etsien valtion täydellistä muotoa, 
parasta mahdollista valtiota, jälkimmäinen taas asettaen eri 
valtiotyypit ja erityisesti Ateenan valtiomuodon kokemusperäi- 
sen tutkimuksen kohteeksi. Sekä käytännössä että teoriassa 
kreikkalaiset ovat laskeneet perustuksen länsimaiselle poliitti- 
selle ajattelulle, samoin kuin Kreikassa yleensäkin ensi kerran 
esiintyi poliittinen kansalainen, joka tietoisesti pyrki kehittä- 
mään yhteiskuntaa ja valtiota siten, että se entistä paremmin 
täyttäisi tehtävänsä vapaiden ihmisten muodostamana yhtei- 
sönä. 

Rooman sisäinen historia kuvastaa sekin eri kansanluokkien 
välistä jännitystä. Kuningasvallan ajasta tietomme ovat sangen 
vähäiset, sillä kertomukset Rooman seitsemästä kuninkaasta 
ovat ainakin osaksi tarunomaisia. Tasavallan perustamisessa 
ylimystöllä oli ratkaiseva osuus, ja patriisit säilyivätkin valtion 
johtavana ja määräävänä luokkana hyvin kauan senkin jäl- 
keen, kun plebeijien periaatteellinen tasa-arvoisuus oli tunnus- 
tettu. Plebeijiluokan alkuperä on hämärän peitossa ja muo- 
dostaa tärkeän yhteiskuntahistoriallisen probleemin. Sitten kun 
plebeijit olivat tulleet valtiollisesti tasa-arvoisiksi patriisien 
kanssa, erottuu heistä vähitellen uusi ylimysluokka patriisien 
rinnalle, Mielenkiintoista on seurata, miten konsulin virkoihin 
yleensä valitaan samojen sukujen jäseniä ja miten ns. homo 
novusten on vaikea päästä kohoamaan poliittisella uralla. Erään- 
lainen sisäinen jännitys leimaa sen johdosta Rooman valtiol- 
lista historiaa keisarivallan perustamiseen saakka. Osittain se 
merkitsi omistavan luokan ja varattoman väestön välistä risti- 
riitaa. Mutta vasta tasavallan ajan viimeisellä vuosisadalla 
alkaa esiintyä kansanjohtajia, jotka asettavat päämääräkseen 
ylimysvallan murtamisen. Heidän vaikuttimensa eivät suinkaan 
yleensä ole epäitsekkäät, vaan ennen muuta heillä on pyrki- 
myksenä kansaan nojaten nousta valtaan. Suurpiirteisin näistä 
tasavallan loppuajan hahmoista on epäilemättä Gaius Julius 
Caesar, jonka onnistuukin päästä Rooman yksinvaltiaaksi. 
Hänen perillisensä ja ottopoikansa Octavianus Augustus sitten . 

vakiinnutti yksinvallan, mutta ei lopulta kansaan, vaan ylimys- 
töön nojautuen. Hän kykeni voittamaan ylimystön puolelleen, 
sen jälkeen kun perusteelliset järkytykset olivat tuhonneet 
sen itsetietoisimman osan ja opettaneet eloon jääneille hillintää 
ja alistuvaisuutta. Niinpä hän saattoikin sanoa itse asiassa 
palauttaneensa ylimystön johtoasemaan perustuneen vanhan 
tasavallan. 

Rooman valtiollisen historian peruskysymyksiä ovat yhteis- 
kuntaluokkien välinen valtataistelu, roomalaisen imperialismin 
alku ja ilmenemismuodot sekä keisarivallan synty ja kehitys. 
Kaikkiin näihin kysymyksiin sisältyy Rooman senaatin aseman 
ja merkityksen selvittäminen. Senaatti oli Rooman valtiolle 
erikoisleimaa antava elin, jolla ei ole vastaavaisuutta missään 
muualla. Pyrroksen lähettiläs ei syyttä nimittänyt sitä kunin- 
kaiden kokoukseksi, sellainen arvokkuus ja omanarvontunto oli 
senaattiin keskittynyt. Mutta eniten herättää kunnioitusta se 
taito, jolla senaatti ohjasi Rooman politiikkaa kautta aikojen. 
Keisariajan kahtena ensimmäisenä vuosisatana se ei vielä menet- 
tänyt merkitystään, vaan edusti valtakunnassa poliittista jatku- 
vaisuutta. Ainoastaan senaatin tunnustamana saattoi uusi 
keisari ryhtyä käyttämään valtaansa. Onpa menty niinkin pit- 
källe, että syyksi Rooman valtakunnan tuhoon on selitetty 
senaatin arvovallan häviäminen. Sellainen päätelmä ei ole 
todistuksin perusteltavissa. Mutta selvää on, että senaatilla 
on Rooman valtiollisessa historiassa keskeinen asema. 

Yhteiskuntahistoria on kiinteässä yhteydessä toisaalta val- 
tiolliseen historiaan, toisaalta kulttuurihistoriaan, jonka erikois- 
alana sitä voidaan pitää. Valtiollisesta historiasta se eroaa siinä, 
ettei sen tosiasioita voida ajallisesti yhtä tarkoin seurata eikä 
sen kulkua ilmaista vuosiluvuilla siten kuin valtiollisen kehi- 
tyksen tapahtumia. Mutta esim. yhteiskuntaluokkien kehitys 
liittyy kuitenkin kiinteästi valtiollisten tapausten sarjaan. Antii- 
kin yhteiskuntamuoto eroaa siinä suhteessa myöhemmin länsi- 
mailla vallinneesta, että se perustui orjien käyttämiseen työ- 
voimana. Orjuuden historia onkin eräs antiikin yhteiskunta- 
kehityksen tärkeimpiä puolia. Jo Homeroksen runoissa maini- 
taan orjat, eikä antiikin aikana ole ollut ainoatakaan yhteis- 
kuntaa, jossa orjia ei olisi pidetty. Orjuus oli antiikin ihmisten 
mielestä niin luonnollinen järjestelmä, ettei sitä edes arvosteltu. 
Päin vastoin yhteiskunnallisesti niinkin valistunut henkilö kuin 
Aristoteles koetti perustella orjuuden oikeutusta sillä, että 
ihmiset olivat henkisiltä ominaisuuksiltaan eriarvoisia. Vaikka 
orjaa koko antiikin kehityskauden ajan pidettiin esineenä, on 
havaittavissa tasaisesti lisääntyvä humaaninen suhtautuminen 
orjiin. Tämä humaanisuus saa Rooman keisariaikana ilmaisun 
lainsäädännössäkin: Isäntä ei enää saa rangaista orjaa kuole- 
malla, orjia myytäessä ei läheisiä sukulaisia ole lupa erottaa jne. 
Osuutensa orjien yhä inhimillisempään kohteluun oli epäile- 
mättä kristinuskolla, mutta kristinuskon vaikutus ei suinkaan 
ollut ratkaiseva, sillä kehitys suurempaa humaanisuutta kohti 

oli saanut alkunsa jo aikaisemmin. Stoalaisen filosofian opeilla, 
jotka keisariajan alusta lähtien saivat vankan jalansijan Roo- 
massa, oli tässä kohden suurempi merkitys. 

Orjien vapautuminen on osa inhimillisen vapauden historiaa 
yleensä. Mielenkiintoista on kuitenkin todeta, että orjien ase- 
man parantaminen tapahtui samanaikaisesti kun Rooman 
valtakunnassa poliittinen vapaus väheni ja valta keskittyi yhä 
yksinomaisemmin keisarin käsiin. Samalla kun siis kansalais- 
vapaudet supistuivat, tapahtui orjien vapautuminen isäntien 
mielivallasta. Tämä näyttää olevan osoituksena siitä, että 
valtiolliset ja yhteiskunnalliset virtaukset saattavat käydä 
samassa valtiossa ja samana aikana ratkaisevasti eri suuntiin. 
Orjien suojelemista tarkoittavan lainsäädännön voisi joku 
tulkita taloudellisen suojeluvaiston sanelemaksi. Saattaisihan 
ajatella, että työvoiman vähentyessä tahdottiin sitä suojella. 
Mutta tällainen johtopäätös olisi väärä. On todistettavissa, 
että puheena oleva lainsäädäntö oli humaanisen katsantokan- 
nan ilmaisu, että se perustui orjien ihmisarvon tunnustamiseen. 
Yleinen mielipide oli alkanut reagoida raakaa kohtelua vastaan, 
missä sitä esiintyi. Keisari vahvisti orjia koskevassa lainsää- 
dännössä yleiseksi tulleen tavan, josta ei enää voitu sallia poik- 
keuksia. 

Toinen tärkeä yhteiskuntahistorian kysymys on naisen ase- 
man kehittyminen. Kreikan valtioissa säilyi nainen aina suh- 
teellisen eristettynä julkisesta elämästä. Nainen ei niissä myös- 
kään koskaan saavuttanut täyttä oikeuskelpoisuutta. Val- 
tiollisia oikeuksia naisilla ei tietenkään antiikin aikana missään 
ollut. Tutkimus on vielä verraten vähän selvittänyt sitä kehi- 
tystä suurempaan itsenäisyyteen, joka kaikesta huolimatta on 
naisen asemassa hellenistisenä aikana tapahtunut. Naisen his- 
toria antiikin aikana on vielä kirjoittamatta. Roomassa nainen 
aina oli yhteiskunnallisesti merkitsevämpi kuin Kreikassa ja 
oikeudellisesti hänen asemansa kehittyi olosuhteisiin katsoen 
merkillisen itsenäiseksi. Keisariaikana hän ei ollut ainoastaan 
oikeuskelpoinen, vaan vieläpä hyvin suuressa määrässä oikeu- 

dellisesti toimikelpoinenkin. Hän ei ainoastaan saattanut periä 
ja hankkia omaisuutta, vaan hänellä oli myös oikeus tehdä siitä 
sopimuksia jopa miehensäkin kanssa. Valtiollisia oikeuksia 
nainen sitä vastoin ei Roomassakaan koskaan saavuttanut eikä 
siihen suuntautuvaa pyrkimystäkään esiinny. Valtiotoimien 
katsottiin luonnonjärjestyksen mukaan kuuluvan miehelle. 
Monella Rooman naisella oli kuitenkin huomattava vaikutus 
aikansa tapahtumiin. Rooman yhteiskuntakehityksen tärkeim- 
piä tuloksia onkin naisen pääseminen miehen kanssa periaat- 
teellisesti tasa-arvoiseen asemaan. 

Myöskin antiikin sääty-yhteiskunnan kehitys tarjoaa valai- 
sevia historiallisia näköaloja. Osittain perustuivat säätyerioi- 
keudet todennäköisesti ikivanhoihin uskomuksellisiin käsityk- 
siin. Tätä puolta antiikin yhteiskuntarakenteessa on voimak- 
kaasti korostanut ranskalainen historiantutkija Fustel de 
Coulanges kuuluisassa teoksessaan »La cité antique», joka on 
suomennettu nimellä » Vanhan ajan kaupunkivaltio». Teoksella 
on yhtenäisen peruskatsomuksen ja tyylillisten ansioidensa 
takia edelleenkin pysyvä merkitys huolimatta siitä, että se 
tutkimuksen edistyttyä on vanhentunut ja että siinä on läh- 
teitä käytetty epäkriitillisesti. Fustel de Coulanges'in mukaan 
määrätyt suvut säilyivät valtion johdossa sen vuoksi, että nii- 
den katsottiin kannattavan vanhoja uskonnollisia perinteitä. 
Sen vuoksi ne muodostivat »ylàluokan». Mutta vähitellen sai 
omaisuuteen perustuva säätyjako ratkaisevan merkityksen. 
Vläluokalla täytyi olla riippumaton taloudellinen asema, koska 
antiikin valtioissa halki vuosisatojen säilyi periaatteena, että 
valtion virkojen hoitaminen oli kunniatehtävä, josta ei voitu 
maksaa palkkaa. Tämä asiantila muuttui vasta Rooman keisari- 
aikana, mutta vanhaa tapaa ei koskaan täydellisesti hylätty. 

Rooman yhteiskuntaluokkien rakenteen tutkiminen on 
yhteiskuntatieteellisen tutkimuksen perustavia tehtäviä. Yleen- 
säkin yhteiskuntatieteen olisi syytä suuremmassa määrässä 
kuin on tapana kiinnittää huomiota antiikin oloihin, jotka tar- 
joavat tilaisuuden seurata yhteiskunnallista kehitystä suhteelli- 

sen primitiiviseltä tasolta korkeampiin muotoihin. Yhteis- 
kuntahistorian probleemeja on myöskin Rooman ammatti- 
kuntalaitos, josta kehitys johtaa keskiajalle niin tyypillisiin 
ammattikuntiin, niinkuin meikäläinen talvisodassa kaatunut 
etevä tutkija Gunnar Mickwitz on osoittanut. 

Antiikin taloushistorian tutkimusta on vaikeuttanut paitsi 
lähteiden niukkuus ja hajallisuus erityisesti se, että antiikin 
historian tutkijoilla yleensä ei ole ollut taloushistorian tutki- 
muksen edellyttämiä kansantaloudellisia tietoja, kun taas kan- 
santaloustieteen erikoisedustajilla ei ole sitä klassillisten kielten 
ja antiikin kulttuurin tuntemusta sekä filologista koulutusta, jota 
tässä tapauksessa välttämättömästi tarvitaan. Siitä syystä 
on vasta viime vuosikymmeninä voitu saada pätevä yleiskat- 
saus antiikin taloudelliseen kehitykseen. Kansantaloustieteen 
edustajilla, jotka eivät ole perehtyneet antiikkia koskevaan 
tutkimukseen, on antiikin talousmuodosta vielä useasti väärä 
käsitys. Uskotaan, että antiikin talous oli pääasiallisesti luon- 
toistaloutta eli omavaraista kotitaloutta ja että vaihtotalou- 
dessa oli 'päästy korkeintaan ns. kaupunkitalouden asteelle. 
Tosiasiassa antiikki eräillä aloilla jo aikaisin kehittyi suurtuo- 
tannon ja rahatalouden kannalle. Niinpä Ateenassa jo VI:nnella 
vuosisadalla e. Kr. harjoitettiin savimaljakkojen valmistusta 
suuressa mittakaavassa, ja siten valmistettuja maljakkoja vie- 
tiin kaikkialle Välimeren maihin sille laajalle alueelle, jolle 
kreikkalaisia siirtokuntia oli perustettu, vieläpä sen ulkopuo- 
lellekin. Tämä voidaan täysin varmasti päätellä eri tahoilla 
löydetyistä maljakoista, joissa on ateenalaisen tehtaan merkki. 
Samanlainen kehitys suurtuotantoon, joka työskenteli vientiä 
silmällä pitäen, on varmaan tapahtunut muullakin alalla, vaikka 
esim. tekstiiliteollisuuden tuotteita ei ole meille säilynyt. Myö- 

hemmin puhutaan usein Vähän-Aasian lounaisrannikolla sijait- 
sevan Kos-saaren silkkikankaista, mikä osoittaa, että sieltä 
vietiin hienoja kankaita kaikkialle Välimeren maihin. Helle- 
nistisenä aikana yhä vilkastunut kansainvälinen kauppa ei 
voinut olla mahdollinen ilman pitkälle kehittynyttä raha- 
taloutta. Niinpä tapaammekin Fgyptissä ptolemaiolaisella 
ajalla ja roomalaisvallan aikana erittäin kehittyneen pankki- 
laitoksen haarakonttoriverkostoineen. Voimme todeta giro- 
eli siirtoliikettäkin harjoitetun erittäin suuressa määrässä. 
Varmasti on samanlainen pankkilaitos ollut olemassa kautta 
koko Rooman valtakunnan, vaikka meillä ei ole siitä suora- 
naisia todistuksia, koska antiikin historioitsijat eivät kiinnitä 
huomiota tällaisiin taloudellisiin seikkoihin. 

Myöskään roomalainen maatalous ei ollut omavaraistaloutta 
siinä määrin kuin useasti ollaan taipuvaisia otaksumaan. Sen 
luonteesta on antanut oikeamman kuvan suomalainen tutkija 
Herman Gummerus väitöskirjassaan »Der römische Gutsbetrieb 
als wirtschaftlicher Organismus». Tutkimus osoittaa, että suur- 
maatalous oli luonteeltaan kapitalistista, että sitä ei voida 
sijoittaa omavaraisen kotitalouden puitteisiin, vaan että se 
sopeutui yleiseen taloudelliseen järjestelmään, joka oli luonteei- 
taan vaihto- ja rahataloutta. Roomalaisesta maataloudesta 
meidän on mahdollista saada verraten selvä kuva sen johdosta, 
että eräät kirjailijat ovat sitä käsitelleet meille säilyneissä teok- 
sissaan. Muut taloudellisen kehityksen tosiasiat on vaivalloisesti 
koottava antiikin kirjailijoilla esiintyvistä hajallisista mainin- 
noista, piirtokirjoituksista, arkeologisten kaivausten tuloksista 
ja ennen kaikkea papyruksista, jotka kuitenkin lähinnä kuvasta- 
vat löytöpaikkansa Egyptin oloja. Mutta niistä voi taitava 
ja varovainen tutkija tehdä yleisiä, koko Välimeren kulttuuri- 
piiriä koskevia johtopäätöksiä. 

Mielenkiintoisen tutkimusalan tarjoavat inflaatio-ilmiöt, 
joita Rooman keisariaikana on havaittavissa ja jotka ovat merk- 
kejä jatkuvasta taloudellisesti epänormaalisesta olotilasta. 
Rahan arvon huonontuminen on pysyvä ilmiö, mutta saa ajoit- 

tain aivan katastrofimaisen luonteen. Esiintyy pitkäaikaisia 
taloudellisia pulakausia. Melkein kaikki ne ilmiöt, joita pidetään 
nykyaikaiselle kapitalistiselle talousjärjestelmälle ominaisina, 
esiintyvät jo keisariajan Rooman valtakunnassa. Käytettiinpä 
samoja parannusmenetelmiäkin kuin niitä, joita nykyajan sään- 
nöttömissä oloissa sovelletaan. Meille on säilynyt kivikirjoituk- 
sena keisari Diocletianuksen rajahinta-asetus johdantoineen, 
jossa lainsäätäjä selittää asetuksen antamisen syitä. Asetuk- 
sesta havaitaan, että Diocletianus jo oivalsi, että paitsi hintoja 
oli myöskin palkat säännösteltävä. Se sisältää yksityiskohtaiset 
säännökset eri tavaralaatujen korkeimmista sallituista hinnoista 
sekä eri työntekijäryhmille maksettavista enimmäispalkoista. 
Mm. määrätään, mitä puhetaidon opettaja enintään sai vel- 
koa oppilailtaan! Asetuksen määräysten rikkomisesta oli sää- 
detty jopa kuolemanrangaistus, mikä tosin nykyisin enää ei 
tunnu yhtä drakooniselta kuin vuosikymmen sitten. Onhan 
tuoreimpana nykyaikana eräissä maissa sovellettu samaa ran- 
gaistusta mustan pörssin» kauppiaihin, mikä tosiasia sivumen- 
nen sanoen osoittaa, että kehityksellä kaikesta humaanisuu- 
den näennäisestä lisääntymisestä huolimatta on taipumus tehdä 
hyppäyksiä alkuasteisiinsa. Diocletianuksen toimenpiteillä ei 
saavutettu tarkoitettua tulosta. Asetuksen määräysten valvon- 
taa laajassa valtakunnassa ei voitu tehdä kyllin tehokkaaksi. 
Tiedetään eräitä kuolemantuomioita langetetun, mutta muuta- 
mien vuosien kuluttua asetus kumottiin taloudellisten olojen 
sen voimassaoloaikana parantumatta. 

Keisariajan loppukauden taloudellisiin oloihin on kohdista- 
nut tutkimuksensa jo mainitsemamme suomalainen antiikin 
historian tutkija Gunnar Mickwitz erityisesti väitöskirjassaan 
»Geld und Wirtschaft im römischen Reich des vierten Jahr- 
hunderts n. Chr.», joka ammattimiesten taholta on saanut tun- 
nustusta osakseen. Yleisesityksen Rooman teollisuudesta ja 
kaupasta on antanut Herman Gummerus laajassa Pauly- 
Wissowan »Real-Encyclopädie» hakuteokseen kirjoittamassaan 
esityksessä. Suomalaiset tiedemiehet ovat näin muiden etevien 

tutkijaiu rinnalla kulkeneet antiikin taloudelliseen kehitykseen 
suuntautuneen tutkimuksen kärkimiehinä. Toivottavasti he 
saavat seuraajia, sillä antiikin taloushistoria on ala, joka kaipaa 
yhä syventynyttä käsittelyä ja joka lupaa tutkijalleen hedel- 
mällisiä tutkimusaiheita sekä runsaita tuloksia. 

Historian tekevät ihmiset. Eikä voida kieltää, etteikö toi- 
nen ihminen olisi toista merkitsevämpi. Historiantutkimus ei 
voi koskaan asettua sellaiselle kannalle, että suurikykyisinkin 
yksilö vain toimisi eräänlaisena tahdottomana välikappaleena 
»Korkeampien», täsmällisesti selittämättömien »historiallisten 
voimien» käsissä. Historian täytyy päin vastoin aina lähteä 
siitä, että ihmisen tahto on vapaa — niinkuin kaikki yhteis- 
kuntaelämä sen aina edellyttää vapaaksi, koska muuten esim. 
rikoksista rankaiseminen olisi mieletöntä — ja että historialli- 
sesti vaikuttavalla yksilöllä, mikäli hänen oma tahtonsa on 
kysymyksessä, on ratkaisua tehdessään aina ollut periaatteessa 
tilaisuus valita eri mahdollisuuksien välillä. Toinen asia tieten- 
kin on, että olosuhteet vaikuttavat kaikkiin ratkaisuihin ja että 
jokainen yksilö perusolemukseltaankin on aikaansa sidottu. 

Antiikin henkilöhahmoihin on siis historiallisen tutkimuksen- 
kin kiinnitettävä huomiota. Tällöin tulevat tietenkin ensi sijassa 
valokeilaan eri aikakausien johtavat persoonallisuudet, mutta 
myöskin vähemmän merkitykselliset henkilöt, mikäli heidän 
elämänvaiheensa ovat tutkimuksen tavoitettavissa, ansaitse- 
vat huomiota aikakautensa edustajina. Antiikin henkilö- 
historia, ns. prosopografinen tutkimus, onkin antiikin historian 
tärkeitä aloja. Tiedot vähänkin tunnetuista Ateenan henki- 
löistä on koottu »Prosopographia Attica» nimiseen J. Kirchnerin 
toimittamaan hakuteokseen. Rooman keisariajan kolmen ensim- 
mäisen vuosisadan henkilöistä on julkaistu tiedot samanlaisessa 

hakuteoksessa, jonka nimenä on »Prosopographia imperii 
Romani. Meikäläinen tutkija Johannes Sundvall on julkaissut 
henkilöhistoriallisia lisiä Prosopographia Atticaan sekä tutki- 
muksia myöhäisroomalaisen ajan henkilöhistoriasta. 

Meille on säilynyt suhteellisen runsas määrä antiikin aikoina 
kirjoitettuja merkkimiesten elämäkertoja. Koulupojatkin tutus- 
tuvat Cornelius Nepoksen laatimiin lyhyihin kuuluisain miesten 
elämäkertoihin, joita yhä luetaan niiden helppotajuisen tyylin 
vuoksi, vaikka ne eivät muuten olekaan korkeatasoisia. Paljon 
ansiokkaampia ovat Plutarkhoksen kirjoittamat elämäkerrat, 
joilla historiallisina lähteinäkin on suuri arvo. Plutarkhoksen 
elämäkertoja on kautta vuosisatojen luettu käännöksinä kai- 
kissa maissa, ja niillä on niiden eetillisen sävyn takia ollut 
varsinkin nuorisoon suuri vaikutus. Tiedetäänhän, että ne 
olivat Napoleoninkin mielilukemista hänen nuoruusvuosinaan. 
Historiallisina lähdeteoksina roomalaisen Suetoniuksen kirjoitta- 
mat keisarielämäkerrat Caesarista Domitianukseen ovat suo- 
rastaan korvaamattomat. Paljon pienempi, joskaan ei suinkaan 
olematon merkitys on niillä myöhempien keisarien elämäker- 
roilla, jotka on koottu »Scriptores historiae Augustae» nimisenä 
tunnettuun teokseen. Vaikka antiikin ajoilta säilyneet elämä- 
kerralliset tuotteet täten ovat sangen eriarvoisia, on niiden ole- 
massaolosta kuitenkin oltava kiitollisia, sillä ne tarjoavat 
monessa tapauksessa rungon sille persoonallisuuden kuvaukselle, 
joka nykyaikaisen tutkimuksen on jokaisesta antiikin historian 
huomattavasta henkilöstä luotava. 

Vain perin harvasta antiikin henkilöstä on säilynyt sellaista 
ensi käden aineistoa, jota uuden ajan henkilöitä kuvattaessa 
yleensä on käytettävänä. Siinä suhteessa muodostaa poikkeuk- 
sen Cicero, jonka laaja kirjeenvaihto suureksi osaksi on säilynyt. 
Voimme Ciceron omien kirjeiden perusteella melkein päivittäin 
seurata hänen mielialojaan eräiden tärkeiden poliittisten rat- 
kaisujen hetkinä, mm. Caesarin ja Pompeiuksen välisen kansa- 
laissodan puhjetessa. Saamme kuvan jonkin verran horjuvasta 
luonteesta, joka lähimmälle ystävälleen paljastaa myös 

luvallista suuremman turhamaisuutensa. Mutta kirjeenvaihto 
ei suinkaan anna oikeutusta sellaiselle irvikuvalle, jonka esim. 
Mommsen »Rooman historiassaan» on Cicerosta piirtänyt. 
Cicero oli tyypillinen konservatiivi, jonka ajatus liikkui vanhan 
tasavaltaisen valtiojärjestyksen mukaisissa uomissa. Fi ole 
ihme, ettei hän kyennyt oikein asennoitumaan sellaisissa oloissa, 
joissa väkivalta asetettiin oikeuden sijaan ja kumoukselliset 
voimat tulivat määrääviksi. Kaikissa tapauksissa meidän on 
kiittäminen Ciceron kirjeenvaihtoa siitä, että Rooman suuren 
murrosajan historia tulee paljon elävämmäksi, kuin jos olisi 
ollut tyydyttävä ainoastaan historioitsijain kuvauksiin ja niitä 
täydentäviin satunnaisiin tiedonsirpaleisiin. Sen perusteella 
voimme myös aavistaa, kuinka paljon olemme menettäneet, 
kun muu samanlainen ensi käden aineisto on joutunut tuhon 
omaksi. 

Monia antiikin henkilöitä jälkimaailma on arvostellut sangen 
eri tavoin. Esimerkkinä siitä voi mainita keisari Tiberiuksen, 
jonka historioitsija Tacitus kuvaa pahansuovaksi ja synkkä- 
mieliseksi hirmuvaltiaaksi, mutta jolle uudempi historiantutki- 
mus on pyrkinyt tekemään oikeutta. Kaikkein uusimpien 
tutkimusten mukaan Tiberius oli Rooman parhaimpia keisareita, 
jonka vaikutus laajan valtakunnan hallintoon oli kauttaaltaan 
myönteinen. Ei kuitenkaan ole vielä kyetty psykologisesti 
vakuuttavalla tavalla yhdistämään edulliseksi kokonaiskuvaksi 
kaikkea sitä, mitä Tiberiuksesta tiedämme. Tutkimuksella on 
vielä paljon tehtävää, jotta tämän omalaatuisen hallitsijaper- 
soonallisuuden arvoitus saisi vakuuttavan selityksen. 

Sitä vastoin Gaius Julius Caesarin nerokas persoonallisuus 
on melkein poikkeuksetta saanut historiantutkimukselta myön- 
teistä valaisua. Syvällisessä inhimillisyydessään ja voittavassa 
humaanisuudessaan sekä ajatustensa nerokkaassa omaperäisyy- 
dessä hän onkin kaikkien aikojen historian suurimpia henkilö- 
hahmoja. Suomalaisella yleisöllä on tilaisuus tutustua hänen 
persoonallisuuteensa Georg Brandesin laajasta elämäkerta- 
teoksesta, joka on ilmestynyt suomeksi käännettynä. Siinä — 

samoin kuin Theodor Mommsenin Rooman historiaan sisälty- 
vässä Caesarin valtiollisen toiminnan kuvauksessa — ilmenee 
liiallinenkin Caesarin ihailu, mutta kaikissa tapauksissa se antaa 
vakuuttavan todistuksen siitä, mitä persoonallisuus ihmiskun- 
nan historiassa merkitsee. 


KULTTUURIHISTORIA 


Kaikki kulttuuri on perusolemukseltaan henkistä asennoitu- 
mista, ja kulttuurihistoria on sen vuoksi samaa kuin henkisen 
viljelyksen historia. Tosin kulttuurihistoriaan laajemmassa 
merkityksessä myös kuuluu aineellisen viljelyksen kehitys, 
mutta sekin saa merkitsevät peruspiirteensä henkisistä saavu- 
tuksista. Esineellisen kulttuurin muistomerkit kuvastavat nekin 
henkisen kehityksen saavuttamaa tasoa. 

Antiikin kulttuurihistorian peruskysymyksenä on pidettävä 
kreikkalaisen kulttuurin syntyä. Kuinka ylipäätänsä oli mah- 
dollista, että niin lyhyessä ajassa ja niin pienen kansan keskuu- 
dessa saattoi kehkeytyä tällainen inhimillisen hengenvoiman 
ilmentymä? Mitä edellytyksiä sitä varten oli olemassa? On 
tystä vailla. Indoeurooppalainen eli arjalainen rotu, johon 
kreikkalaiset kuuluivat, on epäilemättä ihmiskunnan lahjak- 
kain. Mutta se ei yksin voi olla ratkaiseva, sillä on monia indo- 
eurooppalaisia kansoja, jotka eivät ole kehittäneet mitään 
korkeampaa omaperäistä kulttuuria. Aikoinaan pantiin erittäin 
suurta painoa Kreikan luonnonsuhteisiin, koska lähdettiin 
siitä käsityksestä, että luonto muokkaa hyvin suuressa määrässä 
ihmisen sielullisia kykyjä. Vuoret ja meri, edullinen ilmasto 
ja riittävän hedelmällinen, mutta ei velttouteen kasvattava 
maaperä olisivat ratkaisevasti vaikuttaneet kreikkalaisen kult- 
tuurin syntyyn. Jonkin verran on näillä tekijöillä tosiasiallisesti 
voinutkin olla vaikutusta kreikkalaisen ihmisen muovaamiseen, 

mutta luonto yksinään ei mistään kansasta voi tehdä henki- 
sesti suurta. Vihdoin on korostettu kreikkalaisten maantie- 
teellistä asemaa Etu-Aasian ja Egyptin jo vuosituhansia var- 
hemmin kehittyneiden kulttuurien äärillä, ja nähty idästä tul- 
leissa sivistysvaikutteissa perustava edellytys Kreikan korkean 
kulttuurin kehittymiselle. Mutta mitä enemmän on opittu 
tuntemaan Etu-Aasian ja Egyptin kulttuureja, sitä selvemmin 
on ilmennyt niiden ja kreikkalaisen kulttuurin välinen suunna- 
ton ero. Kreikkalainen kulttuuri merkitsee aivan uutta hen- 
kistä asennetta. Sen perusluonne on alusta alkaen aivan toisen- 
laatuinen kuin kaksoisvirran maiden ja Niilin laakson kulttuuri. 
Idästä tulleissa siemenissä ei ole voinut olla niitä aiheita, joista 
kasvoi länsimaisen sivistyksen perustava kulttuuri. 

Tyydyttävä selitys lienee, että kaikki edellä mainitut teki- 
jät yhdessä olivat tarpeen, jotta edellytykset Kreikan kulttuu- 
rin kehkeytymiselle syntyivät. Tarvittiin arvokas rodullinen 
perintö, tarvittiin myös kansanluonnetta edullisesti kehittävät 
luonnonsuhteet sekä tarvittiin vihdoin vanhan itämaisen kult- 
tuurin kosketus, jotta kiteytyi ja hioutui se henkisen kulttuurin 
muoto, jota korkeampaa ihmiskunta ei vieläkään ole kyennyt 
luomaan. 

Idästä tulleiden sivistysvaikutteiden luonteen ja määrän 
selvittäminen on tutkimuksen tärkeimpiä tehtäviä. Että vaikut- 
teita tuli, siitä on aina oltu selvillä. Mutta vasta nykyisin alkaa 
olla edellytyksiä niihin liittyvien kysymysten perusteelliselle 
selvittämiselle, kun Etu-Aasian ja Egyptin kulttuurien tutkimus 
on edistynyt riittävän pitkälle. Vieläkin on tosin Kreetan 
saaren minolaisen kulttuurin asema ja suhde varhaiskreikkalai- 
seen kulttuuriin monessa kohden epäselvä. Vasta sitten, kun 
kerran opitaan tulkitsemaan minolaista kirjoitusta, voidaan 
toivoa saatavan moneen epäselvään kysymykseen vakuuttava 
vastaus. Se on kaikissa tapauksissa selvää, että kreikkalaiset 
saapuessaan siihen maahan, jota nimitämme Kreikaksi, pian 
joutuivat kosketukseen heitä paljon korkeammalla kulttuuri- 
tasolla olevien kansojen kanssa. Kreikkalaisten yläluokka 

näyttää ensinnä omaksuneen kreetalaisen kulttuurin saavutuk- 
set melkein sellaisinaan. Kreikassa syntyy ns. mykeeneläinen 
kulttuuri, Mutta sittemmin tapahtuu jostakin syystä kulttuuri- 
kehityksessä täydellinen pysähdys ja taantuminen, ja kreikka- 
lainen kulttuuri painuu arkeologisista löydöistä päättäen 
takaisin jotenkin alkukantaiselle asteelle. Vähitellen sitten 
kehittyy uusi kulttuuri, jolla on kauttaaltaan omintakeinen 
leima. Mikä vaikutus aikaisemmin kylväytyneillä siemenillä 
on ollut vai onko niillä ollut mitään vaikutusta, sitä ei tutki- 
muksen nykyisellä asteella voida täysin selvittää. Xisineellisessá 
kulttuurissa, sellaisena kuin se jälleen kehittyy melkein alku- 
kantaiselta asteelta, sitä ei sanottavasti ole nähtävissä. Mutta 
siitä huolimatta minolaisen kulttuurin kylvämä siemen on tie- 
tenkin voinut säilyä ikäänkuin maan poveen kätkettynä antaak- 
seen satoa aivan toisenlaatuisen kulttuurin muodossa. 

Kreikkalaisten uskonnossa on varmaan säilynyt piirteitä, 
jotka palautuvat mykeeneläiseen aikaan. Samoin kreikkalai- 
sessa tarustossa epäilemättä on aiheita, jotka ovat saaneet 
muotonsa tuona varhaiskreikkalaisena sankariaikana. Uskotta- 
vasti myös kreikkalainen musiikki samoin kuin runon viljelykin 
oli saanut alkunsa mykeeneläisellä kaudella siitä osalta, jolta 
se ei palaudu vielä vanhempaan aikaan. Kreikkalaisten kan- 
sallissoitin, lyyraksi nimitetty kielisoitin, on oilut käytännössä 
jo minolaisessa kulttuuripiirissá. Sen ovat kreikkalaiset siis 
varmasti saaneet perintönä sivistyksellisesti korkeammalla 
tasolla olleilta naapureiltaan. Lyyran nimikään, enempää kuin 
muidenkaan kreikkalaisten soitinten nimet, ei ole kreikkalaista 
alkuperää. Fräät kreikkalaisten henkisen elämän piirteet siis 
näyttävät periytyvän mykeeneläiseltä kaudelta, vaikka tämän 
kauden vaikutteet eivät enää selvästi näykään niissä esineellisen 
kulttuurin tuotteissa, jotka arkeologinen tutkimus on saattanut 
ilmoille mykeeneläisajan jälkeisiltä kausilta. 

Sittemmin kreikkalaiset saivat kulttuurivaikutteita erityi- 
sesti foinikialaisilta. Nämä kohdistuivat kuitenkin vain tek- 
nillisiin taitoihin eivätkä kulttuurin henkiseen puoleen. Tärkein 


72 


Kulttuuvihistovia 


C LYS 





Kreikkalaisia saviastioita. 
Vaihtelevat muodot ja koristetyylit. 


taito, jonka kreikkalaiset foinikialaisilta oppivat, oli kirjoitus. 
Kreikkalainen kirjaimisto on lainattu foinikialaisesta, mutta 
kreikkalaiset osoittivat sitä oman kielensä tarpeisiin muova- 
tessaan heti itsenäistä älyllistä kykyään. Foinikialaisten seemi- 
läisestä konsonanttikirjoituksesta he kehittivät äännekirjoi- 
tuksen, jossa myöskin vokaaleilla oli omat merkkinsä. Tämä 
merkitsee aikaisemmin käytännössä olleisiin kirjoitusjärjestel- 

miin verrattuna valtavaa edistystä. Kreikkalainen kirjaimisto 
onkin sitten latinalaiseksi kirjaimistoksi kehittyneenä tullut 
kaikkien länsimaisten kansojen omaisuudeksi. Periaatteessa 
länsimainen kirjaimisto on sama kuin kreikkalainen, ainoas- 
taan eräät kirjaimet ovat kehittyneet toisen muotoisiksi. Kir- 
joitustaidon oppiminen ja levittäminen oli tietysti perusedelly- 
tys korkeamman henkisen kulttuurin kehitykselle. Mutta 
omituista on juuri se, että tämän teknillisen taidon omaksu- 
misen yhteydessä kreikkalaiseen kulttuuriin ei tullut minkään- 
laisia näkyviä etu-aasialaisia piirteitä. Kreikkalaisten henki- 
nen olemus ilmeisesti oli alusta alkaen siinä määrin itäisestä 
tyypistä poikkeava, ettei syvempien kulttuurivaikutteiden 
vastaanottaminen ollut mahdollinen. Se on tosin varmaa, että 
itäiset kulttuurit antoivat kreikkalaisille herätteitä. Mutta 
kaiken, minkä he omaksuivat, he varustivat oman henkensä 
erikoisleimalla. 

Esimerkkinä voi mainita sellaiset itsessään vähäpätöiset 
teollisuustuotteet kuin saviastiat. Ne olivat halpa-arvoista 
ainetta, ja niitä käyttivät tietysti varattomimmatkin kansan- 
luokat välttämättöminä talousesineinä. Siitä johtui myöskin 
niiden joukkotuotanto. Mutta halvimmankin saviastian kreik- 
kalaiset taiteellisella aistillaan niin sanoaksemme aateloivat. 
Saviteosten valmistamisen he olivat oppineet muilta. Še on 
ihmiskunnan kaikkein varhaisimmin omaksuttuja teknillisiä 
taitoja. Kreikkalaisten saviastiain muodoissa voi osittain 
havaita etu-aasialaista vaikutusta, ja jo paljon ennen kreikkalais- 
ten esiintymistä oli ruvettu varustamaan savimaljakkoja kuvilla. 
Mutta vasta kreikkalaiset kykenivät antamaan saviastioille 
sellaisen sirouden leiman, joka tekee melkein jokaisen niistä 
taideteokseksi. Erityisesti arkaaiset maljakot on asiantuntijain 
arvion mukaan luettava kaikkien aikojen astiataiteen ensimmäi- 
siin. Nykyajan suurissa museoissa ne edelleen säilyvät katsojain 
ihailun kohteena. 

Roomalaisen kulttuurin tuotteet eivät ole samassa määrässä 
luovan hengen ilmaisuja. Roomalaisille antoi kulttuurin alalla 

leimansa käytännöllisyys, jonka ilmaisuja olivat heidän kestävä 
valtiorakenteensa ja johdonmukainen oikeusjärjestelmänsä. Voi- 
daankin sanoa, että länsimainen kulttuuri on kuin synteesi 
kreikkalaisten luovasta kyvystä ja roomalaisten käytännölli- 
sestä taidosta. Rooman kulttuurihistorian tehtävänä on toi- 
saalta paljastaa kreikkalaisilta saadut vaikutteet, toisaalta antaa 
oikeutta roomalaisten erikoisluonteelle ja näyttää, kuinka 
kreikkalaisten antamia herätteitä on edelleen kehitetty Rooman 
kulttuurissa. 

Kulttuurihistoria suuntaa tutkimuksen myöskin kansojen 
elintapoihin ja jokapäiväiseen elämään. Siten voidaan menneen 
ajan ihmiset asettaa oikeaan ympäristöönsä ja tavallaan kuin 
herättää kuolleista menneiden aikojen koko elämä, sen surut ja 
murheet, ilot ja nautinnot. Tällainen kulttuurihistoriallinen 
tutkimussuunta on verraten nuori, eikä sitä ole antiikkiinkaan 
kovin kauan sovellettu. Suomeksi on ilmestynyt Theodor 
Birtin teos »Antiikin elämää», jonka sisältämissä tutkielmissa 
tältä katsantokannalta tarkastellaan eräitä antiikin elämän 
piirteitä. Aikaisemmin tällaista tietoainesta pääasiallisesti kerät- 
tiin ainoastaan sikäli, kuin sitä tarvittiin kirjallisuudentuottei- 
den valaisemiseksi, tahi sitten sitä julkaistiin historiallisesti 
jäsentämättömänä ja yleiskulttuurihistoriasta irroitettuna ns. 
antikviteetteja käsittelevissä teoksissa. Nykyisin tunnustetaan 
yleisesti, ettei antiikinkaan kulttuurihistoria ole täydellinen, 
ellei se valaise myöskin sitä puolta antiikin ihmisten elämässä, 
joka niin sanoaksemme peittyy julkisivun taakse. Yhtenäistä 
teosta, josta voisi saada antiikin elintapoihin ja jokapäiväiseen 
elämään kohdistuvan historiallisen yleiskatsauksen, ei vielä 
millään kielellä ole olemassa. Mutta esitöitä sellaista varten on 
runsaasti tehty. Rooman keisariajan kahta ensimmäistä vuosi- 
sataa käsittelevä tämänsuuntainen sivistyshistoria on aikoja 
sitten kirjoitettu. Se on Ludwig Friedländerin »Sittengeschich- 
te Roms», joka ilmestyi ensi kerran jo kuutisenkymmentä vuotta 
sitten ja jonka kymmenes painos G. Wissowan täydentämänä 
edelleen on paras ja täydellisin opas roomalaisten kulttuuri- 

olojen tuntemiseen. Tästä teoksesta samalla näkee, kuiuka 
monelta eri taholta tällaisen tapojen historian on aminennet- 
tava tarvittavat tiedot. Niitä tarjoavat kirjailijat, erityisesti 
myös satiiriset runoilijat, joiden tuotteissa on viittauksia ajan 
tapoihin, mutta myöskin arkeologinen esineaineisto antaa 
runsaasti kiinnekohtia jokapäiväisten elämänilmiöiden ymmär- 
tämiseksi. 

Hellenistisen ajan ja Rooman keisarikauden Egypti on 
sikäli aivan erikoisasemassa, että sen jokapäiväisen elämän 
tunnemme alkuperäislähteiden, yksityiskirjeiden ja liikeasia- 
kirjain perusteella. Voimme nähdä, kuinka sen ajan Egyptissä 
asunut kreikkalainen tai roomalainen ansaitsi toimeentulonsa, 
millainen oli hänen perhe-elämänsä, minkälainen hänen suh- 
tautumisensa viranomaisiin, kuinka hän matkusti, mitä valmis- 
tuksia hän teki juhliaan varten, sanalla sanoen tutustumme 
tavallisiin ihmisiin arkiaskareissa ja juhlahumussa. Varsinai- 
sesti roomalaisen kulttuurin piiristä meillä on samantapainen 
lähdeaineisto niissä kirjoituksissa, joita Pompejin asukkaat ovat 
piirrelleet talojen seiniin. Tämä aineisto ymmärrettävästi ei 
ole lähimainkaan niin monipuolinen ja yksityiskohtainen kuin 
papyrusten tarjoama, mutta tutkimus on siitäkin saanut 
esille paljon sellaista, joka valaisee tavallisen roomalaisen har- 
rastuksia ja pikkukaupungin ihmisten elämää ajanlaskumme 
ensimmäisellä vuosisadalla. Pompejin aineistolla on se etu, 
että voimme sen heti sijoittaa aitoperäiseen ympäristöönsä, 
koska kirjoitusten piirtäjäin asunnot ja koko heidän kaupun- 
kinsa on säilynyt samanlaisena kuin se oli heidän siinä eläessään 
ja liikkuessaan. 

Tarkastellessamme antiikin ihmisen jokapäiväistä elämää, 
hänen elintapojaan ja hänen suhtautumistaan kanssaihmi- 
siinsä, meidän välimatkamme heihin lyhenee. Havaitsemme, 
että ihmisellä antiikin aikoina yleensä, mutta varsinkin Rooman 
keisariajalla oli samanlaiset harrastukset kuin uuden ajan 
muka kehittyneemmällä ihmistyypilà. Emme voi olla teke- 
mättä havaintoa, että ihminen pohjimmaltaan on muuttunut 

varsin vähän. Kuu esim. englantilainen kirjailija H. G. Wells 
ensimmäisen maailmansodan jälkeen kirjoitetussa, suomeksikin 
käännetyssä kirjassaan »Historian ääriviivat» sanoo roomalai- 
sesta äkkiä voivan paljastua »Homo  Neanderthalensiksen» 
käpälän, hän on täydellisesti väärässä uskoessaan täten toden- 
neensa, kuinka pitkälle meidän aikamme ihmiset muka ovat 
humaanisuudessa edistyneet silloisesta tilasta Tällä haavaa 
voimme näet vielä paremmin huomata, että sama käpälä on 
paljastamattakin nähtävänä toisen maailmansodan ja sen jäl- 
keisen ajan ihmisessä. Todellisuudessa roomalainen on meitä 
sangen lähellä. Sellainen nousukastyyppi kuin ”/Trimalkio 
Petroniuksen romaanissa voi lyödä kättä hyvin monelle äkkiä 
rikastuneelle nykyajan pohatalle. »Trimalkion pidoilla» onkin 
kauttaaltaan »uudenaikainen» leima. Tutustuessaan siihen sel- 
lainen lukija, joka on tottunut näkemään antiikin ihmiset 
eräänlaisina jäykkinä sankariolentoina, kokee mieluisan yllä- 
tyksen, kun hän näkeekin ilmieläviä ihmisiä, jotka keskuste- 
lussa koskettelevat aivan samantapaisia kysymyksiä ja käyttä- 
vät samanlaisia sanasutkauksia kuin vastaavalla sivistystasolla 
olevat meidän päiviemme ihmiset. 

Yhdessä suhteessa antiikin ihmisten jokapäiväinen elämä 
erosi täydellisesti nykyajan elämästä. Heillä ei ollut niitä 
tekniikan välineitä, jotka antavat nykyajalle sen tunnus- 
omaisen leiman. Tosin tekniikan kehitys varsinaisesti on tapah- 
tunut vasta puolentoista viime vuosisadan aikana. Mutta tek- 
niikan saavutukset ovat kaikissa tapauksissa silmiinpistävin 
puoli nykyajan kulttuuria, ja ne puuttuivat antiikin aikakau- 
tena tyystin. Antiikki ei edes ollut vielä keksinyt rataskelloa, 
vaan ajan mittarina käytettiin tavallisimmin aurinkokelloa, 
harvemmin vesikelloa, jonka toiminta perustui astiasta toiseen 
virtaavan veden liikkeeseen, Höyry ja sähkö voimanlähteinä 
olivat antiikille tuntemattomia. Sellainen uuden ajan kulttu- 
rille leimaa antanut piirre kuin painotuotteet puuttuu koko- 
naan antiikin muuten niin korkeasta kulttuurista. Itse asiassa 
ne teknilliset välineet, jotka antiikin ihmisillä oli käytettävi- 
nään, olivat sangen harvalukuiset. Savea oli osattu polttaa 
astioiksi ja tiiliksi jo alkukantaisimpina varhaiskausina, lasia 
osattiin valmistaa ja metallien jalostustaito oli suhteellisen 
pitkälle kehitetty. Mutta koneiden kehitys oli vielä aivan alku- 
asteellaan. Käytettiin väkipyörästöjä, osattiin käyttää hyväksi 
vesivoimaa myllyissä ja sahalaitoksissa, kyettiin rakentamaan 
pumppuja ja paloruiskuja, mutta pitemmälle ei ehditty. Ottaen 
huomioon antiikin ajanjaksona henkisellä alalla tapahtuneen 
valtavan kehityksen, jolle ihmiskunnan historiassa ei ole ver- 
taa, on tekniikan alalla havaittava edistymisen hitaus sitä mer- 

killisempi. Sähköilmiöön oli Thales jo n. 600 e. Kr. kiinnittä- 
nyt huomiota. Mutta hänen havaintonsa meripihkan sähköi- 
syydestä jäi irralliseksi eikä antanut aihetta jatkuviin tutki- 
muksiin.  Kuumennettua ilmaa käytettiin keskuslämmityk- 
sessä, mutta kenenkään mieleen ei juolahtanut kokeilla höyryn 
käyttämistä voimanlähteenä. Näin pysyi tekniikan kehitys 
antiikin aikoina suurin piirtein paikoillaan. 

Itsestään herää kysymys, mikä on ollut syynä siihen, ettei 
antiikin ihminen tehnyt teknillisiä keksintöjä, vaikka hänen 
älynsä suoritti loistavia voittoretkiä hengen maailmassa. Yhtenä 
syynä on mainittu orjatyövoiman käyttäminen. Kun sitä oli 
riittävästi, ei ollut tarvetta etsiä keinoja, joilla ihmisvoimaa 
korvattaisiin koneilla. Mutta tämä ei voi olla varsinainen syy, 
sillä teoreettinen harrastus olisi voinut viedä teknilliseen edistyk- 
seen, vaikkei ensisijaisena pyrkimyksenä olisikaan ollut työ- 
voiman säästäminen. Eihän nykyaikaisenkaan tekniikan synty 
ole johdettavissa tällaisesta pyrkimyksestä, vaan teoreettisesta 
tutkimuksesta ja teknillisestä kokeiluhalusta. Ilmeisesti perus- 
tava syy antiikin tekniikan edistymättömyyteen on haettavissa 
siitä tosiasiasta, että luontoon kohdistuva tutkimus ei yleensä- 
kään ollut saavuttanut sellaista tasoa, joka olisi tarjonnut 
suotuisan maaperän suurille teknillisille keksinnöille. Fi ollut 
vielä vapauduttu vanhoista ennakkoluuloista eikä annettu 
riittävän suurta merkitystä kokemusperäisille havainnoille. 
Antiikin teknikot eivät voineet työssään nojautua sellaiseen 
luonnonkäsitykseen, että he olisivat joutuneet suuntaamaan 
ajatuksensa oikeaan» suuntaan. Teoreetikoilla taas muutamia 
harvoja poikkeuksia lukuun ottamatta ei ollut harrastusta 
teknillisiin seikkoihin. Epäilemättä puuttui sellainen yritteliäi- 
syyden ilmapiiri, joka olisi ollut välttämätön suurten teknillis- 
ten keksintöjen tekemiselle. Antiikin ihmistyyppi pitkälle kehit- 
tyneessä individualismissaan kenties ei myöskään ollut viritty- 
nyt käsittämään tekniikan edistymisen tarpeellisuutta. 

Tietyillä käsiteollisuuden aloilla tekniikka kyllä oli pitkälle 
kehittynyt. Mutta se koski pääasiallisesti työn laatua. Mal- 

jakkoteollisuuteen olemme jo edellä viitanneet. Esim. antiikin 
kulta- ja hopeasepän teokset ovat teknillisestikin erittäin kor- 
kealla tasolla. Sellaiset kulta- ja hopeapakotukset, joita tavataan 
toisaalta mykeeneläisen ajan, toisaalta toista vuosituhatta myö- 
hemmin hellenistisen ajan ja Rooman keisariajan tuotteissa, 
todistavat tämän tekniikan alan jatkuvasta kukoistuksesta. 
Kauniimpia ja teknillisesti täydellisempiä hopeateoksia kuin 
Pompejista ja sen läheltä Boscorealesta löydetyt maljat on 
tuskin missään valmistettu. Myöskin kaukana Rooman valta- 
kunnan rajaseuduilla on ollut yhtä korkeatasoisia hopeavalmis- 
teita, niinkuin osoittavat Saksasta Hildesheimista löydetyt 
roomalaisaikaiset hopeaesineet. Teknillis-taiteellisesti huomat- 
tavia ovat niin ikään antiikin hopearahat, joista monet tyypit 
sekä varhaisemmilta että myöhäisemmiltä kausilta ovat todelli- 
sia taideteoksia. Myöskin kameoiden kaivertamistaito oli pit- 
källe kehittynyt. Useat meille säilyneet antiikin kameat ovat 
taideollisuuden helmiä. 

Ottaen huomioon antiikin korkean kirjallisen kulttuurin 
on kaikkein omituisinta, ettei keksitty minkäänlaista kirjallis- 
ten tuotteiden mekaanista monistusta. Siinä ehkä kehitystä 
jarrutti orjatyövoiman käyttäminen. Halvempihintaisten kirjo- 
jen jäljentämistä toimitettiin hyvin laajassa mitassa siten, että 
suurelle orjajoukolle yhtaikaa saneltiin tekstiä, joka oli monis- 
tettava. Näin voitiin suhteellisen lyhyessä ajassa valmistaa 
yhtä monta kappaletta, kuin oli kirjoittavia orjia. Mutta täl- 
laisen järjestelmän heikkoutena oli, että sanelun mukaan kir- 
joitettaessa tekstiin saattoi pujahtaa runsaasti virheitä. Jokai- 
sen kirjoitetun kappaleen tarkistaminen ja korjaaminen olisi 
vaatinut liian paljon työtä. Useissa tapauksissa kai virheiden 
korjaamista ei lainkaan suoritettu, ja siitä johtuu, että eräät 
papyruksina säilyneet kirjallisuuden tuotteet ovat täynnä kar- 
keita kirjoitusvirheitä. Pergamentille jäljennettäessä toimitet- 
tiin kopioimistyö paljon huolellisemmin, ja siitä syystä meille 
säilyneet keskiaikaiset käsikirjoitukset, jotka on jäljennetty 
antiikin pergamenttikäsikirjoituksista, eivät esiinny niin villiin- 

tyneessä asussa kuin monet papyrustekstit. Viimeksimainitut 
olivat huokeahintaisempia »kansanpainoksia», joita jäljennet- 
täessä ei taloudellisista syistä voitu noudattaa yhtä suurta 
tarkkuutta. — Ettei kekseliäisyyttä kuitenkaan puuttunut 
silloin, kun julkisen elämän tarpeet sitä vaativat, osoittaa 
pikakirjoitus. Latinalaisen pikakirjoituksen keksi Ciceron 
vapautettu orja Tiro. Sittemmin keisariajalla hänen mene- 
telmäänsä kehitettiin, ja se pysyi käytännössä keskiajallakin 
II. vuosisadalle asti. 

Eräällä alalla tekniikan kehitys varsinkin roomalaisaikana 
on ollut huomattava: rakennuksissa. Olkoonpa kysymys minkä- 
laisista rakennuksista tahansa, silloista, teistä tabi huoneraken- 
nuksista, roomalaiset ovat luoneet sellaista, joka juuri työn 
laadun ja teknillisen suorituksen pätevyyden johdosta on uhman- 
nut vuosisatojen hävitystyötä. Ottamalla suuressa määrässä 
käytäntöön holvirakennelmat roomalaiset saivat rakennusluo- 
milleen samalla kertaa monivivahteisuutta, suurpiirteisyyttä ja 
kestävyyttä. Roomalaiset sillat ja vesijohtokaaret ovat yhä 
monella taholla paikoillaan. Valtavat rakennusjäännökset muis- 
tuttavat kaikkialla, minne Rooman valtakunta ulottui, vielä 
tänä päivänä Rooman miehestä suurena rakentajana. Mitä 
erityisesti tekniikkaan tulee, ilmeni se kenties tehokkaimpana 
juuri vedenhankinnassa. Jokaisessa vähänkin merkittävässä 
roomalaisessa kaupungissa oli vesijohtoverkosto, joka oli raken- 
nettu teknillisesti varsin etevällä tavalla. Kun esim. erääseen 
Länsi-Saksan kaupunkiin 1880-luvulla ryhdyttiin rakentamaan 
vesijohtoa, havaittiin, että kaupungissa puolitoista. vuosi- 
tuhatta aikaisemmin, roomalaisaikana, oli ollut vesijohto! 
Myöskin roomalainen tientekotaito oli erittäin korkealle kehit- 
tynyt. Eräät Välimeren maiden tiet käyttävät yhä vielä van- 
haa roomalaista perustusta, joka on siten osoittanut ainoalaa- 
tuisen kestävyytensä. 

Mutta rakennushistoria ei ole vain rakennustekniikan histo- 
riaa. Siihen kuuluu ensi sijassa rakennustaiteen, arkkitehtuurin, 

Roomalainen vesijohto Etelä-Ranskassa. 
Pont du Gard lähellä Nimesià. 


kehitys. Rakennustaiteessa antiikki on viitannut suuntaa 
länsimaiselle kehitykselle ehkä selvemmin ja kouriintuntuvam- 
min kuin millään muulla alalla. Kreikkalaisten arkkitehtien 
luomat pylväiden muodot, doorilainen, joonilainen ja korintti- 
lainen, elävät joko sellaisinaan tahi erilaisina muunnoksina 
nykyaikaisessa arkkitehtuurissa. Arkkitehtuuri palaa yhä uudel- 
leen antiikkisiin aiheisiin, niitä muunnellen ja muovaillen, mutta 
voimatta vapautua antiikkisen rakennustaiteen ilmaisumuo- 
doista. Sen vuoksi antiikin rakennustaiteen kehitys on aivan 
aktuaalinen osa länsimaisen arkkitehtuurin historiaa. Ymmärtä- 
mättä antiikin rakennustaiteen pyrkimyksiä ja sen tuotteisiin 
perehtymättä ei nykyaikainen arkkitehti voi suorittaa työtään, 
olkoonpa hän kuinka uudenaikaisesti suuntautunut tahansa. 
Ateenan Akropoliin rakennusluomat ovat Kreikan jalon 

Hagia Sofian kirkko. Sisäkuva. 


klassillisuuden kauden näkyvimmät muistomerkit. Näiden 
rakennustaiteen ihmeellisten saavutusten syntyedellytykset on 
tutkimuksen selvitettävä. Miten on kulkenut kehitys, jonka 
tuloksia ne ovat? Kuinka muodostui kansallinen kreikkalainen 
arkkitehtuuri? Minkä verran on kreikkalaisessa arkkitehtuu- 
rissa egyptiläis-etuaasialaista vaikutusta ja mitä tietä se on 
tullut? Mikä on arkkitehtuurin suhde kuvaamataiteisiin? 
Siinä eräitä kysymyksiä, jotka ovat eurooppalaisen rakennus- 
taiteen historian tähdellisimpiä perusprobleemeja. Osittain tutki- 
mus on ne jo selvittänyt, mutta sillä on vielä paljon tehtävää, 
ennenkuin meillä on aukoton ja vakuuttava käsitys kreikkalai- 
sen arkkitehtuurin kehityksestä, joka yksinkertaisesta suora- 
kulmaisesta asuinrakennuksesta johti jalomuotoisiin pyhäkköi- 
hin. Myöskään mykeeneläisen ja klassillisen kauden arkkiteh- 


86 


Rakennushistoria 

tuurin suhdetta ei vielä ole riittävästi selvitetty. Suomalaisella 
lukijakunnalla on käytettävänä Onni Okkosen teos »Antiikin 
taide», jossa asiantuntevasti kuvataan myös rakennustaiteen 
kehitys antiikin lähes kaksituhatvuotisena ajanjaksona. 
Roomalainen rakennustaide oli luonteeltaan toisenlaatuista 
kuin kreikkalainen. Tosin sen peruspiirteet on otettu kreikka- 
laisilta, mutta käyttämällä holveja ja rakentamalla niiden 
varaan kupukattoja saatiin muotoihin suurempaa vaihtelua ja 
voitiin toteuttaa teknillisesti rohkeampia suunnitelmia. Esi- 
merkkinä roomalaisen rakennustaiteen suuntaa antavasta merki- 
tyksestä on Rooman Pantheon, jonka Agrippa rakennutti 
Augustuksen aikana. Siinä on samalla kertaa yksinkertaisesti 
ja suurpiirteisesti luotuna erään länsimaisen monumentaali- 
rakennustyypin perusmuoto. Roomalaisten pohja-aatteiden 

Keisariaikainen monikerroksinen talo Roomassa Ara Coclin kirkon 
alapuolella. 


varassa on myös rakennettu Konstantinopolin Sofian kirkko, 
jota tavallisesti nimitetään bysanttilaisen rakennustaiteen tuot- 
teeksi. Vaikka siinä onkin itämaiseen vaikutukseen viittaavia 
piirteitä, se kuitenkin jatkaa roomalaisia perinteitä ja sitä voi- 
daan pitää roomalaisen rakennustaiteen itäisenä päätepisteenä. 
Se suurpiirteisyys ja rohkeus, joka Hagia Sofiasta tekee yhden 
kaikkien aikojen merkillisimpiä rakennusluomia, on kaikissa 
tapauksissa Rooman keisarikunnan perintöä. Yhtä vähän kuin 
Justinianuksen toimittamasta roomalaisesta lakikoonnoksesta, 
Corpus Turis Civiliksestä, voidaan tehdä bysanttilaista, voidaan 
hänen rakennuttamaansa Sofian kirkkoa erottaa roomalaisen 
rakennustaiteen kehityksestä. 

Roomalainen arkkitehtuuri on perustavasti vaikuttanut myö- 
hempien kausien rakennustaiteeseen myöskin yksityisrakennuk- 
sissa. Rooman satamakaupungin Ostian kaivaukset ovat osoitta- 

neet, että Välimeren länsipuoliskon eurooppalaisissa maissa 
yhä vielä esiintyvä yleinen rakennustyyppi on alkuisin keisari- 
ajan Roomasta. Kysymys on siitä rakennustyypistä, jonka 
pohjakerroksessa on pieniä myymälähuoneistoja vierekkäin, 
mutta niin, että myymälärivin katkaisevat porraskäytävät, 
jotka johtavat suoraan yläkerroksissa oleviin asuinhuoneistoi- 
hin. Sama rakennustyyppi esiintyy parissa Pompejin talossa, 
monissa Ostian rakennuksissa, sekä siinä roomalaisaikaisessa 
viisikerroksisessa talossa, joka jonkin aikaa sitten paljastettiin 
Rooman Kapitoliumin rinteellä Ara Coelin kirkon alapuolella. 
Viime aikojen rakennushistoriallinen tutkimus on näin voinut 
osoittaa, että Rooman perinteet ovat jatkuneet tälläkin alalla 
katkeamattomina. Aikaisemmin uskottiin, että Pompejin mata- 
lat yksityistalot edustivat roomalaista arkkitehtuuria. Uudet 
kaivaukset Ostiassa ja Roomassa ovat näyttäneet, ettei niin ole 
asianlaita, vaan että Pompejin talot ovat hellenististä provinssi- 
tyyliä, kun taas roomalaiset kehittivät yksityisrakennustenkin 
arkkitehtuuria »lànsimaiseen» suuntaan. Pompejin taloissa voi- 
daan yleensä panna merkille, että ne kääntyvät sisäänpäin, 
että julkisivuun ei ole kiinnitetty sanottavaa huomiota. Ostian 
taloissa taas on ollut elävät julkisivut ikkunoineen ja parvek- 
keineen. Samoin on ollut asianlaita Rooman suurkaupunki- 
rakennuksissa, joista äsken mainittu Ara Coelin luona oleva 
antiikkinen rakennus antaa jonkinlaisen kuvan. 


TAIDEHISTORIA JA NUMISMATIIKKA 


Kukaan ei kiellä, että kreikkalaisen taiteen mestariluomilla. 
yhä on esikuvallinen arvo. Voidaan vieläpä sanoa, että Kreikan 
taide on luonut koko länsimaisen kauneusihanteen. Näemme, 
että meidän oman aikamme suuri suomalainenkin kuvanveis- 
täjä, Wäinö Aaltonen, läheisesti liittyy antiikin parhaisiin 
taideperinteihin. Kreikkalaisen ja myös roomalaisen taiteen 
tuntemus kuuluu sen vuoksi nykyajan ihmisen yleissivistykseen. 
Kuvaavaa onkin, että suomen kielellä ei ole olemassa mitään 
yhtenäistä esitystä antiikin kulttuurista kokonaisuudessaan, 
mutta verraten perusteellinen esitys antiikin taiteesta. 

Antiikin taidehistoria alkaa kreetalais-mykeeneläisestä kult- 
tuurista. Tosin muinaiskreetalaisen, ns. minolaisen kulttuurin 
kannattajat eivät missään tapauksessa ole olleet kreikkalaisia. 
Mutta heiltä saadut vaikutteet näkyvät manner-Kreikan mykee- 
neläisessä kulttuurissa, jota pidetään varmasti kreikkalaisen 
heimon luomana. Mykeeneläisen kulttuurin parhaatkin teok- 
set jäävät jälkeen kreetalaisten saavuttamasta yllättävän kor- 
keasta esteettisestä tasosta. Mutta on kaikissa tapauksissa 
merkittävä tosiasia, että kreikkalaiset jo niin pian Kreikkaan 
siirtymisensä jälkeen kehittyivät alkukantaiselta vaellusasteelta 
niinkin huomattaviin taiteellisiin saavutuksiin, olkoonpa että 
nämä tässä vaiheessa eivät olleetkaan sanottavan omaperäisiä. 
Se on ensimmäinen näkyvä todistus kreikkalaisten tavattomasta 
lahjakkuudesta. Mykeeneläisen kulttuurin kukoistusaika ei 
kestänyt kauan, ainoastaan parisataa vuotta, n. vista 1400 

v:een 1200 e.Kr, Mutta tänäkin suhteellisen lyhyenä aikana 
kreikkalaiset kykenivät osoittamaan, että heillä oli annettavana 
kreetalaisen kulttuurin saavutuksiin oma lisänsä, nim. monu- 
mentaalisuuden tajunsa. Tästä ovat mahtavat kupuhaudat ja 
Mykeenen leijonaportti todistuksena. 

Mykeeneläinen kulttuuri tuhoutui väkivaltaiseen mullis- 
tukseen, jonka uuden, alkukantaisella asteella pysyneen kreikka- 
laisen heimon maahan tunkeutuminen luultavasti aiheutti. 
Kysymyksessä on ns. doorilainen vaellus, joka hävitti aikaisem- 
man korkeatasoisen sivistyksen. Missä määrin myöhemmässä 
kehityksessä kaikesta huolimatta on havaittavana aineksia tästä 
tuhotusta kulttuurista, on kysymys, johon tutkimuksen nykyi- 
sellä asteella ei vielä voida antaa tyhjentävää vastausta. Jotakin 
kai täytyi kadonneesta kulttuurista säilyä, mutta yksityisiä 
piirteitä on melkein mahdoton osoittaa. Okkonen viittaa teok- 
sessaan Antiikin taide» siihen, että saviastiataiteen yleiset tek- 
nilliset keinot, ruskeanmusta kiiltoväri ja astiain yleinen muo- 
toilu ovat eräänä esimerkkinä jatkuvaisuudesta. Hän jatkaa: 
»Arkkitehtuurissa ja ornamentiikassa on kiinteämpiä tai höl- 
lempiä yhdysteitä. Mutta erikoisesti on korostettava muoto- 
tunteen sukulaisuutta, jonka rinnalla konkreettiset yhteydet 
vaikuttavat vähempiarvoisilta. Mykeeneläisyys kuuluu jo 
antiikin taidekehityksen alkuun ja varsinaisen helleenisen tai- 
teen tyyliluonne on suurelta osalta mykeeneläisyyden loogil- 
lista jatkoa.» 

Itse asiassa Kreikan arkaainen taide aloittaa jokseenkin 
alusta. Eräät tutkijat ovatkin sitä mieltä, että mykeeneläisen 
kulttuurin täydellinen tuhoutuminen oli kreikkalaisten itsenäi- 
sen taidekehityksen kannalta onnellista. Jos mykeeneläiset 
perinteet olisivat elimellisesti jatkuneet, kreikkalainen taide 
kenties ei olisi saanutkaan sitä kauttaaltaan itsenäisen tyyli- 
tajun leimaamaa omaperäisyyttä, joka klassillisen kauden tuot- 
teille on ominainen. Tällaiseen otaksumaan sisältyy jonkin ver- 
ran spekulaatiota, joka menee kokemusperäisesti todennetta- 
vissa olevien väitteiden ulkopuolelle. Mutta ei voida kieltää 

mahdollisuutta, että mykeeneläisellä perinnöllä, jos sitä suu- 
ressä määrässä olisi säilynyt, olisi voinut olla kehitystä kah- 
lehtiva vaikutus. 

Arkaaisen tyyli-ihanteen Okkonen määrittelee seremonialli- 
seksi, aristokraattiseksi ja eetilliseksi. »Siinä yhtyy kaukaa 
geometriselta kaudelta periytynyt kuri ja itämainen traditio- 
naalisuus uuteen, tyrannihovien ja porvari-edistyksen luomaan 
muotokulttuuriin. Arkaainen tyyli-ihanne on kasvanut julki- 
suuden tunnossa ja sen ilmaukset ovat tarkoitetut näytteille 
panoa varten, siitä niiden ylhäisen jännitetty ryhdikkyys, 
enemmän tai vähemmän sovinnainen ulkoasu.» Klassillinen tyyli 
taas perustuu arkaaista aikaa seuranneena kautena tapahtunee- 
seen taiteen uudistumiseen »rohkean luonnontutkimuksen, 
tasapainoisen varmuuden, heroisen liikuntajännityksen mer- 
keissä».  Jalossa klassillisuudessa tapahtuu näiden aatteiden 
kohoaminen ikäänkuin ideaalisemmalle tasolle. Tapahtuu vapau- 
tuminen ja seestyminen, ja ylevä jumaluuden tunto yhtyy esteet- 
tiseen käsitykseen. »Platon on nuoruudessaan saanut perinnök- 
seen tämän suuren ajan hengen, kun hän puhuu kauneuden 
säteilyvoimasta ja hohtavista näkökuvista ja kun hän lausuu, 
että kauneus säteilee kirkkaimmin yhtyneenä totuuteen ja 
hyvyyteen.» 

Hellenistisen aikakauden taiteessa kehittyy sitten tyyli, 
jota klassillisuuteen verrattuna voisi nimittää barokiksi. Sen 
mestarinäyte on Pergamonin alttari, jonka korkokuvissa ilme- 
nevät klassillisen taidekauden ihanteille täysin vastakkaiset 
pyrkimykset. Klassillisen rauhallisuuden sijaan on tullut 
»kukkuroitu ilmehikkyvs». Pyrkimystä ilmeikkyyteen on sit- 
temmin myös havaittavissa, tosin realistisin keinoin toteutet- 
tuna, monissa roomalaisen kuvanveistotaiteen henkilökuvissa. 
Roomalaisella taiteella kreikkalaiseen verrattuna oli yleensä 
kuitenkin viileämpi sävy, joka vastasi roomalaisen luonteen 
perusominaisuuksia. 

Näissä viittauksissa antiikin taiteen kehitykseen ja sen 
yhteydessä esiintyviin tieteellisiin kysymyksiin olen pitäytynyt 

Pergamonin alttari. Fntistettynä Berliinin museossa. 


Taidehistoria ja numismatiikku 





Kreikkalaisia hopearahoja. 


Lyötetty Sisilian siirtokunnissa. Vasemmalla Syrakuusan tetradrakma, 

jossa lähdenymfin Arethusan kuva. Oikealla Akragaan kaupungin 

dekadrakma, kuvana jokijumala ajamassa nelivaljakkoa. Molemmat 
n. 410 e. Kr. 


taidehistorioitsijan esitykseen. Antiikin taiteen historia on ala, 
jonka käsittelemiseen vaaditaan taidehistoriallista erikoiskoulu- 
tusta. Taideteoksista tehtävät havainnot, silloin kun ne koske- 
vat esteettistä arviointia, ovat luonteeltaan subjektiivisia. 
Mutta siitä riippumatta taidehistoria on kehittänyt tyylin ja 
tekniikan tutkimuksen niin teräväksi, että jonkin teoksen ase- 
man taiteen kehityksessä asiantuntija voi joltisenkin varmasti 
määrätä. Taiteen kehitys on antiikin perusteellisimmin tutkit- 
tuja aloja. Mutta ratkaisemattomia probleemeja on yhä, ja 
löytöjen ja kaivausten johdosta alati lisääntyvä aineisto asettaa 
uusia kysymyksiä. Yleinen taidehistoriallinen tutkimus ja 
taidekäsitysten muuttuminen muuttaa myös suhtautumista 
antiikin taiteen ilmiöihin. 

Suomalaisilla tutkijoilla ei ole ollut sanaansa sanottavana 
tällä antiikin kulttuurin tutkimuksen erikoisalalla. Meillä ei ole 
museoita, joissa voitaisiin perehtyä antiikin taiteen alkuperäis- 

Roomalaisia kuparirahoja. 


Vasemmalla keisari Caligulan lyöttämä sestertius vuodelta 40 t. 41 
j. Kr. Pietas jumalatar istumassa. Oikealla Hadrianuksen sestertius, 
jossa keisarin kuva, luultavasti vuodelta 119 j. Kr. 


tuotteisiin, ja kunnollisia jäljennöksiäkin on maassamme vain 
vähän. Sitä merkittävämpää on, että eräällä taidehistoriaan 
liittyvällä tutkimusalalla, numismatiikassa eli raha- 
tieteessä, suomalainen tiede on antanut huomion arvoisen 
lisän kansainväliseen tutkimukseen. Lauri O. Th. Tudeerin 
teos »Die Tetradrachmenprägung von Syrakus in der Periode 
der signierenden Künstler» (1912) on perusteellisen tyón ja tar- 
kan huomiokyvyn sekä hyvän koulutuksen tulos. Numisma- 
tiikalla on merkitystä paitsi taiteellisten tyylipyrkimysten 
selvittämisessä myöskin sen johdosta, että se muodostaa antii- 
kin historian korvaamattoman tuen. Moni poliittisen historian 
seikka saa valaisua rahoihin lyödyistä kuvista ja kirjallisista 
merkinnöistä. Useiden antiikin henkilöiden muotokuva on niin 
ikään tunnettu vain rahoista. Esimerkkinä rahojen historialli- 
sesta merkityksestä mainittakoon, että keisari Hadrianuksen 
matkareittejä on voitu todeta hänen eri pysähdyspaikoissa lyöt- 
tämiensä rahojen perusteella ja että 3. vuosisadan sekasortoisen 
ajan vastakeisarien esiintymisen kronologia perustuu huomatta- 
valta osalta heidän lyöttämiensä rahojen antamaan todistukseen. 

Klassillinen arkeologia on yhteisnimi kaikelle antiikkiin 
kohdistuvalle tutkimukselle, joka perustuu säilyneisiin ihmis- 
käsin muovailtuihin esineisiin. Näin käsitettynä siihen kuuluu 
taidehistoriakin, vaikka kuvaamataiteen henkisen puolen kehi- 
tyshistoria onkin sangen kaukana alkuperäisestä arkeologi- 
sesta lähtökohdasta. Ahtaammassa merkityksessä klassillisen 
arkeologian piiriin kuuluu kaivausten suorittaminen ja tehty- 
jen löytöjen yksityiskohtainen tulkinta. Laajempien yhteyksien 
selvittäminen, varsinkin milloin on kysymyksessä historiallisen 
ajan esineet, menee jo arkeologisen tutkimuksen puitteiden 
ulkopuolelle, On näet muistettava, että klassillisen arkeologian 
ala käsittää sekä esihistoriallisen että historiallisen ajan muisto- 
merkit. Fsihistoriallisten olosuhteiden selvittämisessä arkeo- 
logeilla on melkein yksinomainen sananvalta, kun taas historial- 
lisen ajan ilmiöihin arkeologia antaa ainoastaan lisävalaistusta 
kirjallisten lähteiden välittämiin perustaviin tietoihin. Mutta 
silti historiallisen ajan muistomerkkeihin kohdistuvalla tutki- 
muksella ei ole pelkästään yleisen historiallisen tutkimuksen 
aputieteen luonne. Esineillä on sen lisäksi oma historiansa: 
Taideteosten historia muodostaa taidehistorian, rahojen historia 
numismatiikan, rakennusten historia rakennushistorian. Nämä 
erikoisalat ovat kiinteässä yhteydessä kulttuurihistoriaan ja 
ovat sen osia, mutta niiden merkitys ei ole yksistään siinä, että 
ne avustavat yleisten sivistyshistoriallisten johtopäätösten 
tekemistä. Niillä on itsenäinen merkityksensä määrätyn kult- 
tuuri-ilmiön kehityksen selvittäjinä. 

Järjestelmällisiin kaivauksiin perustuvalla tutkimuksella on 
antiikin kulttuurin kehityksen selvittämisessä ollut tavaton 
merkitys. Kaivaukset ovat paljastaneet mykeeneläisen kulttuu- 
rin, josta aikaisemmin ei ollut muuta tietoa kuin Homeroksen 
runojen epämääräinen todistus, kaivaukset ovat Kreetan saa- 
rella näyttäneet tämän kulttuurin säteilykeskuksen, helleeni- 
sen maailman uskonnollisissa keskuksissa, Delfoissa, Olympiassa 
ja Deloksen saarella toimitetut kaivaukset ovat antaneet 
olennaisia lisiä ei ainoastaan Kreikan uskonnon ja taiteen, 
vaan koko kreikkalaisen kulttuurin historiaan, kaivaukset ovat 
tuoneet päivänvaloon Pompejin ja Ostian kaupungit antiikki- 
sessa asussaan ja monen monissa muissa paikoissa suoritetut 
kaivaukset ovat tuoneet valaistusta lukemattomiin antiikin 
kulttuurin yksityisseikkoihin. Mainittakoon vielä vain eräässä 
hellenistisen ajan sivistyskeskuksessa Vähän-Aasian Pergamo- 
nissa toimitetut kaivaukset. Jiman kaivauksia meillä ei olisi 
lähimainkaan niin täydellistä kuvaa antiikin kulttuurista kuin 
meillä nykyisin on. Mitä tulee erityisesti antiikin historialli- 
seen ajanjaksoon, on huomattava, että kaivaukset ovat saatta- 
neet ilmoille myös runsaan määrän piirtokirjoituksia, joilla on 
historiantutkimukselle ensi käden lähteinä erittäin suuri merki- 
tys. Kaivausten avulla on roomalaisen sivistyksen luonteesta 
laajan valtakunnan eri äärillä voitu saada käsitys, jota muulla 
tavoin täydentämällä tiede voi luoda elävän kuvan maakun- 
tienkin kulttuurioloista. Mainittakoon tässä yhteydessä, että 
Etelä-Venäjällä suoritetut kaivaukset ovat mitä mielenkiin- 
toisimmalla tavalla valaisseet Mustan meren pohjoisrannan 
kreikkalaisten siirtokuntain elämää ja vaiheita. 

Kaivauksissa ei tietenkään yleensä saada esille rakennuksia, 
jotka olisivat säilyneet suhteellisen ehjinä, niinkuin Pompejin 
tai Ostian rakennukset. Tavallisesti rakennukset ovat tuhoutu- 
neet niin, että ainoastaan perustus ja sen lisäksi ehkä permanto 
on paljastettavissa. Arkeologinen tutkimus kykenee kuiten- 
kin säilyneiden osien avulla rekonstruoimaan rakennuksen 
sellaisena kuin se aikoinaan on ollut pystyssä. Useasti havai- 

taan, että samalla paikalla aikaisemmin on ollut toinen raken- 
nut, jonka perustukset ovat myöhemmän rakennuksen alla. 
Tällainen toteamus antaa arvokkaita kulttuurihistoriallisia 
viitteitä. Klassillinen arkeologia onkin kehittänyt menetel- 
mänsä niin hienoiksi ja varmoiksi, että näennäisesti vähäpätöi- 
sistä seikoista voidaan tehdä laajakantoisia johtopäätöksiä. 
Asutuksen historiaa voidaan seurata vuosisadasta toiseen. Koko- 
naisten kaupunkien rakennushistoria voidaan täten selvittää. 
Arkeologisten kaivausten perusteella on näin voitu muodostaa 
konkreettinen käsitys siitä, kuinka Rooma vähitellen pienestä 
yhteiskunnasta kasvoi suureksi maailmankaupungiksi. Mitä 
yllättäviä löytöjä kaivauksissa voidaan tehdä, nähdään esim. 
siitä, että raivaamalla pois keskiaikaisia rakennuslisiä on vielä 
tämän sukupolven aikana saatu keskeltä Roomaa paljastetuksi 
keisari Trajanuksen aikainen kauppahallirakennus jotenkin 
ehjänä alkuperäisessä asussaan sekä sen lisäksi ylempänä mai- 
nitsemamme osittain viisikerroksinen antiikkinen asuinrakennus. 

Antiikin kulttuurin jäännöksiä alettiin kaivausten avulla 
etsiä jo 18. vuosisadan lopulla. Mutta aluksi pyrittiin täten 
ensi sijassa pääsemään käsiksi yksityisiin taide-esineisiin eikä 
kiinnitetty huomiota siihen kulttuurikerrokseen, joka kaivauk- 
sissa paljastui. Vasta viime vuosisadan lopulla kaivausmene- 
telmät kehittyivät sellaisiksi, että kaikinpuoliset tarkat havain- 
not kävivät mahdollisiksi. Voimakkaan sysäyksen kaivausten 
toimittamiseen kreikkalaisen kulttuurin tärkeimmissä pesä- 
paikoissa antoivat innostuneen saksalaisen harrastelijan Hein- 
rich Schliemannin vista 1870 lähtien Troiassa, Mykeenessä, 
Boiotian Orkhomenoksessa sekä Tirynsissä suorittamien kai- 
vausten yllättävän runsaat ja merkitykselliset tulokset. Sen 
jälkeen on yhä paremmin varmistetuin menetelmin kaivettu 
kreikkalaisen ja roomalaisen kulttuurin jäännöksiä eri puolilla 
antiikin maailmaa. Työhön ovat osallistuneet kaikki suuret 
sivistyskansat, ennen kaikkea saksalaiset ja englantilaiset, 
mutta sittemmin myös amerikkalaiset. Myöskin ranskalaisten 
ja italialaisten suorittamat kaivaukset ovat tuottaneet erittäin 

merkittäviä tuloksia. Viime vuosikymmeninä ovat myöskin 
ruotsalaiset, ennen muita professori Axel W. Persson, menes- 
tyksellisesti ottaneet osaa mykeeneläisajan muinaisjäännösten 
kaivaustoimintaan. Kuinka merkillisiä seikkoja täten vielä 
saattaa paljastua, ilmenee siitä, että v. 1939 kaivettiin Kreikan 
mantereelta, Homeroksen Nestor sankarin Pylos kaupungista, 
useita satoja kreetalaista kirjoitusta sisältäviä mykeeneläis- 
ajan savitauluja. Ne osoittavat, että kirjoitustaito — päin- 
vastoin kuin tähän asti oli otaksuttu — oli mykeeneläisaikana 
Kreikan mantereellakin käytännössä. Tämä tosiasia vierittää 
tieteen selvitettäväksi uusia kysymyksiä, joita ei vielä ole 
kyetty ratkaisemaan. Ja yhä on maan povessa mittaamaton 
määrä antiikin muistomerkkejä odottamassa nostajaansa. 
Klassillisella arkeologialla on muuhun arkeologiseen tutki- 
mukseen verrattuna se etu, että kronologisten ajanmääräysten 
tekemiselle on riittävästi kiinnekohtia. Niinpä Pompejin raken- 
nukset ja esineet sekä niissä esiintyvät kirjoitukset ovat ymmär- 
rettävästi kaikki ajalta ennen vuotta 79 j. Kr., jolloin kaupunki 
tuhoutui. Ostian muinaisjäännökset taas yleensä ovat Rooman 
keisariajan ensimmäisiltä vuosisadoilta, joka oli kaupungin 
kasvu- ja kukoistusaikaa. Epävarmempia ovat tietenkin 
Kreikan mykeeneläisen ajan kronologiset toteamukset. Mutta 
nekin voidaan tehdä joltisellakin varmuudella niiden kiinne- 
kohtien perusteella, joita Egyptin kirjallisissa lähteissä esiinty- 
vät tiedot tarjoavat. Vaikeinta on löytää varmoja ajanlaskun 
perusteita Italian esihistoriallisten muinaisjäännösten sijoitta- 
miseksi oikealle paikalleen kronologisessa järjestelmässä. Senpä 
vuoksi ajasta, jolloin ns. italiset kansat, joihin latinalaisetkin 
kuuluivat, saapuivat Italian niemimaalle, ei ole päästy yhtä 
vakuuttavaan ja yksimielisesti hyväksyttyyn tulokseen, kuin 
on päästy kreikkalaisten saapumisesta Kreikkaan. 
Fsimerkkinä arkeologisin menetelmin mahdollisista erittäin 
laajakantoisista johtopäätöksistä mainittakoon paitsi sitä, minkä 
olemme todenneet mykeeneläisestä kulttuurista, että arkeo- 
logisen tutkimuksen avulla on voitu osoittaa oikeaksi antiikin 

kirjallisuudessa esiintyvä perintätieto, jonka mukaan etruskit 
saapuivat Italiaan meritse Vähästä-Aasiasta, Tätä tietoa oli- 
vat eräät nykyajan historioitsijat epäilleet, koska he pitivät 
kokonaisen kansan siirtymistä meritse mahdottomana. Arkeo- 
loginen tutkimus on kuitenkin osoittanut, että etruskilainen 
kulttuuri leviää nykyisen Toskanan rannikolta sisämaahan päin 
ulottuakseen lopulta pohjoiseen Alppiseuduille asti sekä etelään 
Kampaniaan saakka. Arkeologinen tutkimus siis vahvistaa 
historiallisissa lähteissä olevan tiedon todenperüisyyden. Kun 
lisäksi kielentutkimus osoittaa etruskin kielen jäännöksiä esiinty- 
vän Lemnoksen saarella Vähän-Aasian rannikolla ja kun etrus- 
kien kulttuurissa muutenkin on vähä-aasialaisia. piirteitä, voi- 
daan kysymystä etruskien siirtymisestä meritietä Italiaan 
pitää myönteisesti ratkaistuna. 

Klassillisen arkeologian tulokset ovat tärkeitä myöskin 
antiikin uskontojen kehityksen ja leviämisen valaisemisessa. 
Vaasimaalaukset ja niihin liittyvät kirjoitukset tahi vihkiesi- 
neissä olevat korkokuvat saattavat luoda paljon kirkkaampaa 
valoa moniin kansanuskon ilmiöihin kuin konsanaan kirjallisuu- 
den tuotteissa säilyneet tiedot. Antiikin uskonnonhistorialle 
näet on ominaista, että »virallisen» uskonnon rinnalla esiintyy 
kaikenlaisia uskomuksia, jotka ovat antaneet leiman tavallisen 
ihmisen suhtautumiselle yliluonnollisina pidettyihin voimiin. 

Erityisesti kreikkalaisesta uskonnosta puhuttaessa on huo- 
mattava, ettei minään aikana ollut olemassa yleisesti omaksut- 
tua uskontoa, vaan että uskonnolla oli hyvin suuressa määrässä 
paikallinen luonne. Kukin kaupunkivaltio palvoi ensi sijassa 
omaa nimikkojumalaansa ja noudatti omia palvontamenojaan. 
Se olympolainen jumalayhteiskunta, joka tarkoin määrättyine 
arvojärjestyksineen esiintyy Homeroksen runoissa, on suurelta 
osalta runollisen mielikuvituksen luomaa eikä sillä ole perus- 
tusta kreikkalaisessa kansanuskossa. Viimeksi mainittu säi- 
lytti vielä kauan monia primitiivisiä piirteitä, joita Homerok- 
sen runoissa ei enää lainkaan esiinny. Kreikkalaiseen uskon- 
toon kohdistuvan tutkimuksen täytyy kiinnittää huomiota sekä 
eri valtioiden viralliseen jumalainpalvelukseen että sen rinnalla 
aina eläneeseen kansanuskoon. 

Olympon jumalat, sellaisina kuin he esiintyvät Homeroksen 
runoissa ja sellaisina kuin kreikkalaiset kuvanveistäjät heidän 

piirteensä muovaavat, ovat korkealle tasolle ja kuolemattomuu- 
teen korotettuja ihmisen kaltaisia olioita. Sellaisiksi jumalat 
oli kehittänyt se valistunut kreikkalainen henki, joka 800- 
luvulta lähtien e. Kr. oli saanut jalansijaa varsinkin Vähän- 
Aasian varakkaissa kaupunkiyhteiskunnissa. Alkujaan samat 
jumalat olivat olleet luonnonvoimia, jotka osittain oli kuviteltu 
eläimen muotoisiksi tai joiden uskottiin henkilöityvän jossakin 
eläimessä. Niinpä viittaavat eräät seikat siihen, että myöhem- 
min niin loistava jumalatar Pallas Athene alkujaan oli jumala- 
olentona pidetty pöllö. Pöllö esiintyy sittemmin Pallas Athenen 
vertauskuvana, mutta aikaisemmin sama pöllö on ollut juuri 
Pallas Athene jumalatar itse. Ylijumala Zeus on vanha indo- 
eurooppalainen taivaan jumala, ainoa varsinainen jumalaolento, 
jonka kreikkalaiset ovat perintönä tuoneet mukanaan saapues- 
saan Kreikkaan. Mutta tarut, joissa Zeus esiintyy härän muo- 
toisena, näyttävät todistavan, että Zeusta — ilmeisesti itämai- 
sen vaikutuksen johdosta — myös on palvottu härkänä. Härän 
muodossa esiintyy useasti koko antiikin ajan Dionysos, kun taas 
Apolloa on palvottu sutena, Poseidonia hevosena jne. Zeusta 
lukuun ottamatta kreikkalaiset ovat omaksuneet kaikki muut 
jumalansa vasta Kreikkaan saavuttuaan. Osa on varmaan saatu 
siltä kantaväestöltä, joka asui Kreikassa ennen kreikkalaisia 
ja johon nämä sekaantuivat. Osa on otaksuttavasti saatu kree- 
talaisesta kulttuurista, osa taas Vähän-Aasian ja Traakian kan- 
soilta. Kun jumalien palvominen eläinten muodossa oli Etu- 
Aasian ja Egyptin uskonnoissa yleistä, osoittavat eläimen muo- 
toiset jumalat kreikkalaisten aikaisin saamia kulttuurivaikut- 
teita. Myöskin sekamuotoiset jumalaolennot, sellaiset kuin 
kreikkalaisessa tarustossa esiintyvät kentaurit ja pukinjalkai- 
nen luonnonhaltija Pan, ovat todistuksena vieraasta vaikutuk- 
sesta kreikkalaiseen uskontoon. Uskottavasti myöskin kreikka- 
laisten käsitykset manalan varjoelämästä ovat Ftu-Aasian 
uskonnoista saatua lainaa. 

Mutta kuinka suuressa määrässä kreikkalaiset tälläkin henki- 
sen elämän alalla kykenivät itsenäisesti muovaamaan vastaan 

ottamansa vaikutteet, ilmenee jo verrattaessa Homeroksen 
valoisaa jumalamaailmaa idän raskaisiin ja synkkiin uskon- 
nollisiin kuvitelmiin. Mainitakseni vielä esimerkin: Fi voi 
käsittääkseni tulla muuhun tulokseen, kuin että kreikkalaisten 
rakkauden jumalatar Afrodite on alkujaan sama kuin Etu- 
Aasian suuri hedelmällisyyden jumalatar Astarte, vaikka kreik- 
kalaisen jumalattaren nimi ei olekaan kielellisesti yhdistettä- 
vissä seemiläiseen nimeen. Mutta vaikka Afrodite näin onkin 
seemiläisiltä omaksuttu jumaluus, niin on aivan tavaton ero 
niissä mielikuvissa, joita kreikkalaiset liittivät henkistyneeseen 
rakkauden personoitumaan, ja niissä, joita Kaksoisvirran maan 
asukkaat yhdistivät aistillista himoa personoivaan, hekumalli- 
sin menoin palvomaansa jumalattareen. 

Kreikkalaisella kansanuskolla, joka säilyi virallisen valtion 
uskonnon rinnalla, oli, niinkuin jo huomautimme, alkukantai- 
sempi luonne. Uskottiin pahoihin henkivoimiin, demoneihin, 
jotka uhkasivat ihmistä varsinkin hänen elämänsä tärkeinä 
hetkinä, syntymän tapahtuessa tai häitä vietettäessä. Näitä 
voimia vastaan oli suojauduttava erilaisin taikakeinoin. Usko- 
mukset olivat siis samanlaatuisia kuin ne, joita tavataan kai- 
killa kansoilla, jäännöksinä nykyisten sivistyskansojenkin pii- 
rissä. Antiikin uskonnollisten käsitysten tutkimuksella on jo 
tästä syystä yhtymäkohtia uskonnonhistorian yleisiin kysy- 
myksiin. Sellaisia yhtymäkohtia on lisäksi esim. sielu-uskossa 
ja vainajain henkien palveluksessa samoin kuin kasvullisuuden 
edistämiseen liittyvissä uskomuksissa ja tavoissa. Antiikin 
kansojen uskonnollisiin käsityksiin kohdistuva tutkimus tar- 
joaa yleiselle uskonnontutkimukselle merkittävää tukea erit- 
täinkin sen vuoksi, että siinä voidaan seurata uskonnon kehi- 
tystä alkukantaiselta asteelta korkeampiin muotoihin. Englanti- 
lainen tutkija J. G. Frazer on laajassa uskonnonhistoriallisessa 
teoksessaan »Ihe Golden Bough» (»Kultainen oksa») ottanut 
lähtökohdakseen eräitä antiikin uskonnollisia tapoja ja niiden 
pohjalla, suurta etnologista vertailuaineistoa käyttäen, selvittä- 
nyt eräitä kansanuskoon liittyviä yleisiä peruskysymyksiä. 

Tämä teos, jota voitaneen pitää tämän vuosisadan uskonnon- 
historiallisen tutkimuksen huomattavimpana tuotteena, on 
todistuksena herätteistä, joita antiikki voi tarjota yleiselle 
uskontotieteelle. 

Antiikin uskontojen tutkimuksella on kuitenkin päämerki- 
tyksensä osana antiikin kulttuurihistoriaa. Uskonto on tärkeä 
osa jokaisen kansan kulttuuria, ja sen vuoksi antiikin kulttuu- 
rin olemuksen ymmärtäminen edellyttää myös sen piirissä 
esiintyneiden uskonnollisten käsitysten selvittämistä. On hah- 
moteltava virallisten valtion uskontojen kehitys sekä paljas- 
tettava sen rinnalla kansassa liikkuneet uskonnolliset virtauk- 
set. On tutkittava jumalaistarusto sekä sen yhteydet jumalien 
palvontaan. Kreikkalaisen uskonnon historiassa on mykeene- 
läisellä ajalla ilmeisesti ollut perustava merkitys, vaikka emme 
voikaan silloin vallinneista oloista muodostaa selvää käsitystä. 
Uskonto »kreikkalaistui» sitten yhä enemmän, syntyi osittain 
runoilijain mielikuvituksen tuotteena olympolainen jumala- 
maailma, joka sellaisenaan ei pohjautunut kansan keskuudessa 
vallitseviin käsityksiin. Mutta Homeroksen runojen arvovalta 
levitti tätä valoisaa jumalakäsitystä yhä laajemmalle, ja taitei- 
lijain tuotteet tekivät sen mukaiset loistavat jumalahahmot 
vähitellen kansanomaisiksi. Kuitenkaan kaikki sivistyneistön- 
kään jäsenet eivät tunteneet saavansa tyydytystä uskonnolli- 
selle kaipuulleen tästä valtavirtauksesta. Jonkinlaista palautu- 
mista mystillisen ajattelun jalostaman kansanuskon pohjalle 
merkitsevät ns. mysteeriouskonnot, joihin liittyi salatietoa ja 
salaisia vihkimysmenoja. Näiden luonteesta meillä ei ole selvää 
käsitystä, mutta otaksuttavasti niihin on sekaantunut itämai- 
sia vaikutteita. Näistä on todistuksena se, että erityisesti ns. 
orfilaisessa mysteeriouskonnossa esiintyy käsitys ihmistä tuone- 
lassa kohtaavasta rangaistuksesta. Sellainen usko oli kreikkalai- 
sille alunperin vieras. Mysteeriomenoihin osallistuneet uskoivat, 
että heitä kuoleman jälkeen odotti parempi kohtalo kuin muita. 
"Tämä on selvästi itämainen piirre, joka sittemmin kristinuskossa 
sai laajakantoisen merkityksen. 

Etu-Aasiaa ja Egyptiä ei ole syyttä sanottu uskontojen 
kehdoksi. Sieltä virtasi kreikkalaiseen maailmaan hellenistisenä 
aikana yhä uusia palvonnan kohteita: Egyptiläiset jumalat Isis, 
Sarapis ja Osiris, Vähän-Aasian suuri jumalaäiti Kybele sekä 
vihdoin iraanilainen auringon jumala Mithra, jolla sittemmin 
keisariaikana kaikkialla Rooman valtakunnassa oli niin run- 
saasti palvojia, että 3:lla vuosisadalla j. Kr. näytti epävarmalta, 
kumpi uskonto, Mithran vaiko Kristuksen, selviytyisi voittajana 
ihmisten sielusta käydyssä kamppailussa. Länteen päin leviä- 
vistä uskonnoista osoittautui kuitenkin voitollisimmaksi kris- 
tinusko, joka sekin oli syntynyt uskontojen kehdossa. Ennen 
antiikin ajanjakson päättymistä se oli tullut yksin vallitsevaksi 
koko suuressa Rooman valtakunnassa sekä levittänyt mahtinsa 
valtakunnan rajojen ulkopuolellekin Germaniaan, Parthiaan 
ja Etiopiaan. Mitkä syyt vaikuttivat kristinuskon voittokul- 
kuun, on antiikin kulttuurihistorian ja erityisesti uskonnon- 
historian selvitettävä. Kristillisen katsantokannan mukaisesti 
ratkaiseva tekijä tietenkin oli kristinuskon totuusarvo. Mutta 
historiallisen tutkimuksen on ymmärrettävästi etsittävä muita 
syitä siihen, etteivät vanhat uskonnot kyenneet pitämään puo- 
liaan kristilliselle opille, vaikka valtiovalta oli kahden ja 
puolen vuosisadan ajan niiden vankkana tukena. Myöskin 
kristinuskon synty ja kehitys, mikäli ei ole kysymys dogmaatti- 
sella pohjalla liikkuvasta puhtaasti teologisesta tutkimuksesta, 
kuuluu antiikin uskonnonhistoriallisen tutkimuksen piiriin. 
Eräiden kristinuskon peruspiirteitten voidaan katsoa kasvaneen 
elimellisesti hellenistiseltä kulttuuripohjalta. Eikä kukaan voi 
kieltää sitä, että kreikkalainen ajattelu on huomattavasti vai- 
kuttanut kristillisen oppirakennelman luomiseen varsinkin 
sellaisena, kuin se esiintyy katolisessa kirkossa. 

Roomalaisella uskonnolla oli siitä lähtien, kun se esiintyy 
nähtävänämme, selvästi synkretistinen leima. Jo varhaisina 
aikoina roomalaiset olivat omaksuneet monia uskonnollisia käsi- 
tyksiä etruskeilta, joiden vaikutus roomalaisten, samoin kuin 
muitten ns. italisten kansain varhaiskulttuuriin muutenkin 

on ollut huomattava. Sittemmin kreikkalainen uskonto melkein 
kokonaan peitti roomalaisten vanhan uskonnon. Omaksuttiin 
kreikkalaisten ihmisen kaltaiset jumalat, jotka samastettiin 
aitoperäisten roomalaisten jumalien kanssa. Sen johdosta on 
monesti erittäin vaikeata erottaa, mikä roomalaisten uskon- 
nossa on yhteistä omintakaista perintöä, mikä taas kreikkalaista 
vaikutusta. Niinpä Fustel de Coulanges ylempänä mainitussa 
kuuluisassa teoksessaan käsittelee aito roomalaisena sellaistakin 
aineistoa, jolla on selvä kreikkalainen luonne. Tutkimuksen 
tehtävänä on tässä, niin kuin muitakin Rooman kulttuurin 
ilmiöitä tarkasteltaessa, erottaa omintakeinen lainatusta ja 
muodostaa kuva roomalaisten alkuperäisestä uskonnosta sel- 
laisena kuin se oli ennen vieraiden vaikutteiden omaksumista. 
Tällöin havaitaan, että roomalaisten uskonnolla alkujaan on 
ollut suuressa määrin talonpoikainen luonne. Roomalaiset oli- 
vat maanviljelijäkansaa, ja vanhinta kerrosta heidän uskon- 
nossaan edustavat maatalouteen liittyvät uskomukset. Siitä 
johtuu, että arvaaliveljeskunnalla, »peltoveljillà» oli rooma- 
laisten palvontamenoissa tärkeä sija. Maan kasvuvoiman 
edistämistä on alunperin tarkoittanut myöskin augurien toi- 
minta, vaikka nämä sittemmin olivatkin muuttuneet ennus- 
papeiksi. Tämä on voitu osoittaa osaksi kielellisillä perusteilla, 
koska nimi augur ehdottomasti on johdannainen verbivarta- 
losta aug-, joka merkitsee ylisätän, »enentáá», osaksi taas asia- 
syillä, kun augurien tehtävänä vielä keisariaikanakin oli rukoilla 
menestystä Rooman kansalle. Ennuspapin tehtävä oli heille 
siirtynyt sen johdosta, että maanviljelyksen edistämistä tar- 
koittavat taiat edellyttivät ilmanennustustaitoa. Näin joutui 
augurien toimintapiiriin taivaan merkkien ja lintujen käyttäy- 
misen tarkkailu. 

Myöhempi roomalaisen uskonnon kehitys liittyy elimelli- 
sesti hellenistisen ajan yleiseen uskonnolliseen kehitykseen. 
Samat jumaluudet, jotka itämailta levittivät vaikutustaan kreik- 
kalaiselle kulttuurialueelle, saivat jalansijaa myöskin Rooman 
valtakunnan länsiosassa. Täällä ne kohtasivat vielä vähäisem- 

pää vastarintaa, koska roomalaisella valtionuskonnolla oli kan- 
sassa suhteellisesti heikot juuret. 

Antiikin uskonnonhistoriaa ovat eräät suomalaiset tiedemie- 
het tutkimuksissaan käsitelleet. Ennen muita on mainittava 
Edv. Rein, joka useissa huolellisissa ja luotettavissa tutkimuk- 
sissa valaisi tarustollisiin perinteisiin liittyviä kysymyksiä sekä 
eräitä kreikkalaisen ja roomalaisen uskonnon erikoispiirteitä. 
Tämän esityksen kirjoittaja on osoittanut augurien alkuperäi- 
sen tehtävän ja valaissut eräitä kasvuvoimaan liittyviä rooma- 
laisten uskomuksia. Alkujaan uskonnollisten juhlien yhtey- 
dessä, mutta sittemmin muissakin juhlatilaisuuksissa toimeen- 
pantuja näytäntöjä on ansiokkaasti ja perusteellisesti tutkinut 
H. F. Soveri. 

Kreikkalaisten ihmeellisin saavutus on epäilemättä heidän 
filosofiansa. Tällöin ei ensi sijassa tarvitse ajatella sitä, että 
he laskivat perustuksen täysin pyyteettömälle, tieteelliselle 
luonnon ja ihmisen tutkimiselle, vaan sitä, että he kykenivät 
vapautumaan myytillis-uskonnoilisen maailmankuvan muo- 
dostamista kahleista. Se oli suurteko, jonka vertaista ei ole 
ihmishengen kehityksessä. Sillä merkitsihän ratkaisevaa askelta 
inhimillisen kehityksen taipaleella, että kyettiin näkemään 
kaikessa luonnontapahtumisessa persoonattoman, abstraktisen 
periaatteen toteutuminen. Sen avulla vasta kävi mahdolliseksi 
luonnon vallitseminen, jonka länsimainen ihminen sittemmin 
vuosituhansien jälkeen on voinut saattaa viimeisiin johto- 
päätöksiinsä. Luonnonlakien etsiminen luonnosta itsestään 
olettamatta yliluonnollisten voimien vaikutusta on kreikkalai- 
sen hengen kaikkein arvokkain jälkimaailmalle jättämä perintö. 
Sen merkitystä korostaa hehkuvalla innolla roomalainen Lucre- 
tius runoelmassaan maailmankaikkeudesta: Ei tarvitse pelätä 
kuolemaa, sillä kreikkalainen ajattelu on todistanut, että 
kaikki olevainen on muodostunut atoomeista, jotka kuolemassa 
palaavat toisiin yhteyksiin. Mitään elämää kuoleman jälkeen ei 
voi olla olemassa, eikä siis myöskään tuonpuoleisia rangaistuksia 
tai palkintoja. Rationaalisuuden profeettana Lucretius edustaa 
antiikin parhaita älyllisiä perinteitä. 

Vähän-Aasian Miletoksessa eläneiden luonnonfilosofien ajat- 
telu on suorittanut luonnonselityksen alalla perustavaa laatua 

olevan Lyön. On merkillistä, kuinka pitkälle ajattelu saatet- 
tiin kehittää jo sellaisena aikana, jolloin kieli oli vielä filosofisiin 
tarkoituksiin aivan riittämätön ja täydellisesti sidottu konkreet- 
tiseen esinemaailmaan. Ei voida kylliksi ihailla Anaksimandrok- 
sen luonnon rakenteen selittämiseksi luomaa järjestelmää, joka 
on rakennettu sen ajan puutteellisin ajatusvälinein. Mielikuvi- 
tuksellisten maailmanluomistarujen sijaan hän asetti luonnon- 
tieteellisiin käsityksiin perustuvan opin maailman synnystä ja 
kehityksestä. Hän ei käyttänyt selitysperusteena tiettyä alku- 
ainetta, niinkuin hänen opettajansa Thales, vaan selitti, että 
valussa oli ääretön, josta kaikki on syntynyt ja johon kaikki 
taas palaa. Elimellisen elämän alkuna on ollut kosteus, ja ensim- 
mäiset elävät olennot ovat olleet kalojen tapaisia. Näistä ovat 
sitten korkeammat eläimet, myöskin ihmiset, vähitellen kehitty- 
neet, Anaksimandros siis hylkää täydellisesti käsityksen ihmis- 
suvun jumalallisesta alkuperästä ja esittää ajatuksia, jotka 
viittaavat kehitysoppiin. Merkitsee vähän, että hänen maail- 
manselityksensä kokonaisuutena on epäselvä ja puutteellinen. 
Pääasia on; että hän on viitonnut tietä myöhempien aikojen 
tyydyttävämmille oppirakennelmille. Näin pitkälle päästiin 
jo ensimmäisessä kreikkalaisessa filosofisessa teoksessa, joka 
julkaistiin! Sillä Anaksimandroksen tutkimus luonnon raken- 
teesta on ensimmäinen kirjana ilmestynyt filosofinen teos, 
kenties ensimmäinen kreikkalainen proosateos yleensäkin. 
Anaksimandros kuoli v. 547 e. Kr. 

Uudenaikaista luonnonselitystä edustivat sittemmin atoomi- 
opin perustajat Leukippos ja Demokritos, joista edellinen eli 5. 
vuosisadalla e. Kr. ja jälkimmäinen n. 450—360. He rakensivat 
täysin mekaanisen maailmanselityksen. Kaikki olevainen on 
kokoonpantu atoomeista, jotka ovat jakamattomia, häviämättö- 
miä, pienuutensa takia näkymättömiä osasia. Vaikka niitä ei 
voida nähdä, täytyy niiden olla eri muotoisia, suuruisia ja painoi- 
sia. Saman aineen atoomit ovat samanlaisia. Atoomit ovat ikui- 
sessä liikkeessä. Kaikki elämäkin on atoomien liikettä, myös- 
kin sielunelämä. Näin päädyttiin johdonmukaiseen materia- 

lismiin. Kreikkalaisen atoomiopin, jonka Epikuros myöhemmin 
omaksui luonnonselityksensä perustaksi, tunnemme yksityis- 
kohtaisimmin Lucretiuksen luonnonfilosofisesta oppirunoel- 
masta, jossa sitä esitetään vakaumuksen siivittämänä, vaikutta- 
vana julistuksena. Ajattelun tietä oli siis päästy samantapai- 
seen käsitykseen olevaisen rakenteesta, jonka uudenaikainen 
luonnontutkimus omaksui ja joka vasta aivan viime vuosina 
on saanut väistyä toisenlaisen selityksen tieltä. 

Sofistien ja Sokrateen vaikutuksesta ajattelu suuntautui 
ihmiseen ja hänen sielunelämäänsä. Syntyivát Platonin ja 
Aristoteleen suuret idealistiset oppijärjestelmät, joiden vaikutus 
ihmishengen ja inhimillisen kulttuurin kehitykseen on ollut 
valtava ja jotka yhä vielä ovat kaiken filosofisen tutkimuksen 
lähtökohtana ja perustana. Niiden sisältämiä aatteita ei ole 
ammennettu eikä voidakaan ammentaa tyhjiin, sillä niissä on 
varastoituna syvintä ja merkitsevintä, mitä ihmisajatus on 
luonut. Tässä ei tietenkään tule kysymykseen Platonin ja Aristo- 
teleen aatteiden ylimalkainenkaan tarkastelu. On vain tehos- 
tettava, että filosofisen tutkimuksen on aina palattava näihin 
suuriin klassikkoihin. Eikä se voi tapahtua pelkästään käännös- 
ten avulla, vaan tutkijan on kyettävä perehtymään niihin nii- 
den alkukielellä. Käännös ilmaisee tulkinnanvaraisissa koh- 
dissa kääntäjän käsityksen, jonka ei läheskään aina tarvitse 
olla oikea. Käännöksiin turvautuminen johtaa sen vuoksi 
sovinnaiseen tulkintaan, joka tietää tutkimuksen näivettymistä. 
Tieteellisen tutkimuksen sijaan tulee dogmaattinen usko välit- 
täjien erehtymättömyyteen, mikä lopulta merkitsee tutkimuk- 
sen täydellistä surkastumista. Siitä on jo merkkejä havaitta- 
vana niissä maissa, joissa klassillisten kielten tuntemuksen arvoa 
väheksytään. Elävän tieteen täytyy aina kyetä pääsemään 
lähteille. Se ei koskaan voi tyytyä kannettuun veteen. 

Myöskin sillà elämänkatsomusfilosofialla, joka kehittyi 
stoalaisen ja epikurolaisen koulukunnan piirissä, on suuri 
historiallinen merkityksensä. Molemmat nämä oppisuunnat 
ovat lainanneet nimensä tietyille hengensuunnille, jotka esiinty- 

vät kaikkina aikoina kaikissa kulttuuripiireissä. HKilosofisesti 
näihin koulukuntiin ei sisälly uutta eikä mullistavaa, mutta ne 
kiinnittivät huomiota cetillisiin kysymyksiin, so. koettivat 
osoittaa suuntaa, jota ihmisen elämässään olisi noudatettava. 
Varsinkin stoalaisuuden merkitys tuli, niinkuin ylempänä on 
mainittu, olemaan varsin suuri Rooman keisariajan kulttuuria 
humanisoivana tekijänä. Eräät stoalaisen filosofian edustajat, 
niinkuin Epiktetos ja filosofikeisari Marcus Aurelius, olivat epäile- 
mättä ihmiskunnan jaloimpia persoonallisuuksia. Fi myöskään 
voi sivuuttaa sitä, että jo Seneca stoalaisella pohjalla pyrki 
niuodostamaan roomalaisen hallitsijaihanteen, jota ohjaisi lem- 
peys ja itsehillintä. Hänen yrityksensä istuttaa nämä ominai- 
suudet kasvattiinsa keisari Neroon kuitenkin täydellisesti epä- 
onnistui. 

Usein puhutaan erityisestä antiikkisesta elämänkatsomuk- 
sesta vastakohtana kristilliselle tai nykyaikaiselle elämänkatso- 
mukselle. Tällöin unohdetaan, ettei ole ollut olemassa yhte- 
näistä antiikkista elämänkatsomusta. Suhtautuminen elämään 
ja yhteiskuntaan vaihteli antiikin ajanjakson eri kausina ja eri 
yhteiskuntaluokissa. Iloinen aistielämä ei suinkaan ollut koko 
antiikille ominainen piirre, niinkuin harhautuneesti usein kuvi- 
tellaan. Mysteeriouskonnot osoittavat, että iüisyyskaipuu oli 
antiikin ihmisessä saanut jalansijaa jo paljon varhemmin kuin 
kristinusko saapui sitä ruokkimaan. Myöskään klassillisen kau- 
den kreikkalaisille ei ollut ominainen yksistään sellainen aurin- 
koinen elämänilo, jonka monet uskovat heitä ympäröineen. 
Vielä vähemmän roomalaiset yleensä olivat huolettomia mässää- 
jiä Trimalkion tyyliin. Elämä on aina ja kaikkialla pohjaltaan 
ollut ihmisille vakava asia. Tosin voidaan yleispiirteisenä totea- 
muksena lausua, että »pakanallinen» antiikki oli vankemmin kiinni 
tämänpuoleisessa ja ajatteli vähemmän tuonpuoleista kuin 
kristillisen uskon omaksuneet kansat. Mutta kuinka moni yksilö 
lopulta antaa kristillisenkään käsityskantansa vaikuttaa toi- 
mintaansa? Niinpä on todennäköistä, ettei suhtautuminen elä- 
mään antiikin aikana suurestikaan eronnut siitä, mitä se tänään 

on ja huomenna on oleva. Kreikkalaisten ja roomalaisten etiikka 
sellaisena kuin se ilmeni käytännöllisessä toiminnassa on vielä 
kirjoittamatta. Varsinkin roomalaisten käytännössä sovelta- 
mien eetillisten periaatteiden tutkiminen olisi hedelmällinen 
tehtävä. Etiikan historiaan liittyy läheisesti kasvatusperiaat- 
teiden kehitys. Runoilijat ja filosofit loivat ihmisihanteen, 
jonka muodostamiseen kasvatuksen oli tähdättävä. Kreikka- 
laisen kansalaisihanteen muovautumista on yleisen hengen- 
kehityksen taustaa vasten selvittänyt Werner Jäger teoksessaan 
»Paideia» joka on ehkä etevin tällä vuosisadalla julkaistu 
kreikkalaista kulttuuria käsittelevä teos. 

Kulttuurin kehitys muovailee lakkaamatta oikeuskäsityk- 
siä, ja erityisesti on filosofisluontoisella ajattelulla ollut huomat- 
tava vaikutus oikeustapojen humanisoitumiseen. Näin voi- 
daan todeta tapahtuneen antiikinkin aikana. Filosofian vaikutus 
lainsäädäntöön on selvimmin nähtävissä Rooman keisariaikana, 
jolloin alkujaan perin ankarasävyinen roomalainen oikeus osit- 
tain stoalaisuuden vaikutuksesta sai lempeämpiä piirteitä. Sel- 
lainen kaikkien aikojen rikosoikeudelliseksi ohjeeksi muodostu- 
nut kuuluisa lause kuin vin dubio mitius» (epävarmassa tapauk- 
sessa lievempi tuomio») on todistuksena humaniteettioppien 
vaikutuksesta roomalaiseen oikeuteen. 

Oikeushistorian tehtävänä ei ole vain selvittää lainsäädän- 
nön kehitystä, vaan myöskin tutkia oikeuskäsitysten alkuperää 
ja muuttumista. Kreikkalaisen oikeuden vaikutus roomalai- 
seen on kiistämätön, ja perimätietokin jo viittaa siihen. Tutki- 
muksen on nyt selvitettävä, missä määrin kreikkalainen oikeus 
on saanut vaikutteita idästä. Siihen on tällä haavaa aivan 
toisenlaiset mahdollisuudet kuin vielä joitakin vuosikymme- 
niä sitten, sen jälkeen kun tämän vuosisadan alussa löydetty- 
jen babylonialaisten Hammurapin lakien lisäksi on tullut 
päivänvaloon Vähän-Aasian heettiläisten lakeja, jotka osoitta- 
vat yhtymäkohtia ensiksi mainittujen kanssa. Heettiläiset oli- 
vat indoeurooppalaista kansaa, joka vallitsi Vähää-Aasiaa 
n. vuosien 1800 ja 1200 välillä e. Kr. Kun kreikkalaisilla toden- 
näköisesti on ollut heettiläisiin kosketuksia, vaikkei sellaisista 

säilyneissä heettiläisissä teksteissä vielä tähän mennessä ole 
löydetty varmoina pidettäviä mainintoja, on itämaisten oikeus- 
käsitysten vaikutuspiiri tullut kreikkalaisten välittömään lähei- 
syyteen. Yksityiskohtaisen tutkimuksen asiana on osoittaa, 
mitä yhtäläisyyksiä kenties voidaan havaita olevan kreikkalais- 
ten ja babylonialais-heettiläisten oikeussäännösten välillä. Jos 
tutkimus johtaa myönteiseen tulokseen, on taas oleva tilaisuus 
todeta, miten itsenäisesti kreikkalaiset muovailivat ja kehitti- 
vät saamiaan kulttuurivaikutteita. Sillä summittainen yleis- 
tarkastelu ei paljasta minkäänlaista sukulaisuutta mainitse- 
miemme itäisten oikeuslähteiden ja kreikkalaisten oikeussään- 
nösten kesken. Viimeksi mainittujen laita on aivan toinen kuin 
Mooseksen lain, joka heti ensi silmäyksellä osoittaa riippuvai- 
suutensa babylonialaisesta oikeudesta. 

Keskeinen asema antiikin oikeushistoriassa on kuitenkin 
roomalaisella oikeudella. Sellaisena kuin se esiintyy vv. 528— 
534 j. Kr. toimitetussa Justinianuksen Corpus luris Civilik- 
sessä, se on vuosisatoja jatkuneen kehityksen tulos. Vaikka 
roomalainen oikeus alkuvaiheessa saikin vaikutteita kreikkalai- 
sesta, se sittemmin kehittyi täysin itsenäisesti oikeuskäytännön 
ja suurten lainoppineiden työn pohjalla. Siviilioikeuden perus- 
käsitteet ja yksityisoikeuden järjestelmä on roomalaisessa 
oikeudessa kehitetty asteelle, jota ei ole kyetty ylittämään. 
Yhä vielä käyvät kaikki kansat yksityisoikeuden käsiteopissa 
ja systematiikassa roomalaisten koulua. Roomalaisen yksityis- 
oikeuden yleispätevyys on ilmennyt siinäkin, että sitä on käy- 
tetty voimassa olevana oikeutena monissa maissa, Saksassa vielä 
tämän vuosisadan kynnykselle asti. Roomalaisiin oikeuslähtei- 
siin perehtymistä ei nykyaikainen oikeusoppinut voi laimin- 
lyödä. Mutta avain niiden ymmärtämiseen on latinan kieli. 
Eikä niitä voida historiallisesti tajuta syventymättä myös 
antiikin yleiseen kulttuurikehitykseen. 


LÄÄKETIEDE JA MATEMATIIKKA 


Useasti unohdetaan, että antiikki myöskin muiden tieteiden 
alalla on laskenut pohjan myöhemmälle kehitykselle. Iuullaan 
esim., että antiikin lääketiede oli peräti alkukantaisella ja kehit- 
tymättömällä tasolla. Niin ei kuitenkaan ole asianlaita, vaan 
kreikkalainen tutkimus oli jo oivaltanut monta seikkaa, joita 
tavallinen käsityskanta pitää uudemman ajan keksintöinä. 
Erityisesti on tällöin mainittava aleksandrialainen koulukunta, 
joka kehitti ihmisruumiin anatomisen tutkimuksen suhteellisen 
korkealle tasolle. Egyptissä vallalla oleva ruumiiden palsamoi- 
minen edisti tätä tutkimusta. Aleksandrian kreikkalaiset lääke- 
tieteen tutkijat valmistivat täten jo anatomisia preparaatteja 
ja käyttivät niitä opetustarkoituksiin. Uranuurtaja tällä alalla 
oli Herofilos, joka keksi hermot ja olennaisesti edisti mm. aivo- 
jen ja silmän rakenteen tuntemusta. Erasistratos erotti ensi 
kertaa tunto- ja liikuntahermot sekä antoi ensimmäisenä oikean 
anatomisen kuvan sydämestä. Hän suoritti myös ensimmäisenä 
järjestelmällisiä, ruumiinavaukseen perustuneita patologis-ana- 
tomisia tutkimuksia. Havaitsemme siis, että antiikin lääke- 
tiede varsinaisena kukoistuskautenaan perusti tutkimuksensa 
kokemusperäisiin havaintoihin. Siinä suhteessa vasta paljon 
myöhempi aika jatkoi sen aloittamaa uraa. 

On tapana korostaa, että kreikkalaisella lääketieteellä oli 
väärä käsitys sairauksien laadusta, se kun Hippokrateesta läh- 
tien yleensä oletti ruumiin terveyden johtuvan »nesteiden» 
tasapainosta. Mutta tämä harhaolettamus ei kuitenkaan vai- 

kuttanut sanottavan haitallisesti sairaanhoitoon, joka varo- 
vaisesti odotti parempaa tulosta järkevästä ruokavaliosta kuin 
lääkkeistä. Silti tutkittiin kokemusperäisesti myöskin lääke- 
aineiden vaikutusta. Mm. tiedetään Herofiloksen perusteelli- 
sesti käsitelleen tätä kysymystä. Kun muistetaan, kuinka 
alhaalla käytännöllinen lääketiede oli vielä uuden ajan ensim- 
mäisinä vuosisatoina, on aihetta korostaa niitä voittoja, joita 
kreikkalainen lääketiede jo oli saavuttanut. 

Toisen tieteen, matematiikan, alalla kreikkalaiset suoritti- 
vat vielä suuremmassa määrässä perustavaa työtä, jolle uuden 
ajan matemaattinen tutkimus on suoranaisesti rakentunut. Jo 
filosofi Thales esiintyi 600 paikkeilla e. Kr. matemaatikkona. 
Hän oli saanut vaikutteita Egyptistä, missä vanhastaan oli 
kehitetty huomattava käytännöllinen mittaus- ja laskutaito. 
Mutta tieteeksi kehittivät matematiikan vasta pytagoralaiset, 
joiden filosofinen järjestelmä edellytti lukujen käsittelyä. 
Nämä laskivat perustuksen geometrialle ja todistivat tärkeim- 
mät kolmioita, nelikulmioita ja tasasivuisia monikulmioita kos- 
kevat väittämät. Nämä tehtävät johtivat toisen asteen yhtälöi- 
hin ja irrationaalisten suureiden keksimiseen. He myöskin 
ensimmäisinä kiinnittivät huomiota kolmeen sittemmin niin kuu- 
luisaksi tulleeseen tehtävään: ympyrän nelijöimiseen, kulman 
kolmia jakamiseen ja kuution kahdentamiseen. Näiden tehtä- 
vien lopullinen selvittäminen on onnistunut vasta uuden ajan 
matemaatikoille. Niiden käsittelyn yhteydessä keksittiin eräät 
matematiikan kehitykselle tärkeät käyrät. Matemaattista 
tutkimusta edisti sittemmin eräs Platonin kuulijoista, Eudoksos, 
joka teki huomattavia keksintöjä mittaavan avaruusgeometrian 
alalla. Mm. hän todisti, että pyramidin ja kartion tilavuus on 
kolmannes yhtäsuuripohjaisen ja samankorkuisen särmiön ja 
lieriön tilavuudesta. 

Yhdistäen siihen asti saavutetut geometrian tutkimuksen 
tulokset Eukleides 3. vuosisadalla e. Kr. kirjoitti kuuluisan alkeis- 
geometriansa. Omintakeista siinä on ensi sijassa järjestelmän 
kiinteys, käsitteiden selkeys, oppisanaston täydellisyys ja todis- 

tusten aukottomuus. Eukleideen oppikirja on laadittu miin 
etevästi, että se yhä vielä on esikuvaksi kelpaava. Meidän 
aikaamme saakka sitä on käytetty geometrian oppikirjana eri 
maissa, myös Suomessa osittain vielä tällä vuosisadalla. 

Antiikin nerokkain matemaatikko oli Arkhimedes, joka epäi- 
lyksettä voidaan asettaa kaikkien aikojen suurimpien mate-- 
maatikkojen rinnalle. Hänen tutkimuksilleen antoi leiman 
yhtä paljon hieno matemaattinen aisti kuin todistelun tarkkuus. 
Hän keksi mm. erinomaisen likiarvon ympyrän kehän ja halkai- 
sijan suhteen ilmaisevalle luvulle, laski pallon, silinterin ja kar- 
tion tilavuudet sekä määräsi paraabelin segmentin pinta-alan 
noudattaen ajatusta, joka uudella ajaila johti integraalilasken- 
nan keksimiseen. Vain lyhyt askel enää erotti hänet ns. kor- 
keammasta matematiikasta. Kartioleikkauksia hän käytti 
mestarillisesti korkeamman asteen vaikeiden probleemojen 
ratkaisemiseksi. Arkhimedeen luottamusta ihmisjärjen voi- 
maan ilmentävät hänen lausumikseen mainitut itsetietoiset 
sanat: »Antakaa minulle kiinteä piste, niin vipuan maan pai- 
kaltaan!) Vasta kaikkein uusimpana aikana tavataan saman- 
laista ja yhtä perusteltua uskoa ihmisen kykyyn vallita luontoa 
älynsä keinoin. Kokemusperäisiin tutkimuksiinsa nojaten 
Arkhimedes tajusi, että matemaattinen tutkimus oli muodos- 
tuva luonnon vallitsemisen perustaksi. 

Laajimmin käsitettynä klassillinen filologia, niinkuin ylem- 
pänä olemme korostaneet, periaatteessa on samaa kuin antiikin 
kulttuurin tutkimus yleensä. Mutta käytännössä klassillis- 
filologinen tutkimus ensi sijassa kohdistuu antiikin kirjallisiin 
tuotteisiin. Siinä mielessä se on kaiken antiikkia käsittelevän 
tutkimuksen perustus. Sillä niistä muistomerkeistä, mitä meille 
on antiikin ajalta säilynyt, muodostavat kirjalliset lähteet 
perustavaa laatua olevan ja verrattomasti tärkeimmän osan. 
Kirjallisten lähteiden nojalla voidaan antiikin kulttuurista muo- 
dostaa kuva, jota muut muistomerkit ainoastaan täydentävät 
ja elävöittävät. Sitä paitsi klassillisen kirjallisuuden tuotteilla 
on sekä antiikin kulttuurin välittömimpinä ilmaisuina että 
inhimillisen hengen suurina saavutuksina jo itsessään tavaton 
arvo aivan riippumatta niiden merkityksestä kulttuurihistorialli- 
sina todistuskappaleina. 

Filologinen tutkimus on ensi sijassa selittämistä, interpre- 
taatiota. Milloin on kysymys varsinaisen kirjallisuuden tuot- 
teesta, kohdistetaan interpretaatio sekä kokonaisuuteen että 
jokaiseen sen yksityiseen, kirjailijan tarkoituksia ilmentävään 
osaan. Interpretaatio ei suinkaan ole vain kielellistä tulkintaa, 
vaan sen avulla pyritään selittämään yksityisseikat asiayhtey- 
dessään ja kokonaisuus yksityiskohtien elimellisenä yhtymisenä. 
Asiayhteyttä voidaan tutkia suppeammassa tai laajemmassa 
aihepiirissä. Kun kirjallisuuden tuote asetetaan sille kuulu- 
valle paikalle kehityssarjassa, on johduttu kirjallisuudenhis- 
toriaan. Kun taas yksityistä kielellistä ilmiötä tarkastellaan his- 

toriallisessa valaistuksessa, päädytään kielenhistoriaan. Kun tut- 
kitaan jonkin historiallisen kirjallisuudentuotteen kokoonpanoa 
ja totuusarvoa, harjoitetaan historiallista lähdekritiikkiä. Mutta 
silloin kun on kysymyksessä etevä kirjallisuuden tuote, interpre- 
taation tehtävä voi rajoittua ainoastaan sen sisältämien kauneus- 
arvojen paljastamiseen ja kirjailijan tarkoitusperien valaisemi- 
seen. Asettakoonpa interpretaatio kulloinkin itselleen ahtaam- 
mat tai väljemmät rajat, aina sen tarkoituksena on tehdä mah- 
dolliseksi kirjallisen tuotteen syvempi ymmärtäminen. 

Filologisen tutkimusmenetelmän pääominaisuus on sen yksi- 
tyiskohtaisuus ja tarkkuus. On useasti puhuttu filologille vält- 
tämättömästä uskollisuudesta vähässä, eikä sen merkitystä voida- 
kaan liiaksi korostaa. Tämä ei tietysti tarkoita sitä, että tutki- 
mus on kohdistettava merkityksettömiin pikkuseikkoihin. 
Mutta se tarkoittaa sitä, että tutkimuksen on oltava täsmällistä 
ja huoleliista, että on rakennettava pohjalle, joka on kestävä. 
Antiikin kirjallisuus on suurelta osalta säilynyt vain katkel- 
mallisena. Hävinneiden tuotteiden rekonstruoiminen on sekin 
filologin tehtävä, eikä se ole mahdollista ilman äärimmäistä 
huolellisuutta. Antiikin kulttuurin monia ilmiöitä valaisevat vain 
sangen vaillinaiset lähteet. Filologin tehtävä on osoittaa, mitä 
näistä lähteistä voidaan lukea ja mitä ei. Sekään työ ei ole mah- 
dollinen ilman pienimpiin yksityiskohtiin ulottuvia tarkkoja ha- 
vaintoja. Pilologisen tutkimuksen tulee kyetä antamaan luotet- 
tava perusta käsityksellemme antiikista ja sen kulttuurista. 

Interpretaatio ei kohdistu ainoastaan varsinaisen kirjalli- 
suuden luomuksiin, vaan jokaiseen kirjalliseen tuotteeseen, joka 
on antiikin kulttuuripiiristä peräisin. Sen kohteena on yhtä 
hyvin papyrusliuska, joka sisältää koulupojan töherrystä, kuin 
arvokas runoteos. Klassillinen filologia tarkastelee molempia 
antiikin kulttuurin ilmaisuina ja saattaa molemmat ymmärrettä- 
viksi selittämällä niiden muodon ja sisällyksen sekä asettamalla 
ne laajempaan asiayhteyteen ja tekemällä siten mahdolliseksi 
niiden käyttämisen antiikin elämää ja kulttuuria valaisevan 
kokonaiskuvan muodostamiseen. 

Kulttuurihistoriaan liittyy suppeasti käsitetyn klassillisen 
filologian aloista lähimmin kirjallisuudenhistoria, jonka tieten- 
kin on asetettava kirjallisuuden vaiheet yleisen kulttuurikehi- 
tyksen yhteyteen. Jokainen kirjailija on aikansa lapsi, johon 
ns. ajanhenki voimakkaasti vaikuttaa. Kulttuuriympäristö 
muovailee kirjailijapersoonallisuutta ja hän saa siitä ratkaise- 
vat herätteet. Ajan makusuunta vaikuttaa myös aina kirjaili- 
jaan sitä enemmän, mitä vähemmän itsenäinen hän on. Täten 
muodostuu kirjallisuudenhistoriassa aikakausia, joilla on yhte- 
näinen leima sikäli, että voidaan havaita tietyn aatesuunnan 
tai tyylipyrkimyksen vaikuttavan joko kaikkiin silloin toiminei- 
siin kirjailijoihin tahi ainakin johonkin kirjailijaryhmään. Voi- 
daan myöskin niinkuin taidehistoriassa puhua kirjallisista suun- 
nista ja koulukunnista, jotka muodostuvat jonkun esikuvana 
pidetyn mestarin ympärille. Mutta kirjalliset suunnat eivät 
aina saa alkuaan puhtaasti taiteellisista tarkoitusperistä, 
vaan niiden syntymiseen vaikuttavat usein ratkaisevasti ajan 
yleiset valtiolliset ja sivistykselliset olosuhteet. Sen vuoksi 
kirjallisuudenhistoriaa on mahdoton eristää yleisestä kulttuuri- 
historiasta tahi käsitellä sitä kiinnittämättä lainkaan huomiota 
valtiolliseen historiaan. 

Kirjailijan tuotteet ovat monessa suhteessa riippuvaiset 
ajasta, jona ne on luotu, ja kirjallisuuden siihen mennessä tapah- 
tuneesta kehityksestä. Mutta kirjailija puolestaan taas vaikut- 
taa aikaansa ja antaa oman lisänsä sen kulttuuriin. Näin on 

olemassa vuorovaikutus kirjailijan ja hänen ympäristönsä välillä. 
Kirjailijan vaikutus saattaa lisäksi usein jatkua vuosisatoja, 
vieläpä vuosituhansiakin sen jälkeen, kun hän eli ja suoritti 
luomistyötään. Viimeksi mainitusta tosiseikasta juuri antiikin 
kirjallisuus on parhaana todistuksena. Vielä meidän päivi- 
nämme muovaillaan uudelleen ja istutetaan nykyajan maaperään 
antiikin eepillisen ja draamallisen kirjallisuuden mestariluomia. 
Homeroksen Odysseiasta tehdään nykyaikainen psykologinen 
romaani, ja Aiskhyloksen, Sofokleen ja Euripideen draamoja 
näytellään uudestaan runoiltuina ja nykyaikaan siirrettyinä 
täpötäysille ihastuneille katsomoille. Myöskin tämä jälkivai- 
kutus on kirjallisuudenhistoriallisen tutkimuksen otettava huo- 
mioon, Siihenkin sisältyy probleemeja, joilla ei ole yksistään 
kirjallinen, vaan laajakantoinen kulttuurihistoriallinen merkitys. 

Kirjallisuudenhistorian lähtökohtana ovat yksityiset kir- 
jallisuuden tuotteet, joiden takaa se paljastaa kirjailijapersoo- 
nallisuudet. Antiikin kirjallisuuden historia ei voi rajoittaa 
tarkasteluaan yksistään ns. kaunokirjallisuuteen, vaan sen on 
kohdistettava huomio myös tietokirjallisuuteen. Näiden kah- 
den kirjallisuuden lajin välillä näet antiikin aikaan ei ollut 
niin selvää eroa kuin nykyisin. Mutta antiikinkin kirjallisuu- 
denhistoria käsittelee tietenkin pääasiallisesti kaunokirjalli- 
suutta ja siihen liittyvää, korkeiden tyylipyrkimysten leimaa- 
maa historiallista ja filosofista kirjallisuutta. Antiikin kirjalli- 
suuden historian kohteena ovat siis ensi sijassa runoilijain sekä 
suurten filosofien ja historiankirjoittajain tuotteet. Niiden 
perusteella se luo kuvan kirjailijapersoonallisuuksista ja heidän 
asemastaan aikansa kulttuurielämässä. Mutta yli kirjailija- 
persoonallisuuksien kirjallisuudenhistoria pyrkii luomaan käsi- 
tyksen kirjallisuuden kehityksen eri asteista ja sen yleisestä 
suunnasta, 

Antiikin aikana syntyivät kaikki ne eri kirjallisuuden muo- 
dot, joihin kaikkien kansojen kirjallisuus yhä vielä pukeutuu. 
Niinpä on antiikin kirjallisuuden historian tärkeimpiä kysy- 
myksiä niiden synnyn selvittäminen. Kreikkalaisen kirjallisuu- 

den ja samalla länsimaisen kirjallisuuden ensimmäinen tuote on 
Homeroksen eeposkaksikko, joka samalla merkitsee eepillisen 
runouden voittamatonta huippusaavutusta. Homeroksen eepok- 
set ovat välittömästi tahi väliilisesti vaikuttaneet kaikkiin sen 
jälkeen luotuihin eepoksiin. Esim. Lönnrot ei olisi voinut saada 
ajatusta suomalaisen kansaneepoksen kokoamisesta, jollei hänen 
mielessään olisi esikuvana väikkynyt Homeroksen eepospari. 
Homeroksen eeposten syntymisprobleemi on täten kaikkein 
merkityksellisin kirjallisuudenhistoriallinen kysymys, mikä yli- 
päätään on olemassa. Homeroksen runoihin onkin kaikissa 
suurissa sivistysmaissa kohdistettu mitä perusteellisin tutkimus 
siitä lähtien, kun saksalainen F. A. Wolf v. 1795 eräiden edeltä- 
jien herätteitä hyväkseen käyttäen viritti ns. homerolaisen kysy- 
myksen. Sen selvittämiseen on kirjallisuuskritiikin lisäksi 
kielitiede ja arkeologia tuonut painavat lisänsä. Homeroksen 
runojen syntyyn kohdistuva tutkimus on siten samalla opettava 
esimerkki kaikkien kulttuurihistoriallisten tutkimusalojen yhteis- 
vaikutuksesta. | 
Antiikin aikoina pidettiin selviönä, että Homeroksen eepok- 
set olivat yhden henkilön sepittämiä. Tosin epäiltiin toisinaan, 
oliko sama henkilö runoillut sekä Iliaan että Odysseian, mutta 
että kummallakin eepoksella oli oma yksilöllinen runoilijansa, 
sitä ei kukaan epäillyt. Wolf perusteli nyt tieteellisesti käsi- 
tystä, että eepokset oli koottu pienemmistä osasista ja etteivät 
ne siis alkujaan olleet muodostaneet yhtenäistä kokonaisuutta. 
Kun samaan aikaan Herder ja muut romantikot kiinnittivät 
huomion kansanrunouteen, vakiintui käsitys, että Ilias ja Odys- 
seia olivat kansaneepoksia, jotka Kreikan kansa itse oli runoil- 
lut. Terävä saksalainen filologi Karl Lachmann luuli voivansa 
hajoittaa Iliaan yksityisiksi lauluiksi, jotka oli vain sommiteltu 
kokonaisuudeksi, mutta muka niin löyhästi, että saumat olivat 
tutkimuksen osoitettavissa. Ad. Kirchhoff taas kohdisti tutki- 
muksensa Odysseiaan ja uskoi voivansa näyttää, että eepok- 
sessa oli alkuperäinen laajahko runko, jonka ympärille oli 
keräytynyt myöhempiä kerrostumia. Alkoi kuitenkin esiintyä 

myös tutkijoita, jotka korostivat runoelmien yhtenäisyyttä ja 
viittasivat molemmissa eepoksissa esiintyvään kokonaissuunni- 
telmaan, Yhden runoilijatahdon täytyi siis olla kokonaisuuksien 
takana, eikä voinut olla kysymys pelkästä kokoonpanotyöstä 
eikä myöskään  yliyksilóllisestáà kerrostumisesta. Tutkijat 
jakaantuivat täten kahteen enemmän tai vähemmän selvästi 
erotettavaan ryhmään: unitaareihin ja analyytikkoihin. Jälkim- 
mäisistä toiset katsoivat eeposten syntyneen lyhyehköjen 
laulujen yhteenliittämisestä, kun taas toiset olivat sitä mieltä, 
että laajahkon ydinosan ympärille on kiertynyt lisäaiheita. 

Nykyisin ollaan jotenkin yksimielisiä siitä, että Ilias ja 
Odysseia valmiissa, meille säilyneessä muodossa ovat yksilöili- 
sen luomistyön tuotteita, mutta että kummallakin on oma 
tekijänsä. Perimätiedon mukaisesti katsotaan, että Iliaan luoja 
on ollut Homeros niminen runoilija, jonka esikuvaa noudattaen 
toinen runoilija on myöhemmin luonut Odysseian. Pelkästä 
kokoonpanotyöstä ei voi olla kysymys, siksi yhtenäinen on 
kummankin eepoksen muodostama kokonaisuus. Esim. Kale- 
valaan verrattuina sekä Ilias että Odysseia ovat paljon kiinteäm- 
mät, ja eri ainekset on niissä paljon kireämmin alistettu palvele- 
maan yhtenäistä johtoaatetta. Mutta runojen analyysi on toi- 
saalta eittämättömästi osoittanut, että Ilias ja Odysseia sisältä- 
vät eri-ikäisiä aineksia, joita ei kuitenkaan voida erottaa erilli- 
siksi kokonaisuuksiksi. Niiden esiintyminen näet ei johdu mekaa- 
nisesta yhteen sovittamisesta, vaan siitä, että suurten eeposten 
luojat käyttivät hyväkseen vuosisatojen kuluessa muodostunutta 
runoaineistoa, jonka nimettömät runoilijat olivat runoilleet. 
Tätä »kansan» runoilemaa aineistoa Iliaan ja Odysseian luojat 
käyttelivät niinkuin jokainen runoilija käyttää perittyä kieli- 
varastoa. Ero on vain siinä, että Homeroksen eepoksiin ei ole 
otettu ainoastaan perinnäisiä sanontatapoja, vaan kokonaisia 
säkeitä, vieläpä suurempiakin yhteyksiä. Mutta ne on elimelli- 
sesti sovitettu kokonaisuuteen siten, että niiden irroittaminen 
yhteydestään ei enää ole mahdollinen. 

Homeroksen eepokset merkitsevät siis pitkän runotradition. 

päätepistettä. Se runovarasto, josta Iliaan ja Odysseian ru noili- 
jat ovat ammentaneet, on hävinnyt eikä sitä myöskään enää 
voida Homeroksen runoelmista rekonstruoida. Aikaisemman 
tutkimuksen erehdys ei ollut itse periaatteessa. Se oli oikea. 
Mutta siinä harhauduttiin, että luultiin voitavan hajoittaa 
Ilias ja Odysseia alkuosiinsa. Tämä olisi mahdollista ainoastaan, 
jos meille olisi säilynyt se runovarasto, josta Homeroksen 
eeposten luojat varmasti suuressakin määrässä ovat ottaneet 
aineksia. Mutta nykyisellään voidaan ainoastaan yleispiirtein 
hahmotella eeposten ainesosat. 

Tutkimus on osoittanut, että Homeroksen runojen eräät 
piirteet kuvastavat mykeeneläisen kulttuurin aikaa, jonka 
muistomerkkejä ovat arkeologisten kaivausten paljastamat 
Kreikan valtaisat muinaislinnat, joista mahtavin on Mykeenen 
linna. Iliaan Agamemnon onkin Mykeenen valtias. Mykeene- 
läisen kulttuurin mukaista on, että Homeroksen runoissa 
ascet yleensä mainitaan pronssisiksi. Arkeologinen tarkastelu 
on voinut näyttää useita tapauksia, joissa Homeroksella 
esiintyvät esineiden kuvaukset erinomaisesti sopivat mykeene- 
läisajan löytöihin. Tosin eepoksissa on paljon sellaisiakin piir- 
teitä, jotka viittaavat myöhäisempään aikakauteen. Mutta 
tämä osoittaa vain, että siinä runovarastossa, josta eeposten 
luojat ammensivat, oli eri-ikäisiä aineksia. Samaa todistaa 
eeposten kieli, jossa havaitaan vanhan kieliaineksen rinnalla 
uudempia muotoja. Myöskin Homeroksen runojen tarustolli- 
nen aines palautuu osittain mykeeneläiseen aikaan. Mikään ei 
estä myöskään edellyttämästä, että kertomus Troian sodasta 
pohjautuu mykeeneläisajan historialliseen tapaukseen, jonka 
kulku silti ei tietenkään yksityiskohdissa ole ollut sellainen, 
kuin eepoksessa kuvataan. 

Varmaa on kaikissa tapauksissa, että eepillisen kerronnan 
virta — kenties aluksi suorasanaisessa muodossa, mutta hyvin 
pian runomuotoon muuttuneena — on alkanut juosta jo mykee- 
neläisen kulttuurin aikana. Sitä seuraavina vuosisatoina se on 
sitten keskeytymättä jatkanut kulkuaan. Kulttuurin painuttua 

alemmalle tasolle laulettiin menneestä sankariajasta, niinkuin 
muutkin kansat — myös suomalaiset — ovat tehneet. Eepil- 
listä traditiota kannattivat runolaulajat, ns. aoidit, jotka esitti- 
vät runojaan kielisoittimen säestyksellä laulaen, mutta joitten 
sijaan sittemmin tulivat lausujat, rapsodit. Eräät seikat anta- 
vat aihetta päätellä, että eepillinen traditio on saanut alkunsa 
Tessaliassa, ns. aiolilaisella murrealueella. Sieltä runot kul- 
keutuivat siirtolaisten mukana Vähään-Aasiaan, jonka luo- 
teiskulman aiolilaisissa siirtokunnissa runolaulua sittemmin 
viljeltiin. Tämän johdosta Homeroksen runokielen kanta-aines 
on aiolilaismurteista. Aiolilaiselta murrealueelta runot vihdoin 
siirtyivät etelään päin, Vähän-Aasian länsirannikon joonia- 
laisiin siirtokuntiin, joissa runon taito sittemmin kehitettiin 
pisimmälle. Siellä myös sitten luotiin suureepokset Ilias ja 
Odysseia. Mahdollista on, että molemmilla eepoksilla sittenkin 
on sama tekijä, Ilias on tämän esityksen kirjoittajan käsityk- 
sen mukaan syntynyt todennäköisesti 650 paikkeilla e. Kr. ja 
Odysseia joitakin vuosikymmeniä myöhemmin. Eepillisen 
runon kehityksestä johtuu, että Homeroksen eepoksissa käyte- 
tään taidekieltä, jota sellaisena ei missään ole puhuttu, vaan 
joka sisältää eri-ikäisiä kielimuotoja, vanhempia aiolilaisia ja 
nuorempia joonialaisia. 

Homeroksen runojen syntyhistoria, jonka tässä olemme 
hahmotelleet, osoittaa riittävästi, ettei vieraista vaikutuksista 
voi olla kysymys. Mutta toiseksi muuttuu kysymys, jos ajatel- 
laan itse runontekotaidon syntyä. Se on yhteydessä musiik- 
kiin, ja musiikillisen alkuperäispohjan kreikkalaiset ovat ilmei- 
sesti perineet kreetalaisesta kulttuuripiiristä. Soittimien nimet, 
joita kreikkalaiset käyttivät, eivät ole johdettavissa kreikan kie- 
lestä. Se taas osoittaa, että itse soittimetkin on saatu sieltä, 
mistä niiden nimet. Kun emme toistaiseksi kykene tulkitsemaan 
kreetalaisia kirjoituksia, emme myöskään tiedä mitään Kreetan 
kielestä. Emme siis voi päätellä, onko soittimien nimitykset 
ehkä lainattu kreetalaisilta, mutta että ne ovat vierasta alku- 
perää, se on varma. Tässä koskettelemamme kysymys ei 

kuitenkaan vaikuta kreikkalaisen eepoksen arvostamiseen itse- 
näisenä henkisenä tuotteena. Tarvitsee vain verrata Homerok- 
sen eepoksia Kaksoisvirran maan GilgameS-runoelmaan havai- 
takseen, miten täydellisesti toisenlaista maailmaa ja toisenlaista 
tyyliä viimeksi mainittu edustaa. Tosin on viitattu eräisiin 
vähäisiin yhtäläisyyksiin GilgameS-eepoksen ja joidenkin Odys- 
seian kohtien välillä, Mutta ne todistavat enintään yleistä itäistä 
kulttuurivaikutusta eivätkä lainkaan itse eeposten välisiä 
kosketuksia. 

Lyyrillisen runouden synty on todennäköisesti asetettava 
samaan aikaan, jolloin eepillisen runon kehitys tapahtui. On 
mahdollista, että eepillisillä runoilla, joita tiedämme lauletun 
lyyran säestyksellä, on alkujaan ollutkin lyyrillisen balladin 
luonne. Kun muinaisegyptiläisillä jo esiintyy lyyrillisiä runoja, 
näyttää uskottavalta, että kreikkalaiset ovat oppineet laula- 
maan lyyran myötäileminä tunnelmiaan pian sen jälkeen, kun 
he saapuivat Välimeren kulttuurin piiriin. Vanha käsitys siitä, 
että kansan runouden kehityksessä ensiksi esiintyy eepos ja 
vasta sitten lyriikka, on tuskin paikkansa pitävä. Kun kult- 
tuuri Vähän-Aasian siirtokunnissa kohosi tietylle asteelle, syn- 
tyi sitten lyyrillinen taiderunous, jonka klassilliset edustajat 
Alkaios ja Sapfo elivät niin varhain kuin 550 vaiheilla e. Kr. 
Kreikkalainen lyriikka erosi heti syntyessään itämaisesta siinä, 
että sillä oli voimakas yksilöllinen luonne. Kreikkalainen »minä» 
saa siinä alun alkaen selväpiirteiset muodot, kun sen sijaan 
egyptiläinen lyriikka antoi ilmaisun kollektiivisille tunnelmille. 

Draaman kehittyminen uskonnollisten menojen yhteydessä 
esitetyistä lauluista on vaikea probleemi, jota vielä ei voida 
pitää tyydyttävästi ratkaistuna. Heti ensimmäinen murhenäy- 
telmän kirjoittaja, Aiskhylos, tulee eteemme valmiiksi kehitty- 
neená suurpiirteisenä draamarunoilijana, jonka tragedioilla 
niiden teknillisestä karkeatekoisuudesta huolimatta on väkevä 
teho. Aiskhylos kykenee luomaan draamallisesti tihentyneen 
tunnelman käyttämättä minkäänlaisia taiturinomaisia keinoja. 
Hän luotaa ihmissielun tutkimattomia pimentoja ja näyttää 

samalla ihmisen kohtaloa hallitsevien jumalvoimien vaikutuksen. 
Hänen tragedioillaan on niiden jylhästä luonteesta huolimatta 
jalostava, puhdistava vaikutus. Että kreikkalainen murhenäy- 
telmä kohta esiintyy näin mestarillisen korkeatasoisena, on 
niitä ihmeitä, joita helleenisen hengen historia niin runsaasti 
tarjoaa. Toinen suuri tragedian kirjoittaja, Sofokles, kehitti 
murhenäytelmän tekniikkaa ja antoi sille joustavamman, plas- 
tillisemman muodon. "Tragedian henkilöiden luonteet tulivat 
vivahdusrikkaammiksi ja sen toiminta jännittävämmäksi. Mutta 
murhenäytelmään alun pitäen kuulunut uskonnollinen piirre 
säilyi Sofokleen tuotteissa edelleen. Sen poisti vasta Euripides, 
joka teki henkilöistään tavallisia ihmisiä ja siten siirsi tragedian 
alemmas sen aikaisemmasta korkeasta ilmapiiristä. Psyko- 
logisena analyytikkona ja intohimojen kuvaajana Euripides 
edustaa uutta aikakautta ja on määräävästi vaikuttanut sen 
porvarillisen näytelmän kehittymiseen, jota ns. uusi komedia 
edustaa. Uusi komedia, jonka etevin mestari oli Menandros, 
on hienostuneinta kreikkalaista sanataidetta. Se eroaa täydel- 
lisesti ns. vanhasta komediasta, jonka suuri edustaja oli 
Aristofanes poliittisluontoisine, hiukan karkeasyisine, mutta 
älyllisesti räiskyvine, mehevine näytelmineen. 

Yhtä vaikeaa kuin draaman synnyn selvittäminen ei ole 
osoittaa aineksia, joista syntyi suorasanainen romaani, vaikka 
senkin alkuvaiheet toistaiseksi ovat hämärän peitossa. Erittäin 
todennäköisesti romaani on syntynyt kreikkalaisessa kulttuuri- 
piirissä, vaikka ensimmäinen romaaniksi nimitettävä teos, 
jonka me tunnemme, on roomalaisen Petroniuksen keisari 
Neron aikana kirjoittama laaja seikkailukertomuksen muotoon 
puettu realistinen tapainkuvaus. Mielenkiintoisen pitkittäis- 
leikkauksen antiikin kirjallisuudesta tarjoaa myöskin epigram- 
min kehitys esineisiin liitetystä runomuotoisesta otsakekirjoi- 
tuksesta kärjekkääksi komparunoksi, jonka tunnetuin mestari 
on roomalainen Martialis. 

Roomalaisen kirjallisuuden erikoispiirteiden selvittäminen 
on antiikin kirjallisuudenhistorian tärkeitä tehtäviä. Rooma- 

laiset saivat kirjallisuuden muodot valmiina kreikkalaisilta ja 
saivat ymmärrettävistä syistä kreikkalaisesta kirjallisuudesta 
ratkaisevia vaikutteita. Ainoastaan satiiri on roomalaisten 
itsenäinen lisä kreikkalaisten kehittämiin kirjallisuuden lajei- 
hin, Mutta vaikka Rooman kirjallisuus kreikkalaiseen verrat- 
tuna on suhteellisen epäitsenäistä, päädytään aivan harhautu- 
neeseen tulokseen, jos selitetään, niinkuin muutama vuosi- 
kymmen sitten oli tapana, ettei ole olemassa varsinaista rooma- 
laista kirjallisuutta, vaan ainoastaan latinankielistä kreikka- 
laista kirjallisuutta. Tällainen käsityskanta on aivan nurin- 
kurinen. Ei näet ole olemassa muuta täysin itsenäistä ja ehdot- 
toman omaperäistä länsimaista kirjallisuutta kuin kreikkalai- 
nen. Rooman kirjallisuus on myöhempien kirjallisuuksien rin- 
nalla erikoisasemassa vain sikäli, että se oli ensimmäinen, joka 
syntyi kreikkalaisen kirjallisuuden vaikutuksen alaisena. Se oli 
tätä ajallisesti niin lähellä, että vaikutuksen sen vuoksi täytyi 
tuntua erityisen voimakkaana. Mutta siitä huolimatta rooma- 
laiset kykenivät myös itsenäisiin saavutuksiin. Lucretiuksen 
runollinen voima on hänen omaansa, vaikka hän on saanut ainek- 
set filosofiseen runoelmaansa kreikkalaisilta. Vergilius syvensi 
psykologisella kuvauskyvyllään kreikkalaisen eepoksen perin- 
teellisiä piirteitä. Horatiuksen runoudella on oma yksilöllinen 
sointinsa, joka ei ole jäljittelyä ja jota ei myöskään voida jälji- 
tellä. Ja Catulluksen ja Propertiuksen rakkausrunot tehoavat 
yksinkertaisella välittömyydellään nykyaikaiseen lukijaan pal- 
jon väkevämmin kuin kreikkalaisen klassillisen lyriikan tuot- 
teet, jotka vielä ovat suuremmassa määrässä aikaan sidottuja 
ja sovinnaisen tyylin kahlehtimia. 

Aikaisemmilta kirjailijoita saatujen vaikutteiden etsiminen 
on monesti vienyt tutkimuksen harhateille. Ne ovat tietenkin 
kehityksen selvittämiseksi tärkeät. Mutta niitä ei saa tehdä 
pääasiaksi. Tärkeämpää on aina paljastaa kirjallisen tuotteen 
erikoislaatu ja käsitellä sitä kirjailijapersoonallisuuden ilmaisuna. 
Sillä milloin on kysymys merkittävästä kirjailijasta, on aina 
pidettävä mielessä, ettei hän luo mitään pelkästään vaikuttei- 

den varassa, vaan että hänellä on oma panos, jonka määrit- 
teleminen on tutkimuksen tärkein tehtävä. Varsinkin rooma- 
laisen kirjallisuuden tuotteita käsiteltäessä tätä ei saa unohtaa. 

Yhdellä alalla kuitenkin vaikutteiden etsiminen ja teoksen 
hajoittaminen alkutekijöihin on suorastaan välttämätöntä, 
nim. silloin, kun on kysymyksessä historiallisen kirjallisuuden 
tuote. Historiallisen teoksen luotettavuus riippuu tietysti koko- 
naan siitä, kuinka hyviä lähteitä sen kirjoittaja on käyttänyt. 
Moni myöhäisantiikkinen, itsessään vähäarvoinen ja henkisesti 
köyhä tuote saattaa säilyttää arvokasta tosiasia-aineistoa, 
mikäli sen tekijä jollakin kohdalla on kopioinut luotettavaa 
lähdeteosta. Jos siis lähdekritiikki jossakin tapauksessa voi 
osoittaa, että yleensä epäluotettavaksi osoittautuneen tuotteen 
jokin kohta palautuu hyvään lähteeseen, tulee siihen sisältyvä 
tieto historiallisesti merkitykselliseksi. Usein ei kuitenkaan voida 
antiikkisten historiallisten tuotteiden lähteitä yksityiskohtaisesti 
selvittää. Silloin täytyy luotettaviin tietoihin vertailemalla niin 
sanoaksemme pistokokein määritellä tuotteen lähdearvo. Var- 
mimmin historiallisen esityksen luotettavuuden tarkistus tapah- 
tuu asiakirjoihin vertaamalla. Mutta niitä meille on antiikin 
ajoilta säilynyt niin niukalti — pääasiallisesti piirtokirjoituk- 
sina —, että niiden tarjoamat tarkistusmahdollisuudet ovat san- 
gen vähäiset. Monesti täytyy tyytyä siihen todistusvoimaan, 
joka on ns. sisäisellä todennäköisyydellä. Tämä tarkoittaa sitä, 
että mikäli meille säilynyt tieto vastaa sitä kuvaa, minkä var- 
mojen tosiasioiden perusteella muuten voimme muodostaa, 
sitä on pidettävä todenperäisenä. 

Lähdekritiikkiä on sovellettava myöskin kristinuskon syn- 
tyä valaiseviin historiallisiin kirjoihin, evankeliumeihin. Filo- 
loginen tutkimus ei voi tyytyä teologis-eksegeettisen tarkastelun 
tuloksiin, sillä viimeksi mainitun toimintavapautta rajoittavat 
dogmaattiset näkökohdat. Lähdekritiikin noudattamat periaat- 
teet vievät eittämättömästi siihen, että mikäli nuoremmassa 
historiallisessa lähteessä on piirteitä, jotka puuttuvat vanhem- 
mista, vieläpä osittain tahi kokonaan ovat viimeksi mainittujen 

kanssa ristiriidassa, nuoremman lähteen tietoja on pidettävä 
epäperäisinä. Nyt ovat sekä filologinen että teologinen tutki- 
mus yksimielisiä siitä, että Johanneksen evankeliumi on evan- 
keliumeista nuorin. Kuitenkin tässä evankeliumissa yksin on 
tieto, että Jeesuksen äiti oli hänen ristinsä ääressä. Markuksen 
ja Matteuksen evankeliumeissa mainitaan nimenomaisesti eräitä 
naisia, jotka olivat Jeesuksen ristinkuoleman todistajina, 
mutta niiden joukossa ei ole Maria, Jeesuksen äiti. Luukkaan 
evankeliumissa taas puhutaan vain ylimalkaisesti naisista, jotka 
olivat seuranneet häntä Galileasta. Jos näiden evankeliumien 
kirjoittajat olisivat tietäneet Jeesuksen äidin olleen hänen ris- 
tinsä juurella, he eivät olisi jättäneet sitä mainitsematta. Mutta 
lisäksi sisäinen todennäköisyyskin todistaa Johanneksen evan- 
keliumissa esiintyvää toisintoa vastaan. On näet muistettava, 
että Markuksen evankeliumissa on kohta, joka osoittaa Jeesuk- 
sen omaisten nimenomaan vastustaneen hänen julistajan toimin- 
taansa. Tarkoitan 3. luvun 21. jaetta, jossa sanotaan: »Kun 
hänen omaisensa sen kuulivat, menivät he ottamaan häntä 
huostaansa; sillä he sanoivat: 'Hän on poissa suunniltaan.» 
Näkyy siis, että Jeesuksen omaiset pitivät häntä henkisesti 
sairaana, eikä täten ole vähimmässäkään määrässä uskottavaa, 
että Jeesuksen äiti olisi seurannut häntä Galileasta Jerusale- 
miin. Johanneksen evankeliumi osoittautuu siis tässä koh- 
dassa selvästi historiallisesti epäluotettavaksi. Syyt, minkä 
vuoksi Jeesuksen äidin nimi on lisätty naisten joukkoon, ovat 
helposti ymmärrettävät. 

Kirjallisuudenhistoriallinen tutkimus pohjautuu yksityisten 
tuotteiden selittämiseen, interpretaatioon. Interpretaatio on 
muotoon ja sisällykseen kohdistettua analyysiä, jonka tarkoi- 
tuksena on tehdä mahdolliseksi kirjallisen tuotteen kaikinpuoli- 
nen ymmärtäminen. Fi riitä, että selvitetään ajatuksen kulku 
ja asiasisällys, vaan myöskin yhteydet ajan muihin kulttuuri- 
ilmiöihin ja aikaisempaan kehitykseen on paljastettava. Ensinná 
kuitenkin on niin sanoaksemme murrettava kielellinen kuori, 
jotta päästään käsiksi sen sisältämään ajatukseen. Useimmiten 
kielellisen asun ymmärtäminen edellyttää vain riittävää kielen- 
taitoa. Mutta koska antiikin kielten, kreikan ja latinan, ilmaisu- 
tapa suuresti poikkeaa nykyiskielistä, esiintyy tuhka tiheään 
tapauksia, joissa kielellinen asu on tulkittavissa eri tavoin. Sil- 
loin on huolellisesti tarkkaamalla sekä kirjailijan yksilöllistä että 
hänen aikansa yleistä kielenkäyttöä etsittävä se merkitys, jonka 
tekijä itse sille on tahtonut antaa. Usein täytyy jonkin ilmaisun 
ymmärtämiseksi suorittaa laajoja kielihistoriallisia tutkimuksia. 
Esimerkkinä mainittakoon Petroniuksen »Trimalkion pidoissa» 
esiintyvä sanontatapa in larvam intravi, joka esiintyy erään 
pitovieraan kauhukertomuksessa. Hän oli aamuyöstä ollut 
matkalla maaseudulle, kun hänen matkatoverinsa äkkiä oli 
osoittautunut ihmissudeksi. Jatkaessaan yksin matkaansa hän 
oli kaikkialla nähnyt haamuja, ja perille tuloaan hän kuvaa 
edellä mainituilla sanoilla, jotka ensi katsannolla eivät näytä 
muodostavan mielekästä ajatusta, koska ne tavaliisen kielen- 

käytön mukaisesti merkitsisivät: »astuin sisälle aaveeseem. 
Niinpä Petroniuksen tulkitsijat aina 1930 vaiheille asti pitivät 
puheena olevaa kohtaa turmeltuneena ja esittivät erilaisia kor- 
jausehdotuksia. Sclityksen keksi eräs saksalainen tutkija. Hän 
huomasi, että Augustinus kerran sanoo latinan puhekielen käyt- 
tävän in prepositiota verrattaessa, siis samaan tapaan kuin 
suomen translatiivia sanontatavassa: »elää herroiksi», mikä mer- 
kitsee samaa kuin jos sanottaisiin »elää niinkuin herrat». Kun 
Petronius antaa 'Trimalkion pitovieraiden höystää puhettaan 
jokapäiväisen kansankielen ilmaisuilla, vieläpä suoranaisilla 
rahvaanomaisuuksilla, on selvää, että ylempänä mainitun kerto- 
jan tulkinnanalaisessa lauseessa in prepositio esiintyy juuri 
Augustinuksen mainitsemassa merkityksessä. Lause on siis 
käännettävä: »Astuin sisään sellaisena kuin aave», eli vapaasti: 
skalpeana kuin aave». Esteenä ei ole Petroniuksen ja Augusti- 
nuksen pitkä ajallinen välimatka. Sillä ensiksi mainitulla esiin- 
tyy monia kansanomaisia ilmaisuja, jotka seuraavan kerran 
sukeltavat esille vasta vuosisatoja myöhemmin. Kansankielen 
sanontatavathan eivät yleensä tulleet näkyviin latinan kirja- 
kielessä. 

Toisen esimerkin oikean kielellisen selityksen tärkeydestä 
tarjoaa Horatiuksen kuuluisan ensimmäisen oodin ensimmäinen 
säe: Maecenas atavis edite regibus. Ilman muuta on katsottu 
voitavan todeta, että se merkitsee: »Oi Maecenas, sinä kunin- 
kaallisten esi-isien jälkeläinen.» Tällöin passiivin partisiipiu 
vokatiivissa oleva edere verbi on käsitetty käytetyn merkityk- 
sessä »synnyttää», mikä sinänsä tietysti on mahdollista. Arve- 
luttavaksi tämän tulkinnan tekee kuitenkin se, että puheena 
olevaa verbiä muuten, niinkuin luonnollista onkin, käytetään 
vain välittömistä synnyttäjistä, siis vanhemmista, mutta ei 
esivanhemmista. Onkin sen vuoksi mitä todennäköisintä, että 
perinnäinen ja yleisesti omaksuttu tulkinta on väärä ja että 
editus partisipin tässä on käsitettävä merkitsevän »korkea, 
ylevä», mikä merkitys sillä myös yleisesti on. Horatiuksen sanat 
on siis sananmukaisesti käännettävä: »Oi Maecenas, ylevä 


140 


Interpretaatio 


kuninkaallisten esi-isiesi kautta.» Tämän selityksen on sanoille 
antanut suomalainen tutkija M. Hammarström, joka on tukenut 
sitä valaisevilla rinnakkaisesimerkeillä. 

Tämä riittäköön osoittamaan, että puhtaasti kielelliselläkin 
pohjalla liikkuva selitys ei suinkaan ole ammentanut loppuun 
mahdollisuuksiaan. Mutta tutkimusta ei kohdisteta kielelliseen 
muotoon yksinomaan oikean ajatussisällyksen selvittämiseksi. 
Silloin kun on kysymys taidekirjallisuudesta, on kielellinen 
muoto jo itsessään tutkimuskohteena. Tällaisen kirjallisuuden- 
tuotteen olemukseen kuuluu kielellinen muoto melkein yhtä 
tärkeänä osana kuin asiallinen sisällys. Varsinkin antiikin 
taidekirjallisuudessa muoto on olennainen osa itse teosta, koska 
siihen kiinnitettiin paljon suurempaa huomiota kuin nykyisin 
ei ainoastaan määrämittaisessa runoudessa, vaan myöskin taide- 
proosassa. Kielellisten taidekeinojen analysoiminen on siis 
interpretaation tärkeitä tehtäviä. Varsinkin runoutta tulkit- 
taessa tämä tietysti on itsestään selvää. Mutta suorasanaisissa- 
kin tuotteissa käytettyjen tyylikemojen tutkiminen saattaa 
välistä johtaa jopa yllättäviin havaintoihin. Niinpä Tacituksen 
Germania» teoksen loppuluvussa, jossa hän puhuu »suomalai- 
sista», fenneistä, voidaan panna merkille tavattoman runsas 
tvylillisten tehostuskeinojen käyttäminen. Tämä antaa aihetta 
otaksua, että Tacitus halusi teoksensa viimeisessä luvussa 
päästä eräänlaiseen retoriseen loppukorostukseen. Lähempi 
asiallinen tarkastelu osoittaakin sitten, että puheena olevassa 
luvussa on paljon vähemmän asiasisällystä kuin yleensä on 
otaksuttu. 

Kielellis-tyylillinen interpretaatio näyttää, miten kirjai- 
lija on ilmaissut sanottavansa. Asiallinen interpretaatio, joka 
lähtemättömästi kietoutuu kielelliseen, selvittää, mitä hän 
itse asiassa on sanonut. Asiaselityksen on pidettävä silmällä 
kirjallista tuotetta kokonaisuutena, osoitettava tekijän tarkoi- 
tusperät ja ajantausta, jolta kirjallinen tuote kohoaa, sekä sen 
riippuvaisuus siihenastisesta kehityksestä. Otamme esimer- 
kiksi Vergiliuksen neljännen paimenrunon. Se oli aikaisemmin 

käsitetty profeetalliseksi ennustukseksi jumalaisen lapsen synty- 
mästä. Kun kuitenkin runoa tutkitaan sen välittömän tarkoi- 
tuksen kannalta ja asetetaan se aikakauden historiallista taus- 
taa vasten sekä otetaan huomioon paimenrunouden yleinen 
luonne, havaitaan perinnäinen käsitys kestämättömäksi. Lopul- 
linen varmuus saavutetaan jäsentämällä runo oikein tekijän 
tarkoituksia noudattaen ja tulkitsemalla yksityiset kielelliset 
ilmaisut näin saavutetun kokonaiskäsityksen mukaisesti. Kai- 
ken tieteellisesti pätevän interpretaation välttämättömänä 
edellytyksenä on, että se ei saa olla pakotettu eikä teennäinen. 
Sen täytyy antautua pakottomasti siitä aineistosta, jota tutki- 
mus käyttelee. Filologiassakin pitää yleensä paikkansa, että 
yksinkertaisin selitys on vakuuttavin. Niinpä sellaiset Vergi- 
liuksen runoon sovelletut selitysperusteet, jotka olettivat runoili- 
jan etsineen aineksia kaukaisesta itämaisesta käsitepiiristä, oli- 
vat ennakolta epätodennäköisiä. Nyttemmin ei ole lupa pitää 
Vergiliuksen neljättä paimenlaulua myöskään roomalaisen 
maailmanvaltakunta-aatteen ilmentymänä, jollaisena sitä his- 
toriallisessa tutkimuksessa aikaisemmin usein pidettiin. 
Asiallisen interpretaation lopullisena päämääränä on sel- 
vittää kirjallisen teoksen synty. Tätä varten se analysoi teok- 
sen, mutta ei mekaanisesti, vaan pyrkien erittelemällä jakamaan 
sen niihin pienempiin orgaanisiin kokonaisuuksiin, joista se on 
muodostunut. Nämä eivät tietenkään silloin, kun taideteok- 
sesta on kysymys, ole konkreettisesti erotettavissa, mutta tutki- 
mus pyrkii aatteellisessa mielessä selvittämään ainesosat, 
joista teos on syntynyt. Ilman tällaista analyysiä suurten kir- 
jailijain teosten täydellinen tajuaminen ei ole mahdollinen. 
Mutta analyysiä suoritettaessa ei koskaan saa päästää näkyvistä 
tosiasiaa, että taiteellinen luomus aina on kokonaisnäkemyk- 
sen tulos. Analyysi ei saa murentaa, vaan sen on aina palveltava 
kokonaisuuden ymmärtämistä. Kirjallisuuden tuotteita seli- 
tettäessä ei voida välttää myöskään esteettistä arviointia. Se 
on aina luonteeltaan subjektiivista ja edellyttää harjoittajaltaan 
kehittynyttä taideaistia. Mutta ilman sitä varsinkaan runo- 

teosten interpretaatio ei ole täydellinen, vaan siltä puuttuu elä- 
vän suhtautumisen leima. 

Runotuotteissa interpretaatio kohdistuu myös siihen runolli- 
seen yleismuotoon, joka saa ilmaisun runomitoissa. Antiikin 
runoudessa runomittaa koskevat säännöt ovat paljon ankaram- 
mat kuin nykyiskansojen taiderunoudessa. Tietyt runouden 
lajit ovat sidotut määrättyihin mittoihin, joita kaikki runoilijat 
poikkeuksetta käyttävät. Runon tai runoelman kuuluminen 
tiettyyn runouden lajiin on siis runomitan perusteella määrätty. 
Esim. eepillinen runous ei koskaan käytä muuta mittaa kuin 
heksametriä eikä elegia muuta kuin eleegistä distikonia. Runo- 
tyylin kehityksen ymmärtämiseksi perehtyminen runomitta- 
oppiin eli metriikkaan on välttämättömän tärkeää. Jokysymys 
kreikkalaisten runomittojen synnystä on laajakantoinen kult- 
tuurihistoriallinen probleemi, jonka ratkaisu näyttää viittaa- 
van esikreikkalaiseen aikaan. Fri aikoina samojen runomitto- 
jen käytölle asetetut ankarammat tai löyhemmät säännöt 
antavat valaistusta runotekniikan kehitykseen. Niinpä on mie- 
lenkiintoista seurata, kuinka heksametrin käyttö muutaman 
vuosikymmenen aikana roomalaisessa runoudessa kehittyy 
aivan toiselle tasolle. Catulluksen ja Lucretiuksen heksametrin 
vertaaminen Vergiliuksen ja Ovidiuksen heksametriin antaa 
kuvan välimatkasta, joka runoteknillisessä suhteessa erottaa 
tasavallan ajan viimeiset vuosikymmenet Augustuksen ajan 
tasosta. Myöskin loppusoinnun syntyminen on antiikin perin- 
teiden pohjalla selvitettävä, vaikkei varsinaista loppusointua 
vielä antiikin runoudessa tavata. Eräitä antiikin runouden 
ilmiöitä voidaan kuitenkin pitää loppusoinnun kehittymisen 
alkioina. 

Rytmiä ei esiinny yksistään runoissa, vaan hyvin suuressa 
määrin myös antiikin taideproosassa. Proosarytmin tutkiminen 
on tyylillisen interpretaation myös suoritettava. Tutkimus on 
osoittanut, että varsinkin taukojen edellä esiintyy taideproo- 
sassa säännöllisiä rytmikuvioita, jotka voidaan jaoittaa helposti 
erotettaviin ryhmiin. Rooman kirjallisuudessa Ciceron ja Sene- 

can teokset ovat vahvasti rytmillisiä, mutta niissä on poljen- 
nolla kuitenkin selvästi toisistaan eroava leima. Senecan 
proosarytmi korostaa hänen lauseittensa suppeaa ja levotonta 
rakennetta, kun taas Ciceron poljento jäsentää hänen pitkien 
lausejaksojensa rauhallista täyteläisyyttä. 

Filologisen interpretaation tuloksia on julkaistu lukematto- 
missa yksityistutkimuksissa. Interpretaatiota, vaikkakaan ei 
läheskään aina tieteellisesti tyydyttävää, edustavat selityksillä 
varustetut painokset, joita eri sivistysmaissa julkaistaan antii- 
kin kirjailijain teoksista. Tällaisia kommentaareja ei ole mihin- 
kään muihin tuotteisiin laadittu niin runsaasti kuin kreikkalais- 
ten ja roomalaisten kirjailijain teoksiin. Vanhemmat selityk- 
set eivät enää tyydytä nykyajan vaatimuksia. Ennen aikaan 
kommentaarit usein olivat eräänlaisen kuolleen oppineisuuden 
kasautumia eivätkä ne palvelleet kaikinpuolista tulkintaa nyky- 
aikaisessa mielessä. Oman aikamme selitysjulkaisuista suurin 
osa on tarkoitettu aloittelijain tarpeiksi. Sellaisissa kommen- 
taareissa esitetään helppotajuisessa muodossa tärkein, mikä 
tarvitaan kielellisen muodon ja asiasisällyksen ymmärtämiseksi. 
Korkeammat tieteelliset vaatimukset täyttäviä selitysteoksia 
sen sijaan on suhteellisen vähän. Mainittakoon, ettei millään 
kielellä ole olemassa nykyajan tutkimuksen tason mukaisia 
selityksiä Homeroksen runoihinkaan, ei myöskään Vergiliuk- 
sen teoksiin. Oivallisen suppean kommentaarin on Wilhelm 
Kroll julkaissut Catulluksen runoihin. Se on erittäin sisällys- 
rikas ja monipuolinen, mutta sen puutteena on riittämätön 
esteettinen aisti. Ehkä paras selitysteos, mitä minkään antiikki- 
sen kirjailijan kokonaistuotantoon on olemassa, on Adolf 
Kiesslingin laatima ja Richard Heinzen perinpohjaisesti uudel- 
leen muovailema Horatiuksen runokokoelmien kommentaari. 
Tutkijoita varten toimitettuja laajoja selitysteoksia on eräihin 
antiikin kirjallisuuden tuotteisiin julkaistu varsinkin Englannissa 
ja Saksassa. Korkealla tasolla on niistä etenkin Richard Heinzen 
tieteellinen kommentaari Lucretiuksen oppirunoelman III:een, 
ihmissielua käsittelevään kirjaan. Puhtaasti kielitieteellisistä 

selitysteoksista on tunnetuin ruotsalaisen Einar Löfstedtin 
kommentaari myöhäislatinalaiseen Aetherian pyhiinvaellus- 
matkan kuvaukseen. Siinä asetetaan kuvauksessa esiintyvät 
myöhäislatinalle ominaiset lauseopilliset ilmiöt kielihistorialli- 
seen valaistukseen. 

Kirjallisuuden tuotteita selitettäessä kiintyy huomio itses- 
tään kysymykseen, onko niiden teksti virheetön. Näin johdu- 
taan tekstikritiikkiin, jolla ymmärretään kirjallisen tekstin 
saattamista mahdollisimman alkuperäiseen muotoon. Teksti- 
kritiikki muodostaa filologiselle interpretaatiolle kestävän poh- 
jan, mutta erheellinen on toisinaan esiintyvä käsitys, että 
tekstikritiikki olisi samaa kuin filologinen kritiikki yleensä. 
Tekstikritiikillä on filologiassa vain osatehtävä, joka rajoit- 
tuu tekstimuodon alkuperäiselleen saattamiseen. Toisin sanoen 
pyritään pääsemään mahdollisimman lähelle sitä kielellistä 
asua, jossa tuote on tekijänsä kädestä lähtenyt. 

Antiikin kirjallisuuden tuotteet ovat meille säilyneet käsi- 
kirjoituksina, jotka useimmiten on kirjoitettu vasta keskiajalla, 
joskus vasta uuden ajan alussa. Onpa eräitä sellaisia tapauksia, 
että antiikin kirjallisuuteen kuuluva teos on säilynyt ainoastaan 
varhaispainotuotteena, kun näet käsikirjoitus, jonka nojalla 
painos aikoinaan toimitettiin, sittemmin on hävinnyt. Ainoas- 
taan poikkeustapauksissa on meille säilynyt täydellisiä antii- 
kin aikakauden lopulla jäljennettyjä käsikirjoituksia. Sellaisia 
ovat mm. eräät Vergiliuksen runojen käsikirjoitukset. Antiikin 
aikuisiin käsikirjoituksiin on luettava tietenkin myös kirjalli- 
set papyrukset, jotka sisältävät joko aivan uusia, muuten tunte- 
mattomia kirjallisuuden tuotteita tahi sitten kappaleita ennes- 
tään käsikirjoituksina säilyneistä tuotteista. 

Olkoonpa jokin teos säilynyt vanhempana tai nuorempana 

käsikirjoituksena, kaikissa tapauksissa on tekijän oman kappa- 
leen ja meille säilyneiden käsikirjoitusten välillä ollut monia 
käsikirjoituksia, jotka meiltä ovat hävinneet. Meille säilynyt 
käsikirjoitus on sarjan päässä, ja välillä on voinut olla kymme- 
niä käsikirjoituksia. On helposti ymmärrettävää, että tekstiä 
aina uudelleen jäljennettäessä on niihin pujahtaneiden virhei- 
den lukumäärä yhä lisääntynyt. Tekstin puhdistaminen täl- 
laisessa vuosisatoja kestäneessä kopioimistyössä syntyneistä 
virheistä on tekstikritiikin tehtävä. 

Jos kirjallisuuden tuote on säilynyt ainoastaan yhtenä käsi- 
kirjoituksena, on tekstikritiikin tietysti pohjauduttava siihen. 
Mutta useimmissa tapauksissa meille on säilynyt monia saman 
kirjallisen tuotteen käsikirjoituksia. Niinpä Horatiuksen runo- 
jen käsikirjoituksia on kaikkiaan noin 250. Tällöin on ymmär- 
rettävästi nojauduttava periaatteeseen, että tekstin muo- 
dostamisen pohjana ovat luotettavimmat käsikirjoitukset. 
Mutta kysymys, mitkä käsikirjoitukset ovat parhaimmat, ei 
ole niinkään helppo ratkaista. Ikä ei yksin ole ratkaiseva, 
vaikka yleensä onkin niin, että vanhimmat käsikirjoitukset ovat 
virheettömimmät. Joskus kuitenkin saattaa nuorempi käsi- 
kirjoitus tutkittaessa osoittautua vanhempaa arvokkaammaksi 
siitä syystä, että se on jäljennetty vanhemmasta luotettavasta 
käsikirjoituksesta, joka sittemmin on tuhoutunut. Teksti- 
kriitillisen työn pohjana on sen vuoksi käsikirjoitusten jakami- 
nen ryhmin. Ryhmittäminen tapahtuu käsikirjoituksissa esiinty- 
vien yhteisten virheiden nojalla. Ne käsikirjoitukset, joissa esiin- 
tyy runsaasti yhteisiä virheitä, kuuluvat tietenkin läheisesti 
yhteen. Niiden täytyy palautua yhteiseen kantaan, jossa nuo 
virheet jo ovat olleet olemassa. Jatkamalla täten ryhmittelyä 
ja vertaamalla eri ryhmien tunnusmerkkejä toisiinsa voidaan 
muodostaa käsitys niiden välillä vallitsevasta suhteesta sekä 
kunkin käsikirjoitusryhmän suhteellisesta arvosta. Eri käsi- 
kirjoitusryhmät taas vuorostaan palautuvat yhteiseen kantaan. 
Näin voidaan laatia käsikirjoitusten sukupuu, joka osoittaa, 
miten kaukana kukin käsikirjoitusryhmä ja kukin yksityinen 

käsikirjoitus on siitä kaikkein aikaisimmasta kantakäsikirjoi- 
tuksesta, johon käsikirjoitusten lopulta täytyy palautua. Sillä 
tutkittaessa käsikirjoituksia ja verrattaessa niitä toisiinsa, 
havaitaan aina, että joitakin yhteisiä virheitä on kaikissa käsi- 
kirjoituksissa. Alkuperäisinkään kantakäsikirjoitus ei siis kos- 
kaan ole ollut tekijän oma kappale, vaan jokin myöhemmin 
jaljennetty käsikirjoitus, johon jo on pujahtanut virheitä. 
Tekstiä muodostettaessa, ts. sitä alkuperäiseen muotoon 
saatettaessa, on lähtökohtana tietenkin käsikirjoitusten säilyt- 
tämä tekstimuoto. Milloin käsikirjoituksissa on eroavaisuuksia, 
on käsikirjoitusten luotettavuuden perusteella pääteltävä, mikä 
niissä esiintyvistä eri muodoista, ns. lukutavoista, on alkuperäi- 
nen. Jollei ratkaisua voida tehdä käsikirjoitusten luotetta- 
vuusasteen nojalla, on noudatettava sitä lukutapaa, joka asian- 
omaiselle kirjailijalle ominaisen kielenkäytön tahi asiayhteyden 
kannalta on todennäköisin. Usein on esitetty tekstikritiikin 
ohjeeksi periaate, että kahdesta muuten samanarvoisesta luku- 
tavasta on asetettava etusijaan epätavallisempi sanonta (ns. 
lectio difficilior). On näet helpommin käsitettävissä, että epä- 
tavallisempi sanonta on jäljennettäessä muuttunut tavallisem- 
maksi, kuin että olisi tapahtunut päinvastainen muutos. Ylei- 
senä ohjeena, joka soveltuisi noudatettavaksi kaikissa tapauk- 

sissa, tätä itsessään hyväksyttävää periaatetta ei kuitenkaan 
voida pitää. 

Tekstin saattamista siihen kuntoon, jossa se on ollut kaik- 
kien käsikirjoitusten yhteisessä kannassa, nimitetään usein 
recensioksi. Siitä erotetaan emendatio, joka tarkoittaa teksti- 
korjausta, so. tekstin saattamista jollakin kohdalla sellaiseen 
muotoon, jota ei käsikirjoituksissa lainkaan esiinny. Teksti- 
korjausten suorittaminen on usein välttämätöntä suuressakin 
määrässä, kun kaikki käsikirjoitukset hyvin monissa kohdissa 
ovat säilyttäneet tekstin virheellisessä muodossa. Mitä luo- 
tettavampia käsikirjoituksia on käytettävissämme, sitä vähem- 
män tarvitaan emendatiota, mutta ainoankaan kirjailijan teksti 
ei ole säilynyt virheettömänä. Tekstikorjausta suoritettaessa on 
tietenkin pysyttävä mahdollisimman lähellä käsikirjoitusten 
perusteella pääteltävissä olevaa virheellistä kantamuotoa. Kor- 
jauksen täytyy aina olla sellainen, että se sopii käsikirjoitusten 
säilyttämän virheellisen tekstimuodon lähtökohdaksi, että siis 
on helppo käsittää, kuinka virheellinen muoto on päässyt synty- 
mään. Sellaisia tekstikorjauksia, joilla ei ole ehdottoman vakuut- 
tavaa luonnetta, on tapana nimittää konjektuuroiksi. Teksti- 
kritiikkiä on aikojen kuluessa paljon harjoitettu perustelematto- 
miin arvailuihin nojautuvan ns. konjekturaalikritiikin muo- 
dossa, ja tekstikritiikki on sen vuoksi ajoittain joutunut huonoon 
huutoon. Renessanssiajasta lähtien on antiikin kirjallisuuden 
tuotteisiin tehty kymmeniä tuhansia korjausehdotuksia, joista 
ainoastaan vähäinen osa lopulta on kestänyt kritiikin. Mutta 
siitä huolimatta älykkäillä konjektuuroilla on merkityksensä, 
sillä ne saattavat monesti välähdyksenomaisesti valaista ajatus- 
yhteyttä ja kirjailijan tarkoitusta sekä siten johtaa oikean teksti- 
muodon löytämiseen. 

Tekstikritiikki ja varsinkin emendatio vaatii harjoittajaltaan 
perusteellista kielen hallitsemista sekä erityisesti tarkkaa pereh- 
tymistä asianomaisen aikakauden ja kirjallisuudenlajin sekä 
kirjailijan omaan yksilölliseen kielenkäyttöön. Sen lisäksi se 
ymmärrettävästi edellyttää teoksen asiasisällyksen sekä koko 

kysymyksessä olevan aihepiirin tarkkaa tuntemusta. Huma- 
nismin ajan oppinect, jotka käyttivät latinaa kuin äidinkieltään, 
ovat tehneet tavattoman määrän onnistuneita tekstikorjauksia 
Rooman kirjallisuuden tuotteisiin. Heillä oli kuitenkin se vika, 
että he liiaksi normalisoivat kieltä, ts. eivät ottaneet riittävästi 
huomioon kunkin aikakauden ja yksityisen kirjailijan erikois- 
kielenkäyttöä ja yksilöllistä tyyliä. Sen vuoksi heidän suoritta- 
mansa tekstikorjaukset on nykyajan historiallisten periaattei- 
den mukaisesti uudelleen tarkistettava. 

Suomessakin on tekstikritiikkiä harjoitettu siitä lähtien, kun 
tieteellinen klassillis-filologinen tutkimus 1860-luvulla sai maas- 
samme jalansijaa. Verrattomasti etevin suomalaisen miehen 
kirjoittama tekstikriitillinen tutkimus on F. J. Petersenin väi- 
töskirja »De Martiano Capella emendando» vuodelta 1870. 
Siinä on tutkija ottanut luodakseen tekstikriitillisen perustan 
eräälle vaikeatajuiselle myöhäislatinalaisen kirjallisuuden tuot- 
teelle. Täydellisesti halliten kieltä ja tekstin asiasisällystä sekä 
osoittaen varmaa arvostelukykyä Petersen tässä tutkimukses- 
saan on päässyt harvinaisen kestäviin tuloksiin. Se on parhaita 
tekstikriitillisiä tutkimuksia, mitä ylipäätään koskaan on jul- 
kaistu. Roomalaisten kirjailijain teoksiin ovat tekstikritiikkiä 
sittemmin soveltaneet F. Gustafsson ja Einar Heikel. Kreikka- 
laisen kirjallisuuden alalla on tekstikritiikkiä harjoittanut Ivar 
A. Heikel, joka on myös tekstikriitillisinà painoksina julkaissut 
eräät kirkkoisä Eusebiuksen teokset. 

Nykyaikaisen tekstikritiikin pääperiaatteena on konserva- 
tiivisuus, ts. on pysyttävä käsikirjoitusten säilyttämän teksti- 
muodon pohjalla, mikäli se suinkin on mahdollista. Mutta toi- 
saalta tämä periaate ei tietenkään saa johtaa siihen, että pyritään 
säilyttämään tekstimuotoa, joka on sekä järjen että yleisen kie- 
lenkäytön vastainen. Siinä mielessä pitää edelleen paikkansa 
Richard Bentleyn kuuluisa lause, että järki merkitsee hänelle 
enemmän kuin tuhat käsikirjoitusta. Välistä voi siis muodos- 
tua vaikeaksi probleemiksi jo se, onko tekstikorjaus välttämä- 
tön vai ei. Ratkaisu tällaisessa tapauksessa kuuluu kielelliselle 

ja asialliselle interpretaatiolle. Vain sen avulla voidaan päätellä, 
onko jokin tekstin kohta turmeltunut vai ei. Tekstikritiikki ja 
interpretaatio kietoutuvat siis erottamattomasti yhteen, niin 
pian kun tekstikorjauksesta tulee kysymys. 

Aikaisemmin otaksuttiin, että antiikin kirjallisia tekstejä 
eräissä tapauksissa oli mielivaltaisesti muuteltu, interpoloitu. 
Niinpä otaksutaan yhä vielä, että Senecan murhenäytelmien 
teksti on suuressa määrässä tällaisten interpolaatioiden turme- 
lema. Tarkempi tutkimus on kuitenkin osoittava, ettei näin 
ole laita. Teksti on turmeltunut jäljennettäessä, ja kun sitä myö- 
hemmin on yritetty korjailemalla saada ymmärrettävään asuun, 
on päädytty tekstiasuun, joka on loitonnut joskus kauaskin 
alkuperäisestä. Tällaista korjaustyötä harjoitettiin ymmärret- 
tävästi huolellisten lukijain puolelta sekä vanhalla että keski- 
ajalla, mutta se ei johtunut kalusta mielivaltaisesti muuttaa 
tekstiä, vaan käsitettävästä pyrkimyksestä saattaa teksti luet- 
tavaan asuun. Humanismin sarastaessa Rooman kirjallisuuden 
tuotteiden italialaiset harrastajat sitten parantelivat käsikir- 
joituksiaan hyvin laajassa mittakaavassa, mutta sekään ei 
ollut varsinaista interpolaatiota. Kuitenkin tämä aikojen 
kuluessa suoritettu käsikirjoitusten korjaileminen aiheuttaa, 
ettei läheskään aina ole pidettävä alkuperäisenä sellaista käsi- 
kirjoituksissa esiintyvää tekstimuotoa, joka ensi näkemältä tun- 
tuu siloiselta ja moitteettomalta. Vanhemmissa ja luotettavam- 
missa käsikirjoituksissa esiintyvä itsessään virheellinen lukutapa 
saattaa tällöin usein paljastaa, että siloisempi tekstimuoto perus- 
tuu umpimähkäisesti tehtyyn parannukseen ja ettei sillä ole 
minkäänlaista todistusarvoa. 

Tekstikritiikin luonteesta johtuu, että sen on pakko kiinnit- 
tää huomio pieniin yksityisseikkoihin, joilla sellaisinaan ja 
yksitellen on kokonaisuuden kannaita vähäinen merkitys. Mutta 
tieteeseen sisältyvä ehdottoman totuuden vaatimus asettaa 
tutkijoille ohjeen, jota heidän on noudatettava: Teksti, joka ase- 
tetaan interpretaation pohjaksi, on saatettava niin lähelle alku- 
peräistä muotoa, kuin tutkimuksen käytettävin menetelmin 

voidaan päästä. Sitä paitsi ennakolta on mahdoton tietää, 


mikä tekstikriitillinen korjaus, joka palauttaa kirjallisen tuotteen 
alkuperäisen tekstimuodon, tulee merkitykselliseksi suurem- 

mankin yhteyden kannalta. Oikeaan muotoon saatettuna jokin 
lause saattaa tuoda uutta valaisua tärkeisiinkin kulttuuri- 
ilmiöihin. Kun näet otetaan huomioon antiikin kulttuurin 

muistomerkkien suhteellinen niukkuus, voi monesti yksityisellä 
lauseellakin olla huomattava historiallinen merkitys. 

Apunaan tekstikritiikki käyttää paleografiaa, kir- 
joituksen ja kirjainmuotojen historiaan kohdistuvaa tutkimusta. 
Kirjainmuodoilla on useasti ollut vaikutusta käsikirjoituksissa 
esiintyvien virheiden syntyyn, ja sen vuoksi paleografian tunte- 
minen on tekstikritiikin harjoittajalle välttämätön. Kirjain- 
muodot kehittyivät antiikin käsikirjoituksissa käytetyistä isoista 
kirjaimista, majuskeleista, eri väliasteiden kautta keskiaikaisiin 
pieniin kirjaimiin, minuskeleihin. Eri aikakausilla, jopa jokai- 
sella eri vuosisadalla oli omat kirjainmuotonsa, joiden piirteet 
paleografinen tutkimus on selvittänyt. Paleografisilla perus- 
teilla voidaan täten melkoisen varmasti päätellä, millä vuosi- 
sadalla mikin meille säilynyt käsikirjoitus on kopioitu. Käsi- 
kirjoitusten ikää määrättäessä ja käsikirjoituksia tämän perus- 
teella ryhmiteltäessä paleografialla on perustava merkitys. 

Määrättyyn kirjallisuudentuotteeseen kohdistuvan teksti- 
kriitillisen tutkimuksen tuloksena on teoksen editio, tieteellinen 
painos. Siihen liitetään aina ns. tekstikriitillinen apparaatti, 
jossa mainitaan käsikirjoitusten toisistaan eroavat lukutavat 
sekä ne kohdat, joissa julkaisija on poikennut käsikirjoituksissa 
esiintyvästä tekstimuodosta. Niin ikään siinä asianomaisella 
kohdalla luetellaan tärkeimmät tutkijain tekemät korjaus- 
ehdotukset. Lukija voi täten pitkin matkaa tarkistaa julkaistun 
tekstiasun luotettavuutta. 

Tekstikritiikistä on erotettava ns. korkeampi kri- 
tiikki, joka tutkii kirjallisuudentuotteen oikeaperäisyyttä, 
sitä, onko jokin teos tai sen osa todella sen kirjailijan kir- 
joittama, jonka nimellä se käsikirjoituksissa esiintyy. Tällais- 
ten probleemien käsitteleminen on kirjallisuudenhistoriallisen 
tutkimuksen tehtävä. 

Papyruksiin kohdistuva tutkimus, papyrologia, on 
kehittynyt erilliseksi tieteenhaaraksi sen johdosta, että papy- 
rukset muodostavat omalaatuisen aineiston, jonka perustava 
käsittely vaatii teknillistä erikoiskouliintumista. Esim. papy- 
rusten iän määritteleminen, niissä käytettyjen kirjainmuotojen 
tunteminen ja niiden usein repaleisen tekstiasun täydentäminen 
edellyttää kokemusta, joka voidaan saavuttaa ainoastaan itse 
alkuperäiskappaleihin kohdistetulla tutkimuksella. Mutta sen 
jälkeen kun perustava työ on suoritettu ja papyrusteksti luo- 
tettavasti julkaistu, voi tietenkin jokainen filologisesti kouliin- 
tunut tutkija käyttää sitä hyväkseen. 

Papyrus oli antiikin paperi. Sitä käytettiin yleisesti koko 
Rooman valtakunnan alueella, mutta ainoastaan erittäin kui- 
vassa ilmastossa ja hiekkaisessa maastossa sillä on ollut säilymi- 
sen edellytykset. Sen vuoksi papyrustekstejä on löydetty mel- 
kein yksistään Egyptistä, jossa järjestelmällisiä kaivauksia 
papyrusten löytämiseksi on suoritettu 1880-luvulta lähtien. 
Kuitenkin amerikkalaiset tutkijat 1920-luvulla löysivät papy- 
rustekstejä Syyriastakin, Eufratin varrelta, missä mm. sikäläi- 
sen roomalaisen varuskunnan arkisto tuli päivänvaloon. Sen 
lisäksi on pahasti hiiltyneitä papyruskääröjä tavattu Italiassa 
Herculanumin kaivauksissa. Mutta valtavin osa löydettyä 
papyrusaineistoa on peräisin Egyptistä. Siksi papyrustekstit 
myös yleensä ovat kreikankielisiä. Latinankieliset papyrukset 
ovat ainoastaan pieni murto-osa siitä satatuhantisesta papyrus- 

liuskamäärästä, joka nykyisin on tutkijain käyteitävänä, Var- 
haisin meille säilynyt papyrusteksti on vuodelta 311 e. Kr. ja 
myöhäisimmät 900-luvulta j. Kr., jolloin arabialaiset jo olivat 
Egyptin valtiaita. l 

Papyrustekstit voidaan jakaa kahteen ryhmään sen mukaan 
kuin ne joko sisältävät kirjallisuuden tuotteita tahi eivät. Kir- 
jallisuuden tuotteet, joita papyruksiin sisältyy, ovat osaksi 
samoja, joita meille on säilynyt myöhäisempinä pergamentti- 
käsikirjoituksina. Tällaiset papyrustekstit, jotka aina sisältävät 
vain teosten katkelmia, ovat tekstikriitilliselle tutkimukselle 
erittäin tärkeät, koska niiden avulla voidaan tarkistaa käsi- 
kirjoitusten luotettavuutta. Useimmiten voidaan tällöin havaita, 
että keskiaikaiset käsikirjoitukset, vaikka ne onkin jäljennetty 
vasta monta vuosisataa myöhemmin, ovat säilyttäneet teksti- 
asun puhtaampana ja virheettömämpänä kuin papyrukset. 
Tämä johtuu siitä, että papyrukset edustavat »tusinapainok- 
sia», joiden jäljentämistyö suoritettiin sangen huolimattomasti, 
kun taas käsikirjoitukset palautuvat parempiin ja huolellisem- 
min toimitettuihin laitoksiin. 

Korvaamaton kirjallisuudenhistoriallinen merkitys on käsi- 
tettävästi niillä papyruksilla, jotka sisältävät ennen tuntemat- 
tomia kirjallisuudentuotteita. Merkityksellisimpänä on kentics 
pidettävä Menandroksen komediain löytämistä. Voimme täten 
alkuperäisistä tuotteista tutustua Kreikan »porvarilliseen» näy- 
telmään, jota muuten tunnemme vain roomalaisten komedian- 
kirjoittajain Plautuksen ja Terentiuksen tekemistä mukael- 
mista. Lisäksi on löydetty, tosin suureksi osaksi sangen katkel- 
mallisina, Kreikan klassillisten lyyrikkojen, Sapfon ja Alkaiok- 
sen runoja sekä aleksandrialaisen Kallimakhoksen runotuot- 
teita. Runoutta sisältävistä löydöistä, jotka ovat erityisen merki- 
tyksellisiä, on vielä mainittava Sofokleen satyyrinäytelmä 
Ikhneutai, »Vainukoirate, sekä Herondaan mimiambit. Suora- 
sanaisista tuotteista, jotka papyrusteksteinä ovat tulleet päivän- 
valoon, ovat tärkeimmät Aristoteleen teos Ateenan valtio- 
muodosta sekä puhuja Hypereideen kuusi puhetta. Erittäin 

merkittäviä ovat myöskin kristillisten tekstien löydöt, joiden 
joukossa on tullut päivänvaloon Pietarin evankeliumi ja ilmes- 


tys sekä kokoelma »Jeesuksen sanoja». 


Vielä niin myöhään 


kuin v. 1934 löydettiin papyrusliuska, joka sisältää osia ennen 
tuntemattomasta evankeliumista. Se on todennäköisesti peräi- 
sin jo 100-luvulta j. Kr. ja osoittaa yhtymäkohtia Johanneksen 
evankeliumin kanssa olematta kuitenkaan sen muunnos. Tässä 
uudessa evankeliumissa on kerrottu Jeesuksen elämästä sel- 
laisiakin piirteitä, joita muissa evankeliumeissa ei mainita. 
Näemme siis, että papyruslöydöt sisältävät kirjallisuuden- 
historiallisesti erittäin arvokkaita tuotteita. 
Kirjallisuudentuotteita sisältäviä papyrustekstejä käsitellään 
luonnollisesti aivan samoin kuin varsinaisia käsikirjoituksia. 
Niihin kohdistetaan tekstikriitillinen tarkastelu ja todetaan, 
missä määrin teksti niissä on virheellinen. Kun papyrusliuskat 


n. sa 

useimmiten ovat rikkonaisia, on teksti tekstikritiikin ja siihen 
liittyvän perusteellisen interpretaation keinoin täydennettävä 
luettavaan muotoon. Silloin kun tekstissä papyrusliuskan 
repaleisuuden vuoksi on suurehkoja aukkoja, vaatii niiden täy- 
dentämiuen aivan erityistä kielivarojen hallintaa ja kombinaa- 
tiokykyä. Papyrustekstien täydentämisessä filologit ovatkin 
osoittaneet monesti suorastaan häikäisevää taitoa ja keksimis- 
kykyä. Suomalaisista tutkijoista papyruksia ovat julkaisseet 
A. H. Salonius ja Henrik Zilliacus. Heidän julkaiseminaan on 
ilmestynyt eräitä verraten helppolukuisia tekstejä. 

Valtaisa enemmistö papyruksista ei sisällä kirjallisuuden- 
tuotteita, vaan kaikkea sellaista, mitä nykyäänkin pannaan 
paperille: yksityisiä ja virallisia kirjeitä, anomuskirjelmiä ja 
muita asiakirjoja, esim. välipuheita ja kauppakirjoja, tilejä jue. 
Onpa löydetty koulupoikien harjoituskirjoituksia ja muuta 
samantapaista ainesta. Niinkuin jo eri yhteyksissä olemme 
viitanneet, tällaiset papyrukset muodostavat korvaamattoman 
arvokkaan ensi käden lähdeaineiston, joka mitä monipuolisim- 
min valaisee suoranaisesti Egyptin elämää hellenismin aikakau- 
della sekä Rooman keisariaikana, mutta välillisesti koko Rooman 
valtakunnan keisariaikaista kulttuuria. Jos kysymme, mikä 
kaikkein parhaiten avaa meille näköalan Rooman keisariajan 
elämään, niin on vastattava: Toisaalta Pompejin ja Ostian kai- 
vausten tulokset, toisaalta Egyptin papyrukset. 

Papyrusteksteihin kohdistetaan tietenkin myös samanlainen 
yhteyksiä paljastava filologinen tutkimus kuin muihinkin kir- 
jallisiin tuotteisiin. Interpretaation avulla otetaan selville nii- 
den asiasisällys ja asetetaan se kulttuurihistorialliseen yhtey- 
teensä. Siinä suhteessa papyrustutkimus ei lainkaan eroa muusta 
filologisesta tutkimuksesta. Myös kreikkalaisten papyrysten 
kieleen on tutkimus kohdistettu ja käytetty niitä kreikan kan- 
sankielen erikoispiirteiden selvittämiseen. Mm. Uuden testa- 
mentin kieliparsi on täten joutunut uuteen valaistukseen. Monet 
Uuden testamentin kreikan piirteet, joita aikaisemmin katsottiin 
hebrean vaikuttamiksi, ovat nyt osoittautuneet kreikan kansan- 

kielen yleisominaisuuksiksi. Myös kreikan kielen ääntämisen 
kehitystä voidaan seurata oppimattomien henkilöiden papyrus- 
kirjeissään tekemistä oikeinkirjoitusvirheistä. ILjaajasuuntaisen 
ohjelman papyruskirjeiden kielen selvittämiseksi esitti A. H. 
Salonius suunnitellessaan niiden tutkimista siten, että pidettäi- 
siin silmällä eroavaisuuksia, joita esiintyy sivistyneiden ja sivis- 
tymättömien sekä syntyperäisten kreikkalaisten ja muukalais- 
ten käyttämässä kieliasussa. Kuolema esti hänet tätä suunni- 
telmaa toteuttamasta. Papyrustutkimukseen perehdyttää suo- 
malaisen lukijakunnan tarkemmin tässä sarjassa ennen pit- 
kää ilmestyvä Henrik Zilliacuksen sitä käsittelevä esitys, jossa 
julkaistaan myös papyruskirjeiden suomennoksia. 


]] — Antiikin kulttuuri. IĜI 


PIIRTOKIRJOITUKSET 


Erityisenä tieteenhaarana tutkimuskohteen erikoislaatui- 
suuden vuoksi voidaan pitää myös epigrafiikkaa, joka tutkii ns. 
inskriptioita eli piirtokirjoituksia. Niitä on antiikin kulttuuri- 
piiristä säilynyt satoja tuhansia, mutta niiden luonteesta johtuu, 
että useimmat tietenkin ovat aivan lyhyitä, vain muutaman 
sanan mittaisia. Mutta suhteellisen pitkiäkin kiveen hakattuja 
tai vaskeen uurrettuja kirjoituksia on löydetty. Vanhimmat 
kreikkalaiset piirtokirjoitukset ovat n. 700 vaiheilta e. Kr., van- 
himmat latinankieliset taas n. 600 paikkeilta e. Kr. Runsaammin 
alkaa kreikkalaisia piirtokirjoituksia esiintyä n. 500 paikkeilta 
ja rooomalaisia n. 200 paikkeilta e. Kr. Varsinkin Rooman kei- 
sariajalta on sekä kreikan- että varsinkin latinankielisiä piirto- 
kirjoituksia säilynyt erittäin runsaasti. 

Piirtokirjoitukset ovat sisällykseltään hyvin monenlaatuisia. 
Tavallisimpia ovat hauta-, muisto- (votiivi-) ja kunniakirjoituk- 
set. Mutta sen lisäksi esiintyy piirtokirjoituksina esim. valtio- 
sopimuksia, lakeja ja asetuksia, viranomaisten kirjeitä, pöytä- 
kirjoja, selontekoja, kaikenlaatuisia luetteloja, yksityisoikeu- 
dellisia sopimuksia, rajankäyntiasiakirjoja jne. Erityisesti 
on mainittava runomuotoiset piirtokirjoitukset, jotka useim- 
miten ovat hautakirjoituksia ja jotka luovat valoa kansanomai- 
seen runonkäyttöön. Oman lajinsa muodostavat Pompejin 
seiniin piirretyt tilapäiskirjoitukset. Piirtokirjoitusten sisäl- 
lyksellinen moninaisuus saa selityksensä siitä, että antiikin 
aikakaudella oli tapana hakata kiveen tai kaivertaa vaskeen 


162 


Piirtokirjoitukset 


paljon sellaista, joka nykyään julkaistaan painettuna tahi talle- 
tetaan käsikirjoituksena julkisiin arkistoihin. Tässä yhteydessä 
on huomattava, että kahta latinan sukulaiskieltä, oskia ja 
umbria, tunnemme vain piirtokirjoituksista, jotka siten antavat 





Vanhin latinankielinen piirtokirjoitus, ns. Manioksen solki. N. 600 e. Kr. 
Kirjoitus oikealta vasemmalle: Manios med fhefhaked Numasioi. 
»Manius teki minut Numeriukselle.» 


kielentutkimukselle korvaamatonta aineistoa. Myöskin etruskin 
kielen lähteenä piirtokirjoitukset ovat korvaamattomat. 
Vanhemmat kreikkalaiset piirtokirjoitukset, jotka on hakattu 
kiveen ennen kreikan yleiskielen, ns. koineen muodostumista, 
ovat niin ikään kielelliseltä kannalta ensiarvoisen tärkeät, koska 
niistä voidaan tutustua kreikan murteisiin, joiden merkitys ei 
ole huomattava ainoastaan kreikan kielen kehityksen, vaan 
myös vertailevan indoeurooppalaisen kielentutkimuksen kan- 
nalta. Kreikkalaiset piirtokirjoitukset ovat kulttuurihistorialli- 
sestikin merkitykselliset, sillä niiden nojalla voidaan seurata 
kirjainmuotojen kulkeutumista, joka puolestaan luo valoa 
sivistyksellisten vaikutteiden omaksumiseen. Näin voimme 
nähdä, miten foinikialaisilta lainatut kirjaimet kehittyvät 
kreikkalaisella pohjalla, miten etruskit ne omaksuvat ja jättä- 
vät ne taas perintönä roomalaisille. Nämä muovaavat niistä 
ns. latinalaisen kirjaimiston, jonka länsimaiset kansat omaksu- 
vat. Kirjainmuotojen kehitykseen liittyvää filologista tutkimusta 
on erinomaisen menestyksellisesti harjoittanut suomalainen 
M. Hammarström, joka sen avulla on luonut valoa skandinaa- 

Klassillisen kauden kreikkalainen piirtokirjoitus 
400-luvulta e, Kr. Ateenasta. 
Kirjaimilla selkeä tasasuhtainen muoto. 


visten riimukirjoitustenkin syntyyn. Nämä tutkimukset johti- 
vat hänet käsittelemään myös  arvoitukselliseen etruskin 
kieleen kohdistuvia kysymyksiä, joiden ratkaisemista hän on 
terävänäköisesti edistänyt. Hän oli arvossapidetyimpiä etrusko- 
logian edustajia. 

Piirtokirjoituksia on löydetty koko siltä laajalta alueelta 
jolle kreikkalainen ja roomalainen kulttuuri oli levinnyt. Kreik- 
kalaisia piirtokirjoituksia on tavattu kaikilta puolilta kreikka- 
laisten asuttamia Välimeren ja Mustan meren rantamaita, myös 
nykyiseltä etelä-Venäjältä, latinalaisia taas Rooman suuren 
valtakunnan kaikista osista, mutta eniten tietysti läntisten maa- 
kuntien alueelta, missä puhuttiin latinaa. Afrikan, Espanjan ja 
Gallian antama piirtokirjoitussato on sekin sangen runsas, 
myös roomalaisesta Germaniasta ja Britanniasta niitä on löy- 

Vanhin roomalainen kivikirjoitus 500-luvulta e. Kr. Kirjoitus vuoro- 
tellen oikealta vasemmalle ja vasemmalta oikealle. Löydetty Forum 
Romanumilla toimitetuissa kaivauksissa. 


detty lukuisasti, mutta eniten tietysti kuitenkin valtakunnan 
xantaosasta, Italiasta, mistä vanhimmat latinankieliset piirto- 
kirjoitukset ymmärrettävästi kauttaaltaan ovat peräisin. 

Jotta piirtokirjoituksia voidaan käyttää kulttuurihistorian 
valaisemiseen, on niiden kirjoittamisaika määrättävä. Jollei 
piirtokirjoituksessa ole aikamäärää, mikä niissä on suhteellisen 
harvoin, on ajanmääräys toimitettava kirjainmuotojen sekä 
kielellisen asun ja asiasisällyksen perusteella. Joskus voivat 
ulkonaiset olosuhteet olla ajan määräämiselle ratkaisevia, 
niinkuin on laita Pompejin piirtokirjoitusten, jotka kaikki luon- 
nollisesti ovat ajalta ennen vuotta 79 j. Kr., jolloin kaupunki 
tuhoutui. Ajanmääräyksen toimittaminen pelkästään kirjain- 
muotojen perusteella silloin, kun muita kiinnekohtia puuttuu, 
saattaa olla erittäin vaikeaa. Se kysyy sellaisessa tapauksessa 
yhtä suurta harjaannusta kuin papyrustekstien ajan määrää- 
minen. 

Yleensä piirtokirjoitukset ovat helppolukuisia, koska ne on 
kirjoitettu isoin selvin kirjaimin. Poikkeuksen tekevät Pompejin 
seiniin piirretyt tilapäiset kirjoitukset, joissa on käytetty kur- 
siivikirjaimia ja jotka muutenkin monesti ovat epäselvästi 
riipusteltuja. Mutta tavallisia kiveen hakattujakin piirtokir- 
joituksia voivat jopa tottuneet arkeologit lukea väärin. Niinpä 
on eräät viime aikojen kaivauksissa löydetyt Italian latinan- 
kieliset piirtokirjoitukset julkaistu paikoitellen virheellisessä 
muodossa. Filologin on siis piirtokirjoitustekstejä käyttäessään 
aina oltava varuillaan, mikäli julkaistun tekstin tarkistus ei ole 
tapahtunut varmasti asiantuntevalta taholta. Eräänlainen 
tekstikritiikki tulee siis piirtokirjoituksiinkin kohdistaa, ennen 
kuin ne saatetaan kielellisen ja asiallisen interpretaation koh- 
teiksi. Siinä suhteessa niihin sovelletaan samoja menetelmiä 
kuin kirjallisiin tuotteisiin yleensä. 

Esimerkkinä siitä, millaisia kysymyksiä piirtokirjoituksiin 
kohdistuvan filologis-historiallisen tutkimuksen ratkaistavaksi 
joutuu, esitämme Ostiasta löydetyt, marmorilaattoihin hakatut 
vuosikirjat. Erinäisistä muistakin Italian kaupungeista on 
löydetty kappaleita luetteloista, joihin on merkitty ajan mukai- 
sessa järjestyksessä Rooman konsulien sekä asianomaisen kau- 
pungin korkeimpien virkamiesten nimet. Joskus on luetteloon 
liitetty myös maininta jostakin tärkeästä historiallisesta tapahtu- 
masta. Tällaisten luettelojen nimenä oli fasti. Ostiasta on löy- 
detty tällaisesta ajantietoluettelosta osia, jotka kohdistuvat 
erittäin pitkään ajanjaksoon. Ensimmäinen löytö tehtiin jo 
v. 1802, ja viime vuosikymmenien kaivauksissa on tullut päi- 
vänvaloon parikymmentä uutta kappaletta. Eräissä löydetyissä 
osissa on tietoja Caesarin ajalta, toisissa Augustuksen, Tiberiuk- 
sen ja Caligulan hallituskausilta, kolmansissa Trajanuksen 
ajalta, neljänsissä vieläpä Antoninus Piuksen hallituskaudelta. 
Löydöistä havaitaan, että Ostiassa on siis ainakin yli kahden- 
sadan vuoden ajalta merkitty vuosijärjestyksessä muistiin Roo- 
man konsulien, myös sijaiskonsulien, sekä Ostian korkeimpien 
virkamiesten nimet. Luettelo on ollut asetettuna julkiselle pai- 

Katkelma Ostian vuosikirjoja vuosilta 151—153 j. Kr., Antonius 
Piuksen hallituskaudelta. Katkelma sisältää tiedot keisarin kan- 
salle jakamasta rahalahjasta, eräiden henkilöiden karkoittamisesta, 
Marcus Aureliuksen lapsen kuolemasta ja pojan syntymästä, Cestiuk- 
sen sillan korjauttamisesta seka Ostiassa basilikan vihkimisen joh- 
dosta toimeenpannuista näytämnöistä ja kuvapatsaiden paljastamisesta. 

kalle kaupungin asukkaiden nähtäväksi. Mutta Ostian luettelo 
saa aivan erikoisen merkityksen paitsi siihen sisältyvän konsuli- 
luettelon ainoalaatuisen täydellisyyden johdosta ennen muuta 
sen vuoksi, että siihen on melkein kunkin vuoden kohdalle mer- 
kitty eräitä tärkeitä Roomassa sattuneita tapauksia. Vieläpä 
tapausten tarkka päivämääräkin on merkitty luetteloon kai- 
kissa kohdissa Augustuksen ajasta lähtien. Ostian kiveen 
hakattu fasti saa täten eräänlaisen kronikan tai oikeammin 
sanoen vuosikirjojen, annaalien, luonteen. Löydetyt marmori- 
laattain kappaleet sisältävät osittain aivan uusia historiallisia 
tietoja. Niinpä niiden perusteella nyt tiedämme tarkalleen, mil- 
loin Trajanuksen forum vihittiin tarkoitukseensa ja milloin 
tälle loistoaukiolle pystytetty kuuluisa Trajanuksen pylväs 
valmistui. 

Ostian vuosikirjojen syntyyn liittyy monia mielenkiintoisia 
probleemeja. Hakattiinko teksti kiveen yhtaikaa vai vähitellen? 
Mistä otettiin siinä olevat tiedot ja kuka suoritti toimitustyön? 
Miksi ei Caesarin aikaan kohdistuvissa merkinnöissä ole päivä- 
määriä? Mutta ennen kuin käsittelemme näitä kysymyksiä, 
esitämme erään yksityiskohdan, jonka yhteydessä on tilaisuus 
perehtyä epigrafiikan menetelmiin. V:n 36 kohdalla j. Kr. on 
luettelossa merkintä, jonka Ostian kaivausten johtaja G. Calza 
julkaisi tällaisena: K(alendis) Nov(embribus) pars Circi inter 
ullores arsit. Suomennettuna se merkitsisi: »Marraskuun I päi- 
vänä paloi osa Circusta kostajien välissä.» Mitä kostajia tässä 
olisi tarkoitettu, ei julkaisija osannut selittää. Uskoessaan, että 
julkaisija oli lukenut piirtokirjoituksen oikein, eräät saksalaiset 
tutkijat menivät niin pitkälle, että otaksuivat ulores muodon 
kansanomaiseksi muunnokseksi sanasta olitores =: 'vihannes- 
kauppiaat’. Ostian vuosikirjojen kielessä ei kuitenkaan esiinny 
minkäänlaisia kansanomaisuuksia. Asia selvisi eräälle suomalai- 
selle tutkijalle valokuvajäljennöksen perusteella. Ilmeni, että 
piirtokirjoituksessa olikin vitores eikä «llores. Julkaisijan oli 
johtanut harhaan piirtokirjoituksessa tällä kohdalla esiintyvä 
pitkä i-kirjain sekä se seikka, ettei hän ilmeisesti tuntenut suh- 

teellisen harvinaista vifor sanaa, joka merkitsee korinpunojaa. 
Ostian vuosikirjoissa oleva tieto ilmoittaa, että mainittuna 
vuonna paloi se osa Circusta, joka oli korinpunojain kujalle 
päin, On kysymyksessä samanlainen inter prepositiolla muodos- 
tettu kadun nimi kuin Ciceron puheessa Catilinaa vastaan esiin- 
tyvä inter falcarios, viikateseppäin katu. Tutustumme siis 
ennen tuntemattomaan roomalaiseen kadunnimeenkin. Itse 
tulipalon mainitsee Tacitus Rooman keisariajan historiassaan. 

Entä muut Ostian vuosikirjoihin liittyvät probleemit? — 
Kirjainmuotoihin kohdistettu tarkka tutkimus osoittaa, ettei 
kaikkia osia ole hakattu kiveen yhtaikaa, mutta ettei täydentä- 
mistä myöskään ole suoritettu vuosittain. Vuosikirjoja on siis 
jatkettu pitkähköin väliajoin. Niiden toimittaminen oli ilmei- 
sesti jonkin ostialaisen pappiskollegion tehtävänä. Tämä johto- 
päätös voidaan tehdä kahdella perusteella. Ensiksikin voidaan 
havaita, että vuosikirjat kiinnittävät erityistä huomiota Ostian 
papistossa tapahtuneisiin muutoksiin. Toiseksi voidaan pää- 
tellä, että tällaisten vuosikirjain toimittamisella jatkettiin 
vanhaa, Roomassa aikoinaan käytännössä ollutta tapaa. Roo- 
massakin oli tällaisten vuosikirjojen laatiminen ja tauluihin 
piirrättäminen ollut pappiskollegion asia. Mitä vihdoin tulce 
Ostian vuosikirjojen lähteeseen, on se keisariaikaa koskevien 
tietojen osalta epäilemättä ollut Rooman virallinen päivälehti, 
Acta diurna. Tähän lähteeseen johdutaan sillä perusteella, 
ettei muualta ollut saatavissa päivämäärätietoja ja että Ostian 
vuosikirjoihin on merkitty juuri sellaisia tapahtumia, jollaisia 
tiedämme Acta diurnassa mainitun. Siten saa selityksensä myös 
se seikka, ettei Caesarin aikaa koskevissa merkinnöissä ole 
päivämääriä. Acta diumaa virallisena päivälehtenä ei vielä 
Caesarin aikana ollut olemassa. Ostian vuosikirjoissa siis saamme 
aivan lyhyiksi supistettuja otteita Rooman päiväuutisista. 
Aina jonkin ajan kuluttua ne koottiin Ostian asukkaiden 
tarpeihin eräänlaiseksi historialliseksi kansankirjaksi, joka tar- 
josi kiinnekohtia menneen ajan tapahtumiin. 

Kuuluisin kaikista antiikin piirtokirjoituksista on Augustuk- 

sen toiminnastaan kirjoittama monumentaalinen selonteko, 
joka Vähän-Aasian Ankarassa säilyneenä on tunnettu nimellä 
Monumentum Ancyranum. Siinä liittyy latinalaiseen alku- 
peräistekstiin kreikkalainen käännös. Ensimmäisen maailman- 
sodan edellä löydettiin saman selonteon vähäisiä kappaleita 
myöskin Pisidian Antiokiasta. Tällöin ilmeni, että aikaisemmin 
oli eräs tärkeä kohta täydennetty väärin. Augustus sanoo, että 
hän luovuttuaan kansalaissotien lopullisesti päätyttyä vlimääräi- 
sistä valtuuksistaan ainoastaan arvovaltansa nojalla 
(auctoritate) merkitsi enemmän kuin hänen kulloinenkin konsuli- 
toverinsa. Ennen Antiokian tekstin sirpaleiden löytämistä oli 
puheena oleva kohta säilynyt täydellisenä vain kreikankielisessä 
asussa, jonka nojalla latinalaiseen tekstiin vastaavalle kohdalle 
oli täydennetty dignitate. Se merkitsi lähinnä arvoasemaa. 
Fro ei ensi silmäyksellä näytä suurelta, mutta tarkemmin 
asiaan perehdyttäessä havaitaan, että Augustuksen asema Roo- 
man valtion johdossa saa aivan toisen luonteen, kun hän koros- 
taa sen perustuneen arvovaltaan, kuin jos hän olisi puhunut 
arvoasemasta. Auctoritas tarkoittaa persoonallisuudesta sätei- 
levää vaikutusta, dignitas taas valta-asemaan perustuvaa kun- 
nioitusta. Kun Augustus sanoo asemansa perustuneen aito 
roomalaiseen auctorilas ominaisuuteen, hän on siten selvästi 
osoittanut ne tasavallan aikuiset perinteet, joihin hän tahtoi 
johtajan asemansa liittää. 

Kielellinen interpretaatio laajenee itsestään kielihistorialli- 
seksi tutkimukseksi silloin, kun jotakin kirjallisessa tuotteessa 
esiintyvää ilmaisua selitetään aikaisemman kielellisen kehityk- 
sen taustaa vasten. Kielihistoriallista tutkimusta filologi tie- 
tenkin voi suorittaa myös siten, ettei lähtökohtana lainkaan enää 
ole kirjallisen tuotteen interpretaatio. Niinkuin ylempänä jo 
on huomautettu, ei filologisen ja lingvistisen kielentutkimuksen 
välille siis voi vetää rajaa. Yleensä tosin voi pitää sääntönä, 
että filologin suorittama kielentutkimus pysyttelee lähempänä 
kirjallisuuden ja kulttuurin ilmiöitä eikä antaudu niin sanoak- 
semme puhtaaseen kielentarkasteluun. Filologi pitää kieli- 
historiallisiakin tutkimuksia harjoittaessaan silmäilä interpre- 
taatiota suuremmassa määrässä kuin lingvisti, jonka mielen- 
kiinto kohdistuu yleisiin suuntaviivoihin ja kielen kehityksessä 
havaittavaan lainmukaisuuteen. 

Latinan kieli katsottuna sen tytärkielissä romaanisissa kie- 
lissä tapahtuneen kehityksen taustaa vastaan tarjoaa tilaisuu- 
den ainoalaatuisten kielihistoriallisten havaintojen tekemiseen. 
Onhan siinä tutkijan edessä puolen kolmatta vuosituhatta kes- 
tänyt kehitys, jonka melkein kaikilta asteilta on olemassa kir- 
jallisia lähteitä. Tähän kehitykseen liittyviä ilmiöitä tarkastel- 
taessa voidaan ilmeisiin tosiasioihin pohjautuen tehdä johtopää- 
töksiä siitä, minkä laatuiset muutokset yleensä kielten kehityk- 
sessä ovat mahdollisia. Siinä suhteessa latinan ja romaanisten 
kielten tarjoamaa tutkimusaineistoa ei vielä ole läheskään riit- 

tävästi käytetty yleiskielitieteen hyväksi. Sellaisilla tutkimuk- 
silla kuin esim. Veikko Väänäsen ansiokkaalla esityksellä Pom- 
pejin piirtokirjoitusten kielestä on näin ollen merkitystä niiden 
rajojen ulkopuolellakin, jotka tutkija varsinaisesti on itselleen 
asettanut. Latinan kielen kehittyminen romaanisiksi kieliksi 
on ilmiö, jonka laajakantoista sisällystä kielentutkimus ei het- 
kessä ammenna tyhjäksi. On tärkeätä, että tähän liittyvät 
probleemit saavat meidänkin maassamme nuoren tutkijapolven 
huomion. 

Äänne- ja muoto-opilliset kysymykset eivät enää nykyisin 
tarjoa tutkijalle sanottavaa mielenkiintoa, niin tärkeätä kuin 
onkin tutustua tutkimuksen tälläkin alalla saavuttamiin tulok- 
siin ja itsenäisesti ne seuloa. Muuttuvat katsomustavat voivat 
kenties tulevaisuudessa avata äänne- ja muotohistoriallekin 
uusia näköaloja. Mutta tällä haavaa näyttää tutkimus siinä saa- 
vuttaneen loppupisteen, josta eteneminen tuntuu vaikealta. Sitä 
enemmän tuloksia on odotettavissa klassillisten kielten lause- 
opin tutkimukselta, jonka rinnalla myöskin sanahistoriallinen 
ja tyylillinen tutkimus on antoisa. Latinan ja kreikan lause- 
opin tutkimiselle suomalaisilla tiedemiehillä on aivan erikoiset 
edellytykset sen johdosta, että he puhuvat äidinkielenään kieltä, 
joka ei ole indoeurooppalainen, mutta joka kuitenkin on niitä 
rakenteensa puolesta riittävän lähellä tarjotakseen hedelmälli- 
siä vertauskohtia. Sen vuoksi ei voidakaan pitää sattumana, 
että suomalaiset klassillisen filologian edustajat erityisesti 
ovat suunnanneet tutkimuksensa latinan ja kreikan lauseopil- 
listen ilmiöiden valaisemiseen. O. E. Tudeer julkaisi v. 1880 
tutkimuksen infinitiivin asemasta Homeroksen kielessä, Ivar 
A. Heikel 1884 tutkimuksen partisipin käytöstä Herodotoksella, 
E. J. Tammio (Tammelin) käsitteli perustavassa teoksessa 1889 
vanhan latinan partisipien lauseopillista kehitystä, A. Blom- 
gvist 1894 Plautuksella esiintyviä genetiivin merkitysryhmiä, 
K. J. Hidén v:sta 1896 alkaen tosin pikkuseikkoihin takertuen 
latinan kaasus-syntaksia, F. Gustafsson v:sta 1904 lähtien moni- 
lukuisissa etevissä lauseopillisissa tutkimuksissaan latinan datii- 

via, gerundia ja gerundiivia sekä lauseiden rinnastuksen vähi- 
tellen tapahtunutta kehitystä alistussuhteeksi, A. H. Salonius 
julkaisi 1920 erittäin runsassisältöisen tutkimuksen myöhäis- 
latinan kielellisistä omituisuuksista, Y. M. Biese käsitteli 1928 
laajaa yleiskielitieteellistä taustaa vasten myöhäislatinan abso- 
luuttista akkusatiivia, tämän esityksen kirjoittaja julkaisi 
1929 latinan absoluuttisen ablatiivin historian esihistorialli- 
sesta ajasta myöhäislatinan kauteen asti, P. Numminen sel- 
vitti 1936 perusteellisesti %n preposition merkityskehitystä ja 
Niilo Lehmuskoski valaisi 1930 erästä vanhan latinan sana- 
järjestyksen kysymystä. Niinkuin näkyy, saadaan suomalais- 
ten tutkijain julkaisemista latinan ja kreikan lauseoppiin kuulu- 
vista tärkeimmistäkin teoksista komea tutkimusten sarja, joka 
kokonaisuutena on huomattavasti edistänyt kansainvälistä 
tieteellistä tutkimusta. 

Valaistaksemme vertauskohtia, joita suomen kieli tarjoaa 
latinan lauseopin tutkimukselle, valitsemme latinan gerundin 
ja gerundiivin. Latinan gerundilla on aktiivinen merkitys, 
mutta gerundiivilla passiivinen, vaikka molemmat muodostu- 
vat samalla johtopäätteellä -ndo-. Latinan ad legendum merkit- 
see lukemaan», mutta legendum est taas merkitsee von luettava». 
Ilman muuta on ilmeistä, että jompikumpi näistä erimerkityk- 
sisistä muodoista on kehittynyt toisesta. Yleinen käsitys niin 
Saksassa kuin Ranskassa ja Englannissa on, että passiivimerki- 
tyksinen gerundiivi on aikaisempi ja että siitä on kehittynyt 
aktiivimerkityksinen gerundi. Tämä käsitys ei kuitenkaan voi 
olla oikea. Sillä sellaisen merkityskehityksen otaksuminen joh- 
taa väkinäisiin selityksiin ja suuriin vaikeuksiin. Suomen kie- 
lessä esiintyvä ilmiö osoittaa, että kehitys päin vastoin on käy- 
nyt aktiivisesta merkityksestä passiiviseen. Meillähän on suo- 
messa aktiivimerkityksinen -minen loppuinen verbaalisubstan- 
tiivi, ns. IV infinitiivi, joka kuitenkin määrätyssä yhteydessä 
saa passiivisen, velvollisuutta tai pakkoa ilmaisevan merkityk- 
sen. Esim. lukeminen on aktiivista toimintaa, mutta yhtymässä 
sinun on se lukeminen viimeksi mainittu sana merkitsee samaa 

kuin luettava. Suomen kielessä esiintyvä rinnakkaisilmiö täten 
osoittaa tien, jota latinankin merkityskehitys on noudattanut: 
Aktiivimerkityksinen gerundi legendum vastaa täysin suomen 
lukeminen muotoa. Käytettynä olemista merkitsevän verbin 
yhteydessä se on saanut velvollisuutta osoittavan merkityksen 
ja sen johdosta siitä on vähitellen kehittynyt passiivimerkityk- 
sinen gerundiivi. Sekin ilmiö, että aktiivimerkityksisestä 
substantiivista voi kehittyä passiivimerkityksinen adjektiivi, 
on suomen kielessä havaittavana. Aktiivin kolmatta infinitii- 
viä, joka sellaisenaan on substantiivi, käytetään adjektiivin 
luontoisena passiivisessa merkityksessä sellaisissa tapauksissa 
kuin: minun lukemani kirja. Possessiivisuffiksi, joka liittyy ver- 
bin infiniittimuotoon eikä sen substantiiviseen pääsanaan, osoit- 
taa tässä yhä infiniittimuodon alkuperäistä substantiivin luon- 
netta. Suomen kieli auttaa tässä tapauksessa latinan kieli- 
historiaan kuuluvan ilmiön selvittämistä. Latinan omat tosi- 
asiat puhuvat oikein selitettyinä juuri tällaisen ratkaisun puo- 
lesta. 

Jos kysytään, missä suhteessa viime vuosikymmenien tutki- 
mus on muuttanut käsitystämme antiikista, on ennen muuta 
vastattava, että se on tehnyt antiikin kulttuurin elävämmäksi. 
Se on kuin herättänyt antiikin kuolleista ja tuonut sen moni- 
vivahteisen elämän meille läheisemmäksi. Yhä enemmän on 
vapauduttu harhakäsityksestä, että antiikki olisi merkinnyt 
jonkinlaista liikkumatonta tilaa, ja opittu havaitsemaan siinä- 
kin vaikuttaneet liikkeelle panevat voimat. Täten ovat myöskin 
antiikin yhteydet länsimaisten kansojen myöhempään kehityk- 
seen tulleet selvemmiksi ja tajuttavammiksi. Antiikin henkilöt 
esiintyvät nyt elävinä ihmisinä eivätkä kuolleina kuvapatsaina 
tai kivettyneinä museoesineinä. He esiintyvät ensimmäisinä 
lànsimaisina kulttuuri-ihmisinä, jotka puutteellisin välinein 
laskivat perustuksen sille, mikä yhä vielä on parhaassa mielessä 
länsimaisten kansojen yhteisomaisuutta. 

Kuva, jonka tutkimus luo antiikista, on tullut myös täy- 
dellisemmäksi ja monipuolisemmaksi. Antiikin yhteiskunnalli- 
set ja taloudelliset olot ovat saaneet valaistusta, jota aikaisempi 
tutkimus ahtaampine probleeminasetteluineen ei kyennyt niille 
antamaan. Antiikin uskontokin ymmärretään nyt elämän- 
sisällyksenä eikä pelkkänä mytologisena rakennelmana. Joka 
tahtoo saada käsityksen tutkimuksen muuttuneista katsanto- 
tavoista, tutustukoon esim. kuuluisan Ranken maailmanhis- 
toriassaan esittämään antiikin kuvaukseen ja verratkoon sitä 
johonkin nykyaikaisen tutkimuksen tasolla olevaan vastaavan- 

laiseen esitykseen. Vaikka aineisto on tavattomasti kasvanut 
ja näkökohdat tulleet moninaisemmiksi, saadaan nykyisin siitä, 
mikä oli antiikissa olennaista, selvempi ja vaikuttavampi kuva. 
Myöskin kreikan ja latinan kielen sekä klassillisen kirjallisuuden 
kehitykseen sovelletaan nykyisin aivan toisenlaista katsomus- 
tapaa kuin muutamia vuosikymmeniä sitten. 

Erityisesti kaikki se, mikä koskee antiikin varhaishistoriaa, 
on viime vuosikymmeninä joutunut kauttaaltaan uuteen valais- 
tukseen. Kokonainen uusi aikakausi, kreetalais-mykeeneläinen, 
on tullut silmiemme eteen. Mutta myöskin muuten on arkeologia 
ja kielitiede mullistanut aikaisemmat antiikin kansojen varhai- 
sinta historiaa koskevat käsitykset. Esim. kaikki se, mitä 
Theodor Mommsen kuuluisassa Rooman historiassaan esittää 
Italian varhaiskulttuurista, on nyt täydellisesti vanhentunutta 
ja nykyaikaisen tutkimuksen kannalta virheellistä. Antiikin 
varhaiskulttuurin selvittämisessä tieteellä edelleen on paljon 
tehtävää. Vasta näinä vuosikymmeninä on voitu panna alulle 
tutkimus, joka kerran on täsmällisesti kykenevä paljastamaan 
kreikkalaisten idästä saamat vaikutteet. Mutta myöhempien- 
kin aikojen kulttuuri-ilmiöt saavat tutkimuksen jatkuessa uusia 
piirteitä, jotka jatkuvasti muuttavat käsitystämme antiikin 
valtiollisesta ja sivistyksellisestä kehityksestä. Kokonainen uusi 
kaupunki, Ostia, on Pompejin lisäksi tällä vuosisadalla kohonnut 
esiin sorapeitteestään. Tiede on sekin kappale elämää, eikä se 
koskaan voi saada mitään lopullisesti valmista. Sillä lopulli- 
sesti valmista on vain se, mikä ei enää elä. Sen vuoksi antiikin 
tutkimuksenkin täytyy jatkua, niin kauan kun länsimaiset 
kulttuurikansat tuntevat tarvetta saada tietoa menneisyy- 
tensä perustasta. Eivätkä ne voi lakata tätä tarvetta tunte- 
masta, niin kauan kun ne sivistyskansoina säilyvät. 

ANTIIKIN HISTORIAN AIKAKAUDET 


Kreikan alkeiskulttuurin aika 2000—1600 e, Kr. 
Mykeeneläinen aika 1600 — 1200 e, Kr. 
Kreikan skeskiaikas 1200— 800 e. Kr. 
Kreikan arkaainen kausi 800 — 500 e, Kr. 
Kreikan klassillinen kausi 500 — 300 e. Kr. 


Hellenistinen aika 300—30 e. Kr. 


Rooman esihistoriallinen kausi 2000— 753 c. Kr. 


Rooman kuningasaika 753—510 e, Kr. 


Rooman tasavallan aika 510— 30 c. Kr. 
Rooman keisariaika 30 e. Ex. — 476 j. Kr. 


Ylimenokausi 476—600 j. Kr. 


Bysanttilainen aika n. 350—1453 j. Kr. 

e. Kr. 
N. 2000 
N. 1400 
N. 1200 
N. 1000 
N. 900 
N. Soo 
753 
N. 750 
N. 650 
N. 600 
594 
585 
N. 550 
534 
N. 530 
510 
490 
480 
479 
471 
456 


Kreikkalaisten esi-isät Kreik- 
kaan. 

Roomalaisten esi-isät Italiaan. 
Mykeenen mahti korkeimmil- 
laan. 

Doorilainen vaellus. 
Kreikkalaisia siirtokuntia Vä- 
hään-Aasiaan, 

Etruskit Italiaan. 
Rautakausi Kreikassa alkaa. 
Kreikkalaiset omaksuvat kir- 
jaimistonsa. 

Kartago perustetaan. 
Rooman perinnäinen perusta- 
misvuosi. 

Kreikkalaisia siirtokuntia ale- 
taan perustaa Välimeren ran- 
nikoille, min. Italiaan, 
Homeroksen Ilias. 
Runoilija Hesiodos. 
roksen Odysseia. 
Solon Ateenan arkonttina. 
Thales laskee ennakolta aurin- 
gonpimennyksen. 

Lesbolainen lyriikka: Alkaios 
ja Sapfo. Anakreon. 

Thespis esittää ensimmäisen 
tragedian. 
Pythagoras. 

Rooma tasavallaksi. 
Maratonin taistelu. 
Kserkseen sotaretki. 
miin taistelu. 
Plataian taistelu. Persialaiset 
poistuvat Kreikasta. 
Kansantribuunin virka Roo- 
maan. 

Aiskhylos kuolee. 


Home- 


Sala- 


e. Kr. 
451 


447 — 432 


= 442 


431 
431 — 4094 
427 — 390 
406 
400 


. 400—350 


396 
387 
384/3 


. 380 


370—345 
365—325 


362 
359—336 
347 
343—341 
342 
336— 323 
334 
332 
326— 304 
324—291 
323—281 

ANTIIKIN HISTORIAN VUOSILUKUJA 


Rooman 12 taulun laki laadi- 
taan, 

Parthenon rakennetaan. 
Sofokleen Antigonc. 
Euripideen Medea. 
Peloponnesolaissota. 
Aristofaneen luomiskausi. 
Sofokles ja Euripides kuolevat. 
Thukydides kirjoittaa historia- 
teoksensa. 

Platonin toiminta. 

Camillus valloittaa Vcjin. 
Platon perustaa akatemian. 
Gallialaiset hävittävät Roo- 
man. 

Latinalainen liitto perustetaan, 


Praksiteleen Iuomistyóo. 
Demostheneen puhujantoi- 
minta. 


Ensimmäinen plebeiji Rooman 
konsulina. 

Filippos Makedonian kunin- 
kaana. 

Platon kuolee. 

Rooman I. samnilaissota. 
Aristoteles (384—322) Alek- 
santeri Suuren opettajaksi. 
Aleksanteri Makedonian ku- 
ninkaana. 

Aleksanteri menee Hellespon- 
ton yli. 

Egyptin Aleksandria peruste- 
taan. 

Rooman 2. samnilaissota. 
Menandroksen luomiskausi. 
Aleksanteri Suuren seuraajat 
taistelevat keskenään. 
Aristoteles kuolee. 

N. 


N. 
N. 


Roomalaiset valtaavat etelä- 
Etrurian. 
> Rpikuros perustaa filosofikou- 
lun Ateenaan. 
Roomalaiset 
Apuliaan asti. 
Matemaatikko Eukleides ja 
lääketieteen tutkija Herofilos 
Aleksandriassa, Zenon perus- 
taa stoalaisen filosofikoulun 
Ateenaan. 
Roomalaiset taistelevat etrus- 
keja vastaan. 
298—291 3. samnilaissota, 


tunkeutuvat 


299—294 


290—240 Aleksandrian kulttuurin ku- 
koistuskausi. 

280 Pergamonista tulce Egean me- 
ren maiden kulttuurikeskus. 

280—272 Pyrrhoksen sota. 

272 Roomalaiset Italian herroja. 
270—240 Runoilija Kallimakhoksen luo- 


miskausi. 

264—241 1. puunilaissota: Rooma saa 
Sisilian. 

240 Rooman kirjallisuuden alku. 


218—201 2. puunilaissota: Rooma saa 


Hispanian ja Välimeren saaret. 


212 Arkhimedes'saa surmansa Sy- 
rakuusassa. 

204-184 Plautuksen komediat. 

197 Roomalainen Flamininus voit- 
taa Makedonian kuninkaan 
Filippos V:n. 

196 Flamininus julistaa Kreikan 
valtiot vapaiksi Makedonian 
vallasta. 

168 Rooma tuhoaa Makedonian 
vallan. 


166—160 Terentiuksen komediat. 
149—146 3. puunilaissota. 


146 Kartago ja Korintti hävite- 
tään. 

133 Tiberius Gracchus kansan- 
tribuunina: Peltolait. 

123—122 Gaius Gracchus kansantribuu- 
nina: Uudet peltolait. 

106—43 Cicero. 

100—44 Caesar. 

99—55 Lucretius. 

94—24 Cornelius Nepos. 

90—88 Liittolaissota. 

87—54 Catullus. 

e. Kr. 
82—79 Sullan diktatuuri. 
70—19 Vergilius. 
65—8 Horatius. 
63 Cicero konsulina. Catilinan 
salaliitto, 
60 Ensimmäinen triumviraatti. 
50—15 Propertius. 
49 Caesar ryhtyy aseelliseen toi- 
mintaan. 
46 Caesar diktaattori. 
44 Caesarin murha. 
43 Toinen triumviraatti. 
31 Aktiumin taistelu. 
30 Octavianus yksinvaltias. 
2 Pantheon rakennetaan, 
]. Kr. 
6 Monumentum Ancyranum val- 
mistunut. 
9 Teutoburgin taistelu. 
14 Augustus kuolee. 
14—37 Tiberius keisarina. 
29-30 Jeesus kärsii ristinkuoleman. 
40—65 Senecan filosofiset teokset. 
40—102 Martialis. 
46— 120 Plutarkhos. 
51—57 Paavalin lühetysmatkat. 
54—65 Nero keisarina, 


55—120 Tacitus. 

60 Petroniuksen romaani. 

70—100 Markuksen,  Mateuksen ja 
Luukkaan evankeliumit sekä 
Apostolien teot kirjoitetaan. 


79 Vesuviuksen purkaus. Pom- 
peji ja Herculaneum tulioutu- 
vat. 


98—117 Trajanus keisarina. 


106 Trajanuksen pylväs pystyte- 
tään, 

130 Suetoniuksen kceisarielämäker- 
rat. 


117—138 Hadrianus keisarina. 
138—161 Antoninus Pius. 
161-180 Marcus Aurelius. 
284—305 Diocletianus. 
306--337 Konstantinus Suuri. 


395 Valtakunta jakaantuu lopulli- 
sesti Länsi- ja Itä-Roomaksi. 

476 Länsi-Rooman valtakunnan 
loppu. 

527—565 Justinianus Itä-Rooman kei- 
sarina. 


SUOMEKSI ILMESTYNYTTÄ ANTIIKKIA 
KOSKEVAA KIRJALLISUUTTA 


Alkuperäisiä teoksia: 


O. E. TUDEER, Kreikan kansa persialaissotien aikana. 1906. 
IVAR A, HEIKEL, Platon. 1919. 

LAURI O. Tu. TUDEER, Demosthenes. 1910. 

V. A. KOSKENNIEMI, Roomalaisia runoilijoita. 1919. 

EDWIN LINKOMIES, Keisari Augustus ja Rooman perintö. 1946. 
ONNI OKKONEN, Antiikin taide. 1936. 

HEIKKI NURMIO, Sofataidon kehitys vanhalla ajalla. 1921. 
ILMARI SALOMIES ja OSMO TIILILÄ, Uuden Testamentin ajanhistoria. 1940. 
K. A, PULKKINEN, Helleenien voimistelu ja urheilu. 1907. 

I. G. GOLIN, Sankarin uskonto. 1926. 

Juhlajulkaisu O. E. Tudeerin 70-vuotispäiväksi. 1920. 
Muaailmanhistoria. I—II. 1914— 1917. 

Tietosanakirjan antiikkia käsittelevät kirjoitukset. 1909 — 1922. 
Ison Tietosanakirjan » » ° _ 1931 —1939. 


Vieraskielistem teostem suomennoksia; 


N. D. FUSTEL DE COULANGES, Vanhan ajan kaupunkivaltio. 1920. 

THEODOR BIRT, Rooman miehiä. 1917. 

— Antiikin elämää. 1928. 

EMIT, ZILLIACUS, Sophokles. 1920. 

VIKTOR RYDBERG, Rooman keisareita marmorihahimossa. 1909. 

GEORG BRANDES, Cajus Julius Caesar. I—II. 1922. 

R. SOM, Inslitutiot. 1924. 

F. W. FARRAR, Jumalan etsijöitä (Seneca, Epiktetos, Marcus Aurelius]. 
1922. 

C. GRIMBERG, Kansojen historia. I—V. 1928—1931. 

G. FERRERO, Antiikin sivistyselämän häviö. 1930. 

UUDEMMAT ANTIIKIN KIRJALLISUUDEN 
SUOMENNOKSET 


(Luetteloon on otettu vain itsenäiset teokset.) 


HOMEROS, Ilias: O. Manninen, 2. painos 1941. 

— Odysseia: O. Manninen. 2. painos 1942. 

AISKHYLOs, Agamemnon: K. Forsman [Koskimies]. 1897. 
SOFOKLES, Antigone: K. Koskimies. 2, painos. 1910. 

— Kuningas Oidipus: O. Manninen. 1937. 

HERODOTOS, Historiateos: Edv. Rein. 1907—10. 
THUKYDIDES, Peloponneesolais-sota: Emil Härdh. 1912. 
PLATON, Faidoni: J. W. Calamnius. 1882. 

— Sokraleen puolustuspuhe: K. G. Aminoff. 1898. 

— Gorgias: K. Forsman [Koskimies]. 1899. 

— Pidot: Niilo Lehmuskoski. 1919. 

— Phaidros: Niilo Lehmuskoski. 1920. 

— Krito: K. Jaakkola. 1929. 

— Valtio: O. E. Tudeer. 1933. 

KSENOFON, Kyyroksen sotaretki: K. Jaakkola. 1929. 
DEMOSTHENES, Puhe kunniaseppeleestä: W. J. Snellman. 1917. 
ARISTOTELES, Runousoppi: J. W. Calamnius. 1871. 
Tuntematon tekijä, Korkeasta tyylistä: O. E. Tudeer. 1918. 
PLUTARKHOS, Lykurgos: K. Suuronen. 1942. 

EPIKTETOS, Ojennusnuora: K. Jaakkola. 1919. 


CICERO, Puhe runoilija Archiaan puolustukseksi: K. J. Hidén. 1905. 
— Scipion unennäkö: K. J. Hiden. 1905. 

— Vanhuudesta: K. J. Hidén. 1918. 

— Ystävyydestä: K. Heino. 1903. 

CAESAR, Gallian sota: G. Rancken. 1927. 

HORATIUS, Runoudesta: K. J. Hidén. 1904. 

— Oodeja ja epoodeja: É. Kivikari. 1930. 

OVIDIUS, Muodonmuutoksia: V. Arti. 1935. 

PETRONIUS, Trimalkion pidot: Edwin Linkomies. 2. painos. 1946. 
SENECA, Kaitselmuksesta: K. P. Kalliovaara. 1928. 

TACITUS, Germania: K. J. Hiden. 1904. 

— Agricola: K. J. Hidén. 1904. 

APULEIUS, Amor ja Psyke: Edv. Rein. 1907. 

Eloisaa antiikkia 





Edwin Linkomies 


KEISARI AUGUSTUS JA 
ROOMAN PERINTÖ 


»Harvinaisen antoisa kult- 
tuuriteos jokaiselle, niin sille, 
joka tuntee viehtymystä ja 
harrastusta  klassillseen an- 
tiikkiin, kuin sellaiselle, jonka 
tiedot tuosta ajasta ovat hata- 
rat, ehkäpä vain jo unohtu- 
neeseen kouluhistorian kurs- 
siin rajoittuvia. Pätevään asi- 
antuntemukseen liittyy siinä 
kuulas ja henkevä tyyli, mikä 
lisää lukemisen nautintoa.» 
(Uusi Aura.) 

»Linkomiehen Augustus-tul- 
kinta on kuin kovaan ainee- 
seen muovailtu korkokuva, 
olennaisuuksia korostava. Hän 
ei ihannoi sankariaan eikä 
salaa mitään hänen moraali- 
sista heikkouksistaan. — Lin- 
komies osoittaa, miten paljon 
antiikin käsite- ja mielikuva- 
maailmasta saadut herätteet 
voivat tarjota myös modernille 
kirjallisuudelle.» (V. A. Kos- 
kenniemi.) 

Vanhin romaani 





Petronius Arbiter 


TRIMALKION PIDOT 


Suomentanut Edwin Linkomies 


»Länsimaisen  sivistyspiirin 
ensimmäinen tunnettu, meille 
säilynyt romaani. — Kuvaus 
on herkullisen tuoreesti ja 
ainutlaatuisen  naturalistisesti 
esitetty. Tuntuupa melkein sil- 
lä, kuin elävät olennot olisi- 
vai uudelleen kansoitlaneet 
Pompeijin kaltaisen raunio- 
kaupungin, jota esittäviä ku- 
via kirjaan on runsaasti va- 
littu. — Peironiuksen kuvaus 
todistaa suurenmoista havain- 
tokykyä.» (Suomalainen Suo- 
mi.) 

»Trimalkion pidot on huo- 
mattava lodistuskappale eräis- 
të puolista antiikin arkielä- 
mää. Se on ivallinen kertomus 
sen ajan pikkuporvaristosta, 
mutta samalla loistava ihmis- 
kuvauksen näyte. Siinä kuvat- 
tujen ihmisten piirteet ja 
luonteenominaisuudet ovat ha- 
vaittavissa meidänkin aikam- 
me ihmisissä.» (Aamulehti.) 








